
Sir Arthur (Ignatlus) Conan Doyle s-a remarcat 
prin romanele sale polițiste avându-l ca protagonist pe 
celebrul detectiv Sherlock Holmes, cât şi pentru 
aventurile profesorului Challenger. Operele sale sunt 
considerate o mare inovaţie a beletristicii polițiste. 

Sir Artur Conan Doyle s-a născut pe 22 mai 1859 în 
Edinburgh, Scoţia. Între 1876-1881 studiază medicina la 
Universitatea din Edinburgh. Tot în această perioadă 
începe să scrie primele sale povestiri, publicând pentru 
prima dată înainte de a împlini 20 de ani. Cariera sa în 
medicină nu a fost atât de prolifică precum cea literară 
printre care se numără operele: Lumea dispărută (1912), 
Sosirea zânelor (1921), Istoria spiritualismului (1926), 
precum şi notoriile aventuri ale lui Sherlock Holmes — 

roman ce a fost interzis în Uniunea Sovietică în 1929 
fiind acuzat de ocultism. 

Sir Arthur Conan Doyle moare în iulie 1930, însă 
spiritul său încă dăinuie prin operele sale. 


Dragul meu Robinson, 

Începutul acestei povestiri se datorează _istorisirii tale 
despre o legendă din ţinutul de la apus. Pentru aceasta și 
pentru ajutorul tău în toate amănuntele, îți trimit mulțumirile 
mele. 

Al tău foarte credincios, 
A. CONAN DOYLE 
Hinhead, 


Harlemere 


Capitolul I 
DI. Sherlock Holmes 


D. Sherlock Holmes, care de obicei se trezea foarte 


târziu dimineața, cu excepția numeroaselor situații când 
stătea treaz toată noaptea, îşi servea micul dejun. Stăteam 
pe covoraşul din faţa căminului şi am ridicat de jos 
bastonul pe care vizitatorul nostru îl uitase cu o seară 
înainte. Era dintr-o bucată de lemn frumos lucrată, cu 
vârful în formă de bulb, de tipul celui cunoscut sub 
denumirea de „Penang lawyer”. Exact sub mâner avea 
un inel mare, de argint, lat de doi centimetri şi ceva. Pe el 
era gravată inscripția „Lui James Mortimer, M.C.R.C,, 
din partea prietenilor săi de la S.C.H.”, împreună cu anul 
„1884”. Era un tip de baston pe care vechii medici de 
familie obișnuiau să-l poarte — impunător, solid şi care îți 
conferă siguranță. 

— Ei bine, Watson, ce părere ai despre asta? 

Holmes stătea cu spatele la mine şi nu îi dădusem 
niciun indiciu despre îndeletnicirea mea. 

— Cum ţi-ai dat seama ce făceam? Cred că ai ochi la 
ceafă. 

— Cel puţin, am în faţa mea o ceașcă de cafea 
argintată şi foarte bine finisată, spuse el. Dar spune-mi 
Watson, ce părere ai despre bastonul oaspetelui nostru? 
Din moment ce am avut ghinionul să-l ratăm şi nu avem 
nicio idee despre motivul vizitei sale, acest suvenir 
întâmplător capătă importanţă. Permite-mi să te ascult 
alcătuindu-i portretul bărbatului, ca rezultat al examinării 
bastonului. 

— Cred, am spus, urmând cât mai mult posibil 
metodele partenerului meu, că dr. Mortimer este un 
priceput medic mai în vârstă, foarte apreciat, de vreme ce 
cunoscutii săi i-au oferit acest simbol al recunoştinţei lor. 

— Bine! spuse Holmes. Excelent! 

— De asemenea, cred că este foarte posibil să fie un 
medic generalist de ţară, care își vizitează pacienții 
mergând mult pe jos. 

— Cum aşa? 


— Pentru că acest baston, care la început arăta foarte 
bine, a fost atât de folosit încât mi-e greu să-mi imaginez 
un medic de la oraş purtându-l. Inelul gros de fier este 
uzat, aşadar este evident că a mers mult pe jos cu el. 

— Perfect logic! spuse Holmes. 

— Şi pe urmă, mai sunt şi prietenii săi de la S.C.H.. 
Bănuiesc că asta este o asociaţie vânătorească locală, şi 
că probabil le-a oferit asistență chirurgicală membrilor 
săi, care i-au dat în schimb un mic dar. 

— Serios, Watson, te întreci pe tine însuţi, spuse 
Holmes, împingându-şi scaunul la loc şi aprinzându-şi o 
țigară. Sunt tentat să spun că în toate cazurile în care ai 
fost atât de amabil încât să-mi închei micile mele 
realizări, ţi-ai subestimat frecvent propriile tale abilități. E 
posibil să nu fii tu însuți strălucitor, ci să fii un conductor 
de lumină. Anumiți oameni, fără să posede vreun geniu, 
au o remarcabilă putere stimulatoare. Recunosc, bunul 
meu prieten, că îți datorez foarte mult. 

Nu mai spusese niciodată atât de multe şi trebuie să 
recunosc că vorbele sale mi-au făcut o deosebită plăcere, 
întrucât am fost deseori supărat din cauza indiferenţei 
sale față de admiraţia și încercările mele de a-i promova 
metodele. De asemenea, eram mândru la ideea că 
reuşisem până acum să-i învăţ felul de a gândi, astfel 
încât să-l aplic într-o manieră pe care să o aprobe. Mi-a 
luat bastonul din mână și l-a examinat câteva minute cu 
atenţie. Pe urmă, cu expresie de interes pe chip, şi-a lăsat 
tigara, şi, ducând bastonul lângă fereastră, s-a uitat din 
nou la el cu o lentilă convexă. 

— Interesant, deşi primitiv, spuse el, întorcându-se 
la colțul favorit al canapelei sale. Există, desigur, unul sau 
două indicii pe baston. Constituie baza câtorva deducţii. 

— Mi-a scăpat ceva? am întrebat, cu o oarecare 
aroganță. Nu cred că am omis ceva important, nu? 

— Mă tem, dragă Watson, că majoritatea deducțiilor 
tale au fost eronate. Când am spus că mă stimulezi, m-am 
referit, ca să fiu sincer, la faptul că observându-ți 
concluziile greşite, am fost deseori ghidat spre adevăr. De 
această dată nu ai greșit complet. Bărbatul este cu 
siguranță un medic generalist de la ţară. Şi merge mult pe 
Jos. 

— Atunci am avut dreptate. 

— Cu acel lucru. 

— Dar asta a fost tot. 


— Nu, nu, dragul meu Watson, nu tot — nici pe 
departe tot. Aş spune, de exemplu, că o atenţie către un 
medic este mai probabil să provină de la un spital decât 
de la o asociaţie vânătorească, şi că atunci când inițialele 
„C.C.” sunt plasate înaintea acelui spital, numele 
„Charing Cross” îmi trece în mod natural prin minte. 

— S-ar putea să ai dreptate. 

— Probabilitatea stă în această direcție. Şi dacă luăm 
acest fapt ca ipoteză de lucru, avem un nou punct de 
plecare de la care să începem construirea portretului 
acestui vizitator necunoscut. 

— Ei bine, atunci presupunând că inițialele „S.C.C.” 
provin de la „Spitalul Charing Cross”, ce alte concluzii 
putem trage? 

— Nu-ti vine în minte niciuna? Îmi cunoşti 
metodele. Aplică-le! 

— Mă pot gândi doar la concluzia evidentă că 
bărbatul a profesat mai întâi la oraş, până să ajungă la 
țară. 

— Cred că ne putem aventura ceva mai departe de 
asta. Priveşte lucrurile așa. Cu ce ocazie ar fi cel mai 
probabil să primească un asemenea dar? Când s-ar uni 
prietenii lui pentru a-i oferi un simbol al bunelor lor 
intenții? Evident că în momentul în care dr. Mortimer s-ar 
fi retras din serviciul spitalului pentru a profesa pe cont 
propriu. Ştim că 1-a fost oferit un cadou. Credem că a 
avut loc o schimbare de la un spital de la oraș la un 
cabinet la ţară. Este deci prea mult să spunem că darul i-a 
fost oferit cu ocazia acestei plecări? 

— Cu siguranţă e posibil. 

— Acum, vei observa că el nu putea face parte din 
conducerea spitalului, de vreme ce doar un om foarte bine 
plasat într-un cabinet de practică din Londra ar putea 
deţine o asemenea poziţie, și un astfel de om nu ar pleca 
la țară. Atunci, ce era el? Dacă lucra la spital şi nu făcea 
parte din conducere, putea fi doar un chirurg sau un 
medic generalist — ceva mai mult decât un rezident. Și a 
plecat acum cinci ani — data este marcată pe baston. Așa 
că seriosul tău medic de familie, de vârstă mijlocie 
dispare încet, dragul meu Watson, iar în locul lui, apare 
un tânăr sub treizeci de ani, amabil, modest, neatent, 
posesorul unui câine de companie, pe care l-aş descrie 
rapid ca fiind mai mare decât un terrier şi mai mic decât 
un dog englez. 


Am râs cu scepticism în timp ce Sherlock Holmes se 
întinse pe canapeaua sa, scoțând mici rotocoale de fum 
care se unduiau înspre tavan. 

— În ceea ce priveşte ultima parte, nu am mijloace 
pentru a te verifica, am spus eu, dar cel puţin nu este 
dificil să aflăm câteva detalii despre vârsta şi cariera 
profesională a bărbatului. 

Am scos Agenda Medicală din micul meu raft de 
medicină şi am căutat numele bărbatului. Erau mai mulți 
Mortimer, dar numai unul care putea fi vizitatorul nostru. 
I-am citit palmaresul cu voce tare. 


Mortimer, James, MCRC, 1882, Grimpen, Dartmoor, Devon. 
Chirurg, din 1882 până în 1884 la spitalul Charing Cross. Câştigător al 
premiului Jackson pentru Patologie Comparativă, cu eseul intitulat 
„Este boala un atavism?” Membru corespondent al Asociaţiei Suedeze 
de Patologie. Autor al lucrărilor „Anumite curiozități despre atavism” 
(Lancet 1882), „Progresăm?” (Jurnalul de Psihologie, martie, 1883). 


Funcţionar medical în comunele Grimpen, Thorsley şi High Barrow. 


— Nicio mențiune despre acea asociație 
vânătorească locală, Watson, spuse Holmes, zâmbind 
răutăcios, însă un medic de la țară, aşa cum cu foarte 
multă perspicacitate ai observat. Cred că deducțiile mele 
sunt pe deplin justificate. Cât despre adjective, dacă îmi 
amintesc corect, am spus amabil, modest şi neatent. Din 
experiența mea, numai un om amabil primește simboluri 
ale recunoştinţei, doar unul modest abandonează o carieră 
în Londra pentru una la țară şi numai unul neatent își lasă 
bastonul şi nu cartea de vizită, după ce a așteptat o oră în 
cabinetul tău. 

— Şi câinele? 

— Avea obiceiul să ducă acest baston în urma 
stăpânului său. Fiind un baston greu, câinele l-a ţinut 
strâns cu dinţii în mijloc, iar urmele dinţilor săi se pot 
observa cu ușurință. Așa cum pare din spaţiul dintre 
aceste semne, maxilarul câinelui este prea mare în opinia 
mea pentru un terrier, dar nu îndeajuns de mare pentru un 
dog englez. S-ar putea să fi fost — da, carevasăzică aşa! 
Este un cocker spaniol. 

Se ridicase şi se plimba prin cameră în timp ce 
vorbea. Acum se oprise lângă pervazul ferestrei. Vorbea 
cu atâta convingere în voce, încât îl priveam surprins. 


— Bunul meu prieten, cum poţi fi atât de sigur de 
asta? 

— Din simplul motiv că văd câinele chiar în pragul 
uşii noastre, şi iată că stăpânul său sună la uşă. Nu pleca, 
te implor, Watson. Este un client şi prezenţa ta îmi poate 
fi de ajutor. Acum este momentul teatral al sorții, Watson, 
când auzi pe scări pașii care vor intra în viața ta, şi nu ştii 
dacă va fi bine sau rău. Ce doreşte dr. James Mortimer, 
omul de ştiinţă, de la Sherlock Holmes, specialistul 
criminalist? Intră! 

Înfăţişarea vizitatorului nostru a fost o surpriză 
pentru mine, deoarece mă aşteptam la un medic de la ţară 
obişnuit. Era un bărbat foarte înalt, subțirel, cu un nas 
mare coroiat, care apărea dintre doi ochi cenușii, 
pătrunzători, apropiaţi, care scânteiau din spatele unei 
perechi de ochelari cu rame aurii. Era îmbrăcat într-o 
manieră profesională, dar mai degrabă neîngrijit, întrucât 
redingota sa era veche și pantalonii uzați. Deși era tânăr, 
spatele său era deja încovoiat, şi mergea cu capul puţin 
plecat şi cu o atitudine binevoitoare. De cum a intrat, 
ochii îi căzură asupra bastonului din mâna lui Holmes și 
alergă către el cu o exclamaţie de bucurie. 

— Sunt așa de încântat, spuse el. Nu eram sigur dacă 
l-am lăsat aici, sau la Biroul Naval. Nu aş pierde bastonul 
acesta pentru nimic în lume. 

— E un cadou, presupun, spuse Holmes. 

— Da, domnule. 

— De la spitalul Charing Cross? 

— De la unul, doi prieteni de acolo, cu ocazia 
căsătoriei mele. 

— Vai de mine, asta-i grav! spuse Holmes, 
clătinându-şi capul. 

Dr. Mortimer clipi prin ochelari, uşor uimit. 

— De ce este grav? 

— Doar pentru că ne-ai stricat micile noastre 
deducții. Căsătoria ta, spui? 

— Da, domnule. M-am însurat şi astfel am plecat de 
la spital, şi odată cu asta, am renunţat la toate speranțele 
de a avea un cabinet de practică. A fost necesar pentru a- 
mi întemeia propria familie. 

— Fi, hai că până la urmă nu am judecat chiar totul 
greşit, spuse Holmes. Și acum, Dr. James Mortimer. 

— Doctor chirurg domnule, doctor chirurg — un umil 
Membru al Colegiului Regal al Chirurgilor. 

— Şi un om cu o minte limpede, evident. 

— Un diletant în ştiinţă, dle. Holmes, un căutător de 
scoici pe țărmurile marelui şi necunoscutului ocean. 
Presupun că mă adresez domnului Sherlock Holmes şi 
nu... 

— Nu, acesta este prietenul meu, dr. Watson. 

— Mă bucur să vă cunosc, domnule. Am auzit 
numele dumitale menționat în legătură cu cel al 
prietenului dumitale. Mă interesează foarte mult persoana 
dumneavoastră, domnule Holmes. Nici nu mă aşteptam la 
aşa un craniu dolihocefalic sau la o regiune supraorbitară 
atât de pronunţată. Aţi avea ceva împotrivă dacă v-aş 
atinge cu degetul osul parietal? Un mulaj al craniului 
dumneavoastră, domnule, ar fi o podoabă pentru oricare 
muzeu antropologic, până când originalul va fi disponibil. 
Nu intenționez să fiu lingușitor, dar mărturisesc că vă 
invidiez craniul. 

Sherlock Holmes îl pofti pe ciudatul nostru oaspete 
să ia loc pe un scaun. 

— Înţeleg că sunteţi un om pasionat de domeniul 
dumneavoastră, domnule, aşa cum sunt şi eu de al meu, 
spuse el. Observ după degetul dumneavoastră arătător că 
vă faceţi singur țigările. Nu ezitaţi să vă aprindeţi una. 

Bărbatul scoase hârtia şi tutunul şi le învârti unul 
într-altul cu o îndemânare surprinzătoare. Avea degete 
lungi, trepidante, la fel de agile şi neliniştite precum 
antenele unei insecte. 

Holmes era tăcut, dar privirea sa scânteietoare îmi 
arăta interesul său pentru ciudatul nostru oaspete. 

— Presupun, domnule, spuse el într-un final, că nu 
numai ca să-mi examinați craniul mi-aţi făcut cinstea de a 
mă căuta aici noaptea trecută şi astăzi iarăşi. 

— Nu, domnule, nu; deşi sunt bucuros că am avut 
şansa de a face şi asta, am venit la dumneavoastră, 
domnule Holmes, deoarece recunosc că nu sunt un om 
practic, şi pentru că sunt brusc pus în faţa unei probleme 
extrem de serioase şi neobişnuite. Recunoscând, aşa cum 
o şi fac, că dumneavoastră sunteţi cel de-al doilea mare 
expert din Europa. 

— Într-adevăr, domnule! Pot întreba cui îi revine 
onoarea de a fi primul? întrebă Holmes, cu ceva asprime 
în glas. 

— Omului cu o gândire ştiinţifică exactă, munca 
domnului Bertillon trebuie să-i prezinte întotdeauna un 

foarte mare interes. 

— Atunci, nu mai bine îl consultai pe dumnealui? 

— Am spus, domnule, unei minți cu o gândire 
ştiinţifică exactă. Dar toată lumea ştie că sunteți singurul 
om cu spirit practic în aceste probleme. Sper, domnule, că 
involuntar, nu am greşit. 

— Doar puţin, spuse Holmes. Dr. Mortimer, cred că 
ar fi înțelept dacă fără alte introduceri, aţi avea 
bunăvoința de a-mi spune direct care este natura 
problemei în care îmi solicitaţi ajutorul. 

Capitolul II 


Blestemul familiei Baskerville 


— Am în buzunar un manuscris, spuse dr. James 


Mortimer. 

— L-am observat de când aţi intrat în cameră, a spus 
Holmes. 

— Este un manuscris vechi. 

— De la începutul secolului al optsprezecelea, dacă 
nu este contrafăcut. 

— Cum puteţi spune asta, domnule? 

— Aţi dezvăluit o fâşie de vreo cinci centimetri din 
acest document, pe care l-am putut examina pe tot 
parcursul conversației noastre. Cine nu ar putea data un 
document de acum o decadă și ceva, nu ar fi un expert 
prea bun. Poate că mi-aţi citit scurta monografie legată de 
acest subiect. Eu cred că datează din 1730. 

— Data exactă este 1742. Dr. Mortimer îl scoase din 
buzunarul de la piept. Această hârtie a familiei mi-a fost 
încredințată de către Sir Charles Baskerville, a cărui 
moarte tragică şi neașteptată a produs multă agitaţie în 
Devonshire, cu vreo trei luni în urmă. Pot spune că i-am 
fost prietenul apropiat, precum şi medicul său. Era un 
bărbat hotărât, domnule, iscusit, practic, şi la fel de lipsit 
de imaginaţie ca mine. Cu toate acestea, a luat foarte în 
serios acest document, şi mintea lui era pregătită pentru 
un asemenea sfârșit, precum cel care într-un final l-a 
răpus. 

Holmes întinse mâna după manuscris şi îl desfăcu pe 
genunchi. 

— Vei observa, Watson, folosirea alternativă a 
silabelor lungi cu cele scurte. Este unul dintre cele câteva 
indicii care mi-au permis să-i stabilesc data. 

M-am uitat peste umărul lui la hârtia îngălbenită şi la 
documentul decolorat. În antet era scris: „Castelul 
Baskerville”, şi dedesubt, era mâzgălit cu cifre mari: 
„ 1742”. 

— Pare a fi un fel de relatare. 

— Da, este relatarea unei anumite legende care 
circulă în familia Baskerville. 

— Însă am înţeles că doriţi să mă consultaţi în 
legătură cu ceva mai de actualitate și mai practic? 

— De cea mai mare actualitate. Cea mai practică şi 
presantă chestiune, care trebuie rezolvată în mai puțin de 
douăzeci şi patru de ore. Dar manuscrisul este scurt şi se 
află în legătură directă cu problema. Cu permisiunea 
dumneavoastră, vi-l voi citi. 

Holmes se întinse în fotoliul său, își împreună 
degetele, şi închise ochii cu un aer de resemnare. Dr. 
Mortimer aduse manuscrisul la lumină, şi citi următoarea 
poveste veche şi ciudată, cu o voce puternică, răguşită. 


— Despre originea Câinelui din Baskerville s-au 
făcut multe relatări, şi totuşi, întrucât sunt descendentul 
direct al lui Hugo Baskerville, şi întrucât am aflat 
povestea de la tatăl meu, care şi el a aflat-o de la tatăl lui, 
am așternut-o pe hârtie cu toată convingerea că s-a 
petrecut aşa cum este relatat aici. Şi aş vrea să credeţi, fiii 
mei, că aceeaşi justiție care pedepsește păcatul, îl poate 
de asemenea ierta, şi că niciun blestem nu este atât de 
mare încât să nu poată fi înlăturat prin căință şi rugăciune. 
Învăţaţi deci, din această povestire, să nu vă temeţi de 
urmările trecutului, ci mai degrabă să fiți precauţi în 
viitor, ca acele pasiuni orbeşti de pe urma cărora familia 
noastră a avut de suferit atât de cumplit, să nu mai fie 
vreodată eliberate spre distrugerea noastră. 

Aflaţi deci că în timpul Revoluţiei Engleze (a cărei 
istorie scrisă de Lord Clarendon v-o recomand cu toată 
seriozitatea) această moșie Baskerville era în stăpânirea 
unuia cu numele de Hugo, și nu poate fi tăgăduit faptul că 
acesta era cel mai sălbatic, profan şi necredincios om. 
Acest lucru, poate că ar fi fost într-adevăr iertat de către 
vecinii săi, văzând că niciodată nu au răsărit sfinți prin 
părțile acelea, însă el avea o anumită destrăbălare şi un 
caracter înfiorător, care au făcut din numele său subiect 
de batjocură prin Vest. S-a întâmplat ca acest Hugo să 
ajungă s-o iubească (dacă într-adevăr o pasiune aşa 
întunecată poate fi ascunsă sub un aşa nume luminos) pe 
fiica unui fermier care deținea pământuri în apropiere de 
domeniul Baskerville. Dar tânăra fată, fiind discretă şi 
având o reputaţie bună, l-a evitat mereu, deoarece se 
temea de renumele său blestemat. Astfel, în acea toamnă, 
acest Hugo împreună cu cinci sau şase dintre amicii săi 
vicleni şi fără ocupaţie, s-au furişat la fermă şi au răpit 

fecioara, al cărei tată şi fraţi nu erau acasă, aşa cum bine 
ştia. Când au adus-o la moşie, fata a fost dusă într-o 
cameră de la etaj, în timp ce Hugo şi prietenii săi s-au pus 
pe chefuit, aşa cum le era obiceiul în fiecare noapte. Sus, 
sărmana fată probabil îşi pierduse mințile la auzul 
cântecelor şi țipetelor şi înjurăturilor groaznice care 
ajungeau la ca de jos, pentru că se spune că atunci când 
era băut, Hugo Baskerville folosea asemenea cuvinte care 
îl puteau pierde chiar şi pe cel ce le rostea. Într-un final, 
împinsă de frică, a făcut ceva ce n-ar fi îndrăznit să facă 
nici cel mai curajos şi îndrăzneţ bărbat, deoarece, cu 
ajutorul iederii care acoperea — şi încă acoperă — peretele 
dinspre miazăzi, a coborât pe streaşină, şi de acolo a 
pornit spre casă dincolo de terenul mlăștinos, fiind cam 
vreo trei leghe între moşie și ferma tatălui ei. 

Se întâmplă ca la scurt timp după aceea, Hugo îşi 
părăsi oaspeţii pentru a-i duce mâncare şi băutură — şi alte 
lucruri mai rele, poate — captivei sale, şi astfel găsi colivia 
goală şi pasărea scăpată. Atunci, s-ar părea că a devenit 
asemenea unuia posedat de diavol, deoarece a coborât în 
fugă scările până în sufragerie, unde s-a năpustit asupra 
mesei, căni şi tocătoare zburând înaintea lui, şi a strigat în 
fața tuturor că şi-ar încredința trupul şi sufletul satanei, 
dacă ar putea să ajungă din urmă fetişcana. Şi în timp ce 
comesenii priveau cuprinși de groază la furia bărbatului, 
unul mai răutăcios, sau poate mai beat decât restul, a 
strigat că ar trebui să pună câinii de vânătoare pe urmele 
ei. Şi imediat după aceea, Hugo fugi din casă, strigând la 
grăjdarii lui să-i pregătească iapa şi să elibereze haita de 
câini, şi dându-le câinilor să adulmece batista fetei, i-a 
aşezat în linie dreaptă şi i-a asmuţit cu un strigăt puternic 
să-i caute urma sub clarul lunii peste câmpurile 
mlăştinoase. 

Comesenii rămăseseră ceva vreme cu gura căscată, 
nereușind să înțeleagă tot ceea ce se întâmplase în 
asemenea grabă. Însă imediat, spiritele lor ameţite de 
băutură se treziră din cauza faptei ce era posibil să se 
întâmple în ţinutul mlăștinos. Totul era acum un vacarm, 
unii căutându-și pistoalele, alții caii, iar alţii încă o 
damigeană de vin. Dar în cele din urmă şi-au venit în fire, 
şi toţi dintre ei, treisprezece la număr, și-au luat caii şi au 
început urmărirea. Luna strălucea limpede deasupra lor, 
iar ei goneau iute cot la cot, urmând drumul pe care fata 
trebuia să-l fi parcurs dacă ar fi ajuns acasă. 

Trebuie să fi mers o milă sau două când au trecut pe 
lângă unul dintre păstorii ținutului mlăștinos, şi au strigat 
la el pentru a afla dacă le văzuse vânatul. lar bărbatul, aşa 
cum spune legenda, era aşa înnebunit de frică încât de- 
abia putea vorbi, dar în cele din urmă le spuse că într- 
adevăr o văzuse pe sărmana fată cu dulăii de vânătoare pe 
urmele ei. „Însă am văzut mai mult decât atât,” spuse el, 
„deoarece Hugo Baskerville a trecut pe lângă mine pe 
iapa lui neagră, iar în spatele său alerga un dulău venit 
parcă din lad, care să mă ferească Dumnezeu să fie 
vreodată lângă mine.” 

Apoi boierii beți îl huliră pe cioban şi porniră mai 
departe. Dar curând le îngheță sângele în vine, auzind un 
sunet de galop care venea dinspre mlaștină, și iapa neagră 
care, spumegând, se întorcea cu şaua goală şi frâul liber. 
Apoi petrecăreţii, pătrunşi de frică, călăriră strâns unul 
lângă altul, dar încă continuându-și urmărirea, deși 
fiecare dintre ei, dacă ar fi fost singur, s-ar fi întors 
numaidecât înapoi. Înaintând în această manieră, într-un 
final ajunseră câinii din urmă. Aceștia, deşi erau 
recunoscuţi pentru curajul şi rasa lor, scheunau 
îngrămădiți la gura unei văi adânci dinspre mlaștină, unii 
făcându-se nevăzuţi, iar alții, zbârliți şi cu privirea 
încremenită, uitându-se în josul văii înguste dinaintea lor. 

Camarazii se opriseră, fiind mult mai cumpătaţi, aşa 
cum vă puteți imagina, decât atunci când porniseră la 
drum. Majoritatea dintre ei nu ar fi avansat sub nicio 
formă, însă trei din ei, cei mai curajoşi, sau poate cei mai 
beţi, înaintară în josul văii. Aceasta se lărgea într-o 
porțiune unde se aflau două dintre acele pietre enorme, 
care încă pot fi văzute acolo, şi care au fost aşezate de 
anumite triburi uitate în vremurile de demult. Luna 
strălucea limpede deasupra văii, iar în mijloc era întinsă 
sărmana fată, care se prăbușise răpusă de frică şi de 
oboseală. Însă nu la vederea trupului ei, şi nici la cel al lui 
Hugo Baskerville care era întins lângă ea, li se făcu părul 
măciucă acestor trei scandalagii neînfricaţi, ci deoarece 
deasupra lui Hugo, trăgând de gâtul său, stătea o creatură 
dezgustătoare, o bestie enormă, neagră, cu înfăţişare de 
câine, însă mai mare decât orice alt dulău văzut vreodată 
de oameni. Și mai mult decât atât, în timp ce priveau 
creatura sfâşiindu-i gâtul lui Hugo Baskerville, aceasta îşi 
îndreptă ochii înflăcărați și fălcile băloase spre ei, iar cei 
trei țipară de frică şi fugiră ca să-şi apere viaţa, încă 

tipând, dincolo de mlaștină. Se spune că unul dintre ei a 
murit chiar în acea noapte din cauza celor văzute, iar 
ceilalți doi nu şi-au mai revenit pentru tot restul zilelor 
lor. 

Aceasta este legenda, fiii mei, despre apariția 
câinelui care se spune că de atunci, a nenorocit familia 
atât de cumplit. Am aşternut-o pe hârtie pentru că ceva 
cunoscut pe deplin transmite mai puţină groază, decât 
ceva la care doar se face aluzie. De asemenea, nu poate fi 
negat faptul că mulți din familie au sfârșit într-un mod 
nefericit, având parte de o moarte bruscă, sângeroasă și 
misterioasă. Totuşi, putem găsi protecție în infinita 
bunătate a Providenţei Divine, care nu-i va pedepsi mereu 
pe cei nevinovaţi, din a treia sau a patra generație aşa 
cum stă scris în Sfânta Scriptură. Datorită acestei 
Providenţe Divine, fiii mei, vă recomand prin prezenta, şi 
vă sfătuiesc să evitați să traversaţi ținutul mlăștinos în 
acele ore întunecate când puterile răului sunt 
intensificate. 

(De la Hugo Baskerville către fiii săi Rodger şi John, 
împreună cu instrucțiunile de a nu-i spune nimic despre 
asta surorii lor, Elizabeth.) 


Când dr. Mortimer termină de citit această povestire 
singulară, îşi ridică ochelarii pe frunte şi privi spre dl. 
Sherlock Holmes. Acesta din urmă căscă şi își azvârli 
capătul țigării în foc. 

— Fi bine? spuse el. 

— O găsiţi interesantă? 

— Pentru un amator de poveşti. 

Dr. Mortimer scoase un ziar împăturit din buzunar. 

— Acum, domnule Holmes, vă voi oferi ceva un pic 
mai recent. Acesta este Devon County Chronicle din data 
de 14 iunie, anul acesta. Este un scurt rezumat al faptelor 
scoase la iveală la moartea lui Sir Charles Baskerville, 
care s-a produs cu câteva zile înainte de această dată. 

Prietenul meu se aplecă puţin înainte şi privirea sa 
deveni concentrată. Vizitatorul nostru îşi lăsă din nou 
ochelarii pe nas şi începu: 


„Recenta moarte bruscă a lui Sir Charles 
Baskerville, al cărui nume fusese menţionat ca posibil 
candidat liberal la viitoarele alegeri în Mid Devon, a 
aruncat o umbră de întuneric asupra ținutului. Deşi Sir 

Charles a locuit la Baskerville Hall pentru o perioadă 
relativ scurtă, amabilitatea și generozitatea sa excesivă i- 
au câştigat afecțiunea şi respectul tuturor celor care l-au 


cunoscut. În aceste vremuri ale celor nouveaux riches”, 
este reconfortant să întâlneşti un caz în care descendentul 
unei familii vechi din district, care căzuse pradă zilelor 
negre, este capabil să-și strângă singur averea şi să o 
aducă cu el pentru a restabili grandoarea pierdută a 
strămoşilor săi. Sir Charles, aşa cum bine se ştie, a produs 
sume importante de bani prin speculaţii financiare în 
Africa de Sud. Fiind mai înţelept decât aceia care nu se 
opresc decât atunci când se întoarce roata împotriva lor, 
el şi-a obținut profitul şi s-a întors în Anglia cu el. 
Trecuseră doar doi ani de când venise la reşedinţa sa de la 
castelul Baskerville, şi deja se vorbea despre cât de mari 
erau planurile sale de reconstrucție şi perfecționare, 
întrerupte de moartea lui. Neavând copii, dorința sa 
expresă a fost ca întreaga regiune rurală să beneficieze pe 
toată durata vieții sale de averea sa, şi astfel mulți au 
motive personale ca să-i jelească moartea prematură. 
Donaţiile sale generoase către organizaţiile caritabile 
locale şi din regiune, au apărut frecvent în aceste rubrici. 
Nu se poate spune că împrejurările legate de moartea 
lui Sir Charles au fost în întregime clarificate în cadrul 
anchetei, dar cel puţin s-au făcut destule demersuri pentru 
a risipi acele zvonuri pe care le cauzase superstiția locală. 
Nu există niciun fel de motiv pentru a suspecta o trădare, 
sau a bănui că moartea nu a avut cauze naturale. Sir 
Charles era văduv, şi se poate spune că era un bărbat 
excentric din anumite puncte de vedere. În ciuda averii 
sale considerabile, avea gusturi simple, iar servitorii săi 
de la castelul Baskerville erau formaţi dintr-un cuplu 
căsătorit pe nume Barrymore, soţul fiind angajat în 
calitate de majordom şi soţia, menajeră. Relatările lor, 
împreună cu cele ale câtorva prieteni, par să indice că 
sănătatea lui Sir Charles se înrăutăţise de ceva vreme, și 
vorbesc în special despre unele afecțiuni ale inimii, 
manifestate prin schimbarea culorii pielii, probleme de 
respiraţie, şi crize acute de depresie. Dr. Mortimer, 
prietenul şi medicul decedatului, a declarat acelaşi lucru. 
Datele cazului sunt simple. Sir Charles Baskerville 
obişnuia ca în fiecare noapte, înainte de a merge la 
culcare, să se plimbe pe faimoasa alee de tisă a castelului 
Baskerville. Relatările soților Barrymore arată că acesta îi 

era obiceiul. Pe 4 iunie, Sir Charles își exprimase intenția 
de a pleca a doua zi la Londra, şi îi ordonase lui 
Barrymore să-i pregătească bagajul. În acea noapte, a 
ieşit ca de obicei pentru plimbarea sa nocturnă în timpul 
căreia obişnuia să fumeze o țigară. Nu s-a mai întors. La 
ora doisprezece, Barrymore, găsind uşa conacului încă 
deschisă, s-a speriat şi aprinzând un felinar, a plecat în 
căutarea stăpânului său. Pe zi fusese umezeală, și urmele 
paşilor lui Sir Charles se puteau observa cu uşurinţă pe 
alee. La jumătatea drumului există o poartă care duce 
înspre mlaștină. Existau indicii că Sir Charles stătuse 
puţin timp acolo. Apoi a luat-o înainte pe alee, iar la 
capătul acesteia 1-a fost descoperit trupul. O chestiune 
care nu a fost explicată este declarația lui Barrymore 
conform căreia urmele paşilor stăpânului său şi-au 
modificat forma după ce acesta trecuse de poartă, şi că 
părea să fi mers în vârfurile picioarelor de acolo înainte. 
Un anume Murphy, ţigan şi geambaș de cai, se afla la 
acea vreme pe lângă mlaștină, la nu foarte mare distanţă, 
dar se pare că, după cum singur mărturiseşte, băuse cam 
mult. El declară că a auzit țipete, dar nu este capabil să 
spună din ce direcție veneau. Nu au fost descoperite 
semne de violență pe trupul lui Sir Charles, şi deși 
relatările doctorului indicau o distorsiune facială aproape 
incredibilă — atât de grozavă încât la început doctorul 
Mortimer a refuzat să creadă că în faţa lui zăcea într- 
adevăr prietenul şi pacientul său — explicaţia a fost că 
acesta este un simptom obişnuit în cazurile de dispnee şi 
deces în urma epuizării cardiace. Această explicaţie a fost 
confirmată în urma examinării postmortem, care a indicat 
o boală organică îndelungată, iar juraţii şi-au exprimat 
verdictul în concordanță cu investigațiile medicale. Este 
bine că s-a întâmplat aşa, deoarece este evident foarte 
important ca moștenitorul lui Sir Charles să se stabilească 
la conac, şi să continue lucrarea importantă, care a fost 
întreruptă într-un mod atât de trist. Dacă banala 
descoperire a medicului legist nu ar fi pus punct 
poveștilor romantice care au fost scornite în legătură cu 
această problemă, ar fi fost dificil de găsit un locatar 
pentru castelul Baskerville. Se subînţelege că cea mai 
apropiată rudă a sa este domnul Henry Baskerville, dacă 
este încă în viaţă, fiul fratelui mai mic al lui Sir Charles 
Baskerville. Tânărul era în America când s-a auzit ultima 

oară de el, şi au fost demarate cercetări cu privire la 
informarea lui despre averea sa considerabilă.” 


Dr. Mortimer reîmpături ziarul şi îl puse în buzunar. 

— Acestea sunt datele oficiale, domnule Holmes, în 
legătură cu moartea lui Sir Charles Baskerville. 

— Trebuie să vă mulțumesc, spuse Sherlock 
Holmes, pentru că mi-aţi adus în atenţie un caz care cu 
siguranță conţine anumite lucruri interesante. Am 
observat un comentariu într-un ziar la acea vreme, dar 
eram extrem de preocupat cu mica afacere a 
medalioanelor de la Vatican, şi din dorinţa mea de a-l 
constrânge pe Papă, am pierdut contactul cu anumite 
cazuri interesante din Anglia. Spuneţi că articolul conţine 
toate datele oficiale? 

— Da. 

— Atunci spuneţi-mi-le pe cele neoficiale. Se întinse 
pe spate, îşi împreună degetele mâinilor, luându-și cea 
mai nepăsătoare şi critică expresie. 

— Pentru asta, spuse dr. Mortimer, care începu să 
dea semne de emotivitate puternică, vă voi povesti ceea 
ce nu am spus nimănui. Motivul pentru care nu am spus 
nimic în cadrul anchetei procuraturii, este acela că un om 
de ştiinţă evită să se pună public în postura de a susține o 
superstiție populară. Un alt motiv a fost şi că Baskerville 
Hall, aşa cum susține şi ziarul, ar rămâne cu siguranță 
nelocuit, dacă s-ar întâmpla ceva care să sporească 
reputaţia sa îndeajuns de sinistră. Din cauza acestor două 
motive am considerat că este justificat să spun mai puţin 
decât ştiu, din moment ce nimic bun nu ar fi rezultat din 
asta, însă cu dumneavoastră nu am niciun motiv pentru 
care nu aş fi complet sincer. 

— Ținutul mlăștinos este populat doar pe alocuri, iar 
cei ce locuiesc aproape sunt foarte uniți. Din acest motiv, 
l-am cunoscut foarte bine pe Sir Charles Baskerville. Cu 
excepția domnului Frankland, de la Lafter Hall, şi a 
domnului Stapleton, naturalistul, nu mai sunt alți bărbați 
cu studii pe o distanţă de câteva mile. Sir Charles era un 
om retras, dar întâmplarea cu boala sa ne-a adus 
împreună şi un număr de interese ştiinţifice comune ne-a 
menţinut așa. Adusese cu el multe informaţii științifice 
din Africa de Sud, şi am petrecut împreună multe seri 
încântătoare discutând despre anatomia comparativă 
dintre boşiman şi hotentot. 

— Pe durata ultimelor câteva luni, mi-a devenit din 
ce în ce mai clar că sistemul nervos al lui Sir Charles era 
întins la maxim. Luase această legendă pe care v-am citit- 
o atât de în serios — încât, deși s-ar fi plimbat pe propriul 
domeniu, nimeni nu l-ar fi putut determina să se apropie 
de mlaștină noaptea. Oricât de incredibil vi s-ar părea, 
domnule Holmes, el era într-adevăr convins că o soartă 
îngrozitoare îi amenința familia, și desigur că însemnările 
strămoşilor săi nu erau deloc încurajatoare. Ideea unei 
făpturi sinistre îl obseda constant, şi m-a întrebat cu 
nenumărate ocazii dacă atunci când făceam vizite 
medicale nocturne am văzut vreo creatură ciudată, sau 
dacă am auzit lătratul vreunui câine. Ultima întrebare mi- 
a adresat-o de mai multe ori, şi mereu cu emotie în glas. 

— Îmi amintesc bine că am mers la el acasă într-o 
seară, cu vreo trei săptămâni înainte de fatalul eveniment. 
S-a întâmplat ca el să fie la uşa conacului. Am coborât 
din cabrioletă și stăteam în fața lui când i-am văzut 
privirea aţintită peste umărul meu, uitându-se în spatele 
meu cu o expresie terifiată. M-am întors cu rapiditate şi 
de-abia am avut timp să arunc o privire la ceva care părea 
să fi fost un vițel mare negru mergând spre capătul 
drumului. Era atât de neliniștit şi speriat, încât am fost 
obligat să mă duc la locul unde fusese animalul și să mă 
uit împrejur după el. Oricum, acesta dispăruse, însă 
incidentul părea să-l fi marcat puternic pe Sir Charles. 
Am rămas cu el pe parcursul întregii seri, şi cu acea 
ocazie, explicându-mi emoția pe care o trăise, mi-a 
încredinţat povestirea pe care v-am citit-o când am venit. 
Am menționat acest scurt episod, deoarece are o oarecare 
importanță asupra tragediei care a urmat, dar la vremea 
aceea, eram convins că problema era cu totul neînsemnată 
şi că neliniştea lui nu avea nicio justificare. 

Datorită sfatului meu, Sir Charles urma să plece la 
Londra. Ştiam că inima lui era slăbită, iar neliniştea 
constantă în care trăia, deşi avea o cauză fantastică, era 
evident că avea consecinţe grave asupra sănătăţii sale. M- 
am gândit că dacă petrece câteva luni printre distracţiile 
de la oraş, se va întoarce un om nou. Dl. Stapleton, un 
prieten comun, care era destul de îngrijorat de starea 
sănătăţii sale, era de aceeași părere. În ultima clipă a 
intervenit această catastrofă îngrozitoare. 

În noaptea morții lui Sir Charles, Barrymore, 
majordomul, cel care a făcut descoperirea, l-a trimis la 

mine pe Perkins, grăjdarul, şi deoarece eram treaz, am 
reuşit să ajung la castelul Baskerville în mai puţin de o 
oră de la eveniment. Am verificat şi am coroborat toate 
datele care au fost menţionate în cadrul anchetei. Am 
urmat pașii de pe aleea tiselor, am văzut locul de la poarta 
dinspre mlaştină unde se părea că se oprise, am remarcat 
schimbarea formei paşilor de după acel loc, am observat 
că nu existau alte urme de paşi în afară de cele ale lui 
Barrymore de pe pietrişul moale, şi în cele din urmă am 
examinat cu atenţie cadavrul, care nu fusese atins până la 
sosirea mea. Sir Charles zăcea cu faţa în jos, cu braţele pe 
lângă corp, cu degetele înfipte în pământ, iar trăsăturile 
feţei sale erau așa contorsionate de emoție, încât de-abia 
i-am putut stabili identitatea. În mod cert, nu existau 
niciun fel de răni fizice. Însă Barrymore a dat o declaraţie 
falsă în cadrul anchetei. A spus că nu erau niciun fel de 
urme pe pământ în jurul cadavrului. El nu observase 
nimic. Dar eu da — la o mică distanță, dar recente și clare. 

— Urme de paşi? 

— Da. 

— Ale unui bărbat sau ale unei femei? 

Doctorul Mortimer s-a uitat o clipă ciudat la noi, iar 
vocea lui s-a confundat aproape cu o şoaptă când a 
răspuns: 

— Domnule Holmes, erau urmele unui câine gigant. 

Capitolul III 


Problema 


Mlarturisesc că la auzul acestor cuvinte m-a trecut 


un fior. Exista un tremur în vocea doctorului, care arăta 
că era el însuşi profund emoţionat de ceea ce ne spusese. 
Holmes se înclină în față cuprins de agitaţie, iar ochii lui 
aveau acea sclipire intensă, pătrunzătoare, ca atunci când 
era foarte interesat de ceva. 

— Aţi văzut așa ceva? 

— La fel de bine cum vă văd pe dumneavoastră. 

— Şi nu aţi spus nimic? 

— Ce rost avea? 

— Cum se face că nimeni altcineva nu a observat? 

— Urmele erau la vreo douăzeci de paşi față de 
cadavru, și nimeni nu s-a gândit să le caute. Cred că nici 
eu nu m-aş fi gândit să le caut dacă nu ştiam această 
legendă. 

— Sunt mulți câini ciobănești în zona ținutului 
mlăştinos? 

— Desigur, însă acesta nu era un câine ciobănesc. 

— Spuneţi că era mare? 

— Enorm. 

— Dar nu s-a apropiat de cadavru? 

— Nu. 

— Ce fel de noapte era? 

— Ceţoasă, umedă şi rece. 

— Dar fără să plouă? 

— Fără. 

— Cum arată aleea? 

— Are două şiruri de arbuşti bătrâni, înalte de patru 
metri şi de nepătruns. Poteca din mijloc are doi metri şi 
jumătate lățime. 

— Există ceva între şirurile de arbuşti şi potecă? 

— Da, există o fâşie de iarbă întinsă pe aproximativ 
doi metri pe fiecare parte. 

— Înţeleg că printre şirurile de arbuști există o 
poartă într-un anumit loc? 

— Da, portiţa care duce înspre mlaștină. 

— Mai există şi o altă ieşire? 

— Niciuna. 

— Deci pentru a ajunge pe aleea tiselor, cineva 
trebuie fie să vină din casă, fie să intre pe portiţa dinspre 
mlaştină? 

— Există o ieşire printr-o reşedinţă de vară la capăt 
de tot. 

— Sir Charles a ajuns la aceasta? 

— Nu; zăcea la vreo patruzeci de metri depărtare. 

— Acum, spuneţi-mi, doctore Mortimer — şi asta e 
important — urmele pe care le-aţi văzut erau pe potecă şi 
nu pe iarbă? 

— Pe iarbă nu s-au putut vedea niciun fel de urme. 

— Erau pe aceeaşi parte a potecii ca şi portiţa? 

— Da, erau la marginea potecii, pe aceeaşi parte cu 
portita. 

— Îmi creşteți interesul extraordinar de mult. Încă 
ceva: portița era închisă? 

— Închisă şi încuiată cu un lacăt. 

— Ce înălțime are? 

— Aproximativ un metru şi jumătate. 

— Deci oricine o putea sări? 

— Da. 

— Şi ce semne aţi văzut în apropiere de portiţă? 

— Nimic în mod deosebit. 

— Doamne Sfinte! Nu a examinat-o nimeni? 

— Ba da, am examinat-o chiar eu. 

— Şi nu aţi găsit nimic? 

— Totul era foarte confuz. În mod clar, Sir Charles a 
stat acolo cinci sau zece minute. 

— De unde ştiţi asta? 

— Deoarece i-a căzut de două ori scrum din țigară. 

— Excelent! Acesta este un partener pe placul 
nostru, Watson. Dar semnele? 

Îşi lăsase propriile urme pe toată întinderea cu 
pietriș. Nu am putut să disting altele. 

Sherlock Holmes îşi lovi genunchiul cu mâna cu un 
gest de nerăbdare. 

— Dacă aş fi fost acolo! strigă el. Este în mod clar 
un caz extraordinar de interesant, şi unul care oferea 
nenumărate oportunități unui expert în ştiinţă. Acea 
cărare cu pietriș pe care aş fi putut găsi atâtea, a fost 
murdărită de ploaie şi deteriorată de saboții ţăranilor 
curioşi. Ah, doctore Mortimer, doctore Mortimer, să nu vă 

gândiţi dumneavoastră să mă chemaţi! Aveţi într-adevăr 
multe răspunsuri de dat. 

— Nu vă puteam chema, domnule Holmes, fără să 
fac publice aceste lucruri, şi v-am explicat deja motivele 
pentru care doresc să nu o fac. De altfel, de altfel... 

— De ce ezitaţi? 

— Există un domeniu în care până şi cel mai riguros 
şi experimentat dintre detectivi este neputincios. 

— Vă referiţi la faptul că ființa este supranaturală? 

— Nu am spus cu certitudine asta. 

— Nu, dar este evident că asta gândiţi. 

— De la această tragedie încoace, domnule Holmes, 
mi-au ajuns la urechi câteva incidente care sunt greu de 
explicat pe calea normalităţii. 

— Ca de exemplu? 

— Am aflat că înainte de groaznicul eveniment, 
câțiva oameni au văzut o creatură în zona mlaştinii, care 
semăna cu acest demon din Baskerville, şi care nu putea 
fi vreun animal cunoscut până acum de ştiinţă. Toţi au 
afirmat că era o creatură imensă, luminoasă, terifiantă şi 
fantomatică. I-am interogat pe aceşti oameni, unul dintre 
ei un fermier încăpățânat, altul un fierar, şi altul un 
fermier din ţinutul mlăștinos, care toți spun aceeaşi 
variantă despre această apariţie, care corespunde perfect 
câinelui malefic din legendă. Vă asigur că în district 
domneşte teroarea, şi că doar un bărbat viteaz ar trece 
mlaştina pe timp de noapte. 

— Şi dumneavoastră, un experimentat om de ştiinţă, 
credeţi că e vorba de ceva supranatural? 

— Nu ştiu ce să cred. 

Holmes dădu din umeri. 

— Până în prezent, mi-am limitat investigaţiile la 
lumea aceasta, spuse el. Într-o mică măsură poate că am 
combătut răul, dar să mă lupt cu însuşi Părintele Răului, 
ar fi probabil o sarcină prea ambițioasă. Totuşi, trebuie să 
admiteţi că o urmă de picior e ceva material. 

— Câinele din legendă era suficient de real încât să-i 
sfâşie gâtul unui om, şi totuşi era de asemenea diabolic. 

— Observ că v-aţi dus mult înspre partea 
supranaturală. Dar acum, dr. Mortimer, spuneţi-mi asta. 
Dacă aveţi asemenea opinii, de ce ați mai venit să mă 
consultaţi? Îmi spuneţi că este inutil să cercetez moartea 
lui Sir Charles, şi în acelaşi timp că vă doriţi să o fac. 

— Nu am spus că doresc să faceți asta. 

— Atunci, cum vă pot ajuta? 

— Sfătuindu-mă cum să procedez cu Sir Henry 
Baskerville, care va sosi în staţia Waterloo — doctorul 
Mortimer se uită la ceas — în exact o oră şi un sfert. 

— EI fiind moştenitorul? 

— Da. După moartea lui Sir Charles l-am căutat pe 
acest tânăr gentilom, şi am aflat că se ocupă de pământuri 
în Canada. Din câte am auzit, este un băiat extraordinar 
din toate punctele de vedere. Vorbesc acum nu în calitate 
de medic, ci ca mandatar şi executor al testamentului lui 
Sir Charles. 

— Nu există alt pretendent, presupun? 

— Niciunul. Singura altă rudă masculină pe care am 
reuşit să o găsim a fost Rodger Baskerville, cel mai tânăr 
dintre cei trei frați din care sărmanul Sir Charles era cel 
mai în vârstă. Cel de-al doilea frate, care s-a stins de 
tânăr, este tatăl acestui flăcău Henry. Al treilea, Rodger, 
era oaia neagră a familiei. Provine din vechea ramură 
despotică a familiei Baskerville, şi mi s-a spus că era 
imaginea întruchipată a lui Hugo, din tabloul de familie. 
A înfierbântat lucrurile prea tare în Anglia ca să poată să 
mai stea aici, a fugit în America Centrală, şi a murit acolo 
în 1876 de friguri galbene. Henry este ultimul din familia 
Baskerville. Într-o oră și cinci minute mă întâlnesc cu el 
în staţia Waterloo. Am primit o telegramă care spunea că 
a ajuns la Southampton în această dimineață. Acum, 
domnule Holmes, cum mă sfătuiți să procedez cu el? 

— De ce nu s-ar duce la casa strămoşilor lui? 

— Pare normal, nu? Şi totuşi, luaţi în considerare că 
orice membru Baskerville care se duce acolo întâmpină o 
soartă malefică. Sunt sigur că dacă Sir Charles ar fi putut 
să vorbească cu mine înainte să moară, m-ar fi avertizat 
să nu-l aduc pe acest ultim descendent al vechii familii, și 
moștenitorul unei considerabile averi în acel loc fatal. Cu 
toate acestea, nu poate fi negat faptul că prosperitatea 
întregii regiuni rurale stearpă şi sărăcăcioasă, depinde de 
prezenţa sa. Toată treaba bună pe care a început-o Sir 
Charles, se va prăbuşi, dacă nu există niciun locatar la 
conac. Mi-e teamă să nu fiu prea mult influenţat de 
propriul meu interes în această problemă, şi de aceea v- 
am prezentat cazul şi vă cer sfatul. 

Holmes se gândi puţină vreme. 

— Cu alte cuvinte, problema este următoarea, spuse 
el. Dumneavoastră credeți că există o forță diabolică care 

face din Dartmoor un loc nesigur pentru un Baskerville — 
aceasta este părerea dumneavoastră? 

— Cel puţin aş îndrăzni să spun că există câteva 
dovezi că ar putea fi așa. 

— Exact. Dar cu siguranță că dacă teoria 
dumneavoastră cu supranaturalul e corectă, tânărul ar fi 
influențat de rău şi în Londra, la fel de bine ca în 
Devonshire. O forță a răului numai cu puteri locale, ar fi 
un lucru neconvingător. 

— Priviţi problema cu prea multă dezinvoltură, 
domnule Holmes, decât ați face-o dacă ați intra în 
legătură directă cu lucrurile acestea. Sfatul 
dumneavoastră, deci, aşa cum l-am înțeles, este că tânărul 
va fi la fel de în siguranță în Devonshire, ca şi în Londra. 
Va veni în cincizeci de minute. Ce-mi recomandati? 

— Recomand, domnule, să luați o trăsură, să vă 
chemaţi cockerul spaniol care îmi scrijeleşte ușa de la 
intrare, şi să vă îndreptaţi spre stația Waterloo pentru a vă 
întâlni cu Sir Henry Baskerville. 

— Şi pe urmă? 

— Şi pe urmă nu îi veţi spune absolut nimic, până 
nu mă voi decide în legătură cu această problemă. 

— Cât de mult va dura să vă decideţi? 

— Douăzeci şi patru de ore. Mâine la ora zece, mă 
voi simți îndatorat față de dumneavoastră, doctore 
Mortimer, dacă veți veni aici, şi mi-ar fi de folos în 
planurile mele viitoare dacă l-ați aduce şi pe Sir Henry 
Baskerville cu dumneavoastră. 

— Aşa voi face, domnule Holmes. 

Notă cu grabă întâlnirea pe manşeta de la cămașă 
plecă repede în maniera sa ciudată, incomparabilă 
distrată. Holmes îl opri la capătul scărilor. 

— Încă o întrebare, doctore Mortimer. Spuneţi că 
înainte de moartea lui Sir Charles Baskerville, câțiva 
oameni au văzut această apariție în zona mlaștini? 

— Trei oameni au văzut-o. 

— A mai văzut-o cineva după aceea? 

— Nu am auzit nimic de genul acesta. 

— Vă mulțumesc. O dimineață plăcută. 

Holmes se întoarse pe scaunul său, cu acea privire 
subtilă, care denotă o satisfacție lăuntrică și care însemna 
că are în fața sa o problemă potrivită. 

— Pleci, Watson? 

— Doar dacă nu ai nevoie de ajutorul meu. 

— Nu, dragul meu coleg, voi apela la ajutorul tău 
atunci când va fi timpul acțiunii. Dar asta este splendid, 
cu adevărat unic din anumite puncte de vedere. Când treci 
pe la Bradley's, îl rogi să-mi trimită şi mie o livră din cel 
mai tare tutun inferior? Îți mulţumesc. Ar fi la fel de bine 
dacă ai putea să nu te întorci până diseară. Atunci voi fi 
bucuros să schimbăm impresii despre această problemă 
foarte interesantă, care ne-a fost prezentată în această 
dimineaţă. 

Ştiam că această izolare şi singurătate îi erau 
deosebit de necesare prietenului meu în acele ore de 
concentrare mentală intensă, în timpul căreia el cântărea 
fiecare dovadă în parte, construia teorii alternative, 
contrabalansa una cu cealaltă, şi se hotăra care puncte 
erau esențiale şi care neînsemnate. Așadar, mi-am 
petrecut ziua la club, şi nu m-am întors în Baker Street 
decât pe seară. Era aproape ora nouă când mă aflam din 
nou în camera de zi. 

Prima mea impresie când am deschis ușa a fost că 
izbucnise un incendiu, deoarece camera era atât de 
îmbâcsită de fum, încât chiar şi lumina lămpii de pe birou 
părea încețoşată. Cu toate acestea, când am intrat, 
temerile mele au dispărut, deoarece fumul înţepător de 
tutun tare de calitate inferioară mi-a intrat în gât şi m-a 
făcut să tuşesc. Ca prin ceață, am avut o imagine clară a 
lui Holmes, îmbrăcat în halatul său, încolăcit într-un 
fotoliu, cu pipa lui neagră de lut între buze. Pe lângă el, 
erau câteva suluri de hârtie. 

— Ai răcit, Watson? spuse el. 

— Nu, e din cauza acestei atmosfere otrăvitoare. 

— Presupun că este destul de densă, acum că ai 
menţionat asta. 

— Densă! Este intolerabilă! 

— Deschide fereastra, atunci! Să înţeleg că ai fost la 
clubul tău toată ziua. 

— Dragul meu Holmes! 

— Am dreptate? 

— Desigur, dar cum...? 

A râs văzându-mi expresia stânjenită. 

— Există o prospeţime încântătoare la tine, Watson, 
care-mi creează o anumită plăcere în a-mi exersa micile 
mele puteri asupra ta. Un gentilom iese afară într-o zi 
ploioasă şi noroioasă. Se întoarce seara imaculat, cu 
pălăria şi cizmele încă strălucind de curățenie. A stat 

aşadar într-un singur loc. Nu este un om cu prieteni 
apropiaţi. Deci, unde putea să se ducă? Nu este evident? 

— Păi, e destul de evident. 

— Lumea este plină de lucruri evidente pe care 
nimeni nu le observă vreodată. Unde crezi că am fost eu? 

— Ai stat doar aici, de asemenea. 

— Dimpotrivă, am fost în Devonshire. 

— Cu mintea? 

— Exact. Trupul meu a rămas în acest fotoliu; şi, 
regret să observ, a consumat în absenţa mea două căni 
mari de cafea şi o cantitate impresionantă de tutun. După 
ce ai plecat, am vorbit la Stanford's să-mi trimită o hartă 
pentru porțiunea aceasta de mlaștină, şi spiritul meu a 
cercetat-o toată ziua. Îmi place să cred că m-am descurcat 
foarte bine. 

— O hartă la scară mare, bănuiesc? 

— Foarte mare. 

Desfășură o secţiune şi o puse pe genunchi. 

— Aici se află districtul care ne interesează în mod 
deosebit. Şi anume, cel cu Baskerville Hall în mijloc. 

— Cel cu pădure împrejur? 

— Exact. Mi-am imaginat că aleea tiselor, deşi nu 
era marcată cu acel nume, trebuie să se întindă de-a 
lungul acestei linii, împreună cu mlaştina, aşa cum îți poți 
închipui, în dreapta sa. Acest grup micuţ de clădiri de aici 
formează sătucul Grimpen, unde prietenul nostru doctor 
Mortimer îşi are cabinetul. Pe o rază de cinci mile sunt, 
aşa cum vezi, doar câteva case dispersate. Aici se află 
Lafter Hall, care a fost menţionat în legendă. Aici este 
marcată o casă care ar putea fi reședința naturalistului — 

Stapleton, dacă îmi amintesc bine numele lui. Aici sunt 
două ferme din ținutul mlăștinos, High Tor şi Foulmire. 
Apoi, la patrusprezece mile mai departe, se află celebra 
închisoare Princetown. Între şi împrejurul acestor puncte 
răzlețe, se întinde mlaştina dezolantă şi lipsită de viaţă. 
Aceasta, deci, este scena pe care s-a jucat tragedia, şi pe 
care putem ajuta să se joace din nou. 

— Trebuie să fie un loc sălbatic. 

— Da, decorul e unul valoros. Dacă diavolul ar fi 
vrut să intervină în treburile oamenilor... 

— Deci înclini să crezi explicația supranaturală. 

— Uneltele diavolului pot să fie făcute din carne şi 
sânge, nu? Există două întrebări la care trebuie să găsim 
răspuns. Prima este dacă a fost comisă vreo infracțiune; a 

doua este, ce infracțiune şi cum a fost comisă? Desigur, 
dacă bănuiala doctorului Mortimer ar fi corectă, şi ne 
confruntăm cu forțe ieşite din comun, există un final al 
investigației noastre. Dar suntem datori să epuizăm toate 
celelalte ipoteze, înainte să ne gândim la aceasta. Cred că 
vom închide din nou fereastra, dacă nu te deranjează. Este 
un lucru singular, dar eu cred că o atmosferă densă ajută 
la o concentrare a ideilor. Nu am împins-o atât de departe 
încât să mă bag într-o cutie ca să pot gândi, dar asta este 
concluzia logică a convingerilor mele. Tu te-ai gândit la 
toate aspectele cazului? 

— Da, m-am gândit destul de mult la el pe parcursul 
zilei. 

— Ce părere ai? 

— Este foarte derutant. 

— Are cu siguranță un caracter special. Există 
puncte deosebite la el. Acea schimbare în urmele pagilor, 
de exemplu. Ce crezi despre asta? 

— Mortimer a spus că bărbatul a mers pe vârfuri pe 
porțiunea aceea din alee. 

— El doar a repetat ce a spus un nesocotit în cadrul 
anchetei. De ce ar merge un om pe vârfuri pe alee? 

— Atunci ce crezi? 

— Fugea, Watson — fugea cu disperare, fugea să-şi 
salveze viaţa, a fugit până când i-a cedat inima şi a căzut 
mort cu fața în jos. 

— Fugea de ce anume? 

— Aici este problema noastră. Există indicii 
conform cărora bărbatul era îngrozit de frică încă dinainte 
de a începe să fugă. 

— Cum poti spune asta? 

— Bănuiesc că motivul spaimei sale venea de 
dincolo de mlaștină. Dacă ar fi aşa, şi este foarte posibil, 
doar un om care şi-a pierdut minţile ar fi fugit din casă, în 
loc să fugă înspre ea. Dacă declarația ţiganului poate fi 
crezută, el a fugit strigând după ajutor în direcţia din care 
era cel mai puţin probabil să-l primească. Apoi, pe cine 
aştepta în noaptea aceea, şi de ce îl aștepta pe aleea tiselor 
şi nu în propria casă? 

— Crezi că aştepta pe cineva? 

— Bărbatul era în vârstă şi infirm. Putem înţelege că 
a ieşit la plimbarea de seară, dar pământul era umed şi 
seara urâtă. Ţi se pare normal ca el să se fi oprit pentru 

cinci sau zece minute, aşa cum dr. Mortimer, cu mai mult 
simţ practic decât mine, a dedus din scrumul de țigară? 

— Dar ieşea în fiecare seară. 

— Cred că este puţin probabil ca el să fi aşteptat la 
portiță în fiecare seară. Dimpotrivă, dovezile arată că el 
evita mlaştina. În acea noapte, a aşteptat acolo. Era 
noaptea dinaintea plecării sale la Londra. Lucrurile încep 
să prindă contur, Watson. Devin coerente. Pot să te rog 
să-mi înmânezi vioara, şi vom amâna orice gânduri legate 
de această problemă, până vom avea avantajul de a-i fi 
întâlnit pe doctorul Mortimer şi Sir Henry Baskerville 
mâine dimineaţă. 

Capitolul IV 
Sir Henry Baskerville 


Mlicul nostru dejun s-a terminat devreme, iar 


Holmes aștepta în halatul său întrevederea stabilită. 
Clienţii noștri au fost punctuali la întâlnire, întrucât 
ceasul doar ce bătuse ora zece când a apărut dr. Mortimer, 
însoțit de tânărul baronet. Cel din urmă era un bărbat în 
jur de treizeci de ani, mic de statură, vioi, cu ochii negri, 
avea o constituţie viguroasă, sprâncene negre şi dese, şi o 
fizionomie accentuată. Era îmbrăcat într-un costum de 
tweed de culoare brun-roşcat, şi avea înfăţişarea bronzată 
a unui om care îşi petrecuse cea mai mare parte a 
timpului în aer liber, și totuşi exista ceva în privirea sa 
fermă şi o siguranță de sine subtilă, care indicau faptul că 
era un gentilom. 

— Acesta este Sir Henry Baskerville, spuse dr. 
Mortimer. 

— Fi bine, da, spuse el, şi chestia ciudată este, 
domnule Sherlock Holmes, că dacă prietenul meu de aici 
nu mi-ar fi propus să venim la dumneavoastră în această 
dimineață, aș fi venit de unul singur. Am înțeles că vă 
pricepeți să rezolvaţi mici enigme, iar eu am avut parte de 
una în această dimineață, care necesită mai mult timp de 
gândire decât sunt capabil să-i ofer. 

— Te rog ia loc, Sir Henry. Să înţeleg că ai avut 
partea de vreo experiență deosebită de când ai sosit la 
Londra? 

— Nimic foarte important, domnule Holmes. Doar o 
glumă, chiar dacă nu foarte reușită. E vorba de această 
scrisoare, dacă o puteţi numi scrisoare, pe care am primit- 
o în această dimineaţă. 

A pus un plic pe masă, iar noi toți ne-am aplecat 
asupra lui. Era de calitate obişnuită, de culoare gri. 
Adresa, „Sir Henry Baskerville, Hotelul 
Northumberland”, era imprimată cu litere dezordonate; 
timbrul poştal „Charing Cross”, şi data trimiterii din seara 
precedentă. 

— Cine ştia că mergeţi la hotelul Northumberland? 
întrebă Holmes, privindu-l cu interes pe oaspetele nostru. 

— Nimeni nu avea cum să ştie. M-am decis doar 
după ce m-am întâlnit cu doctorul Mortimer. 

— Dar dr. Mortimer era, fără îndoială, deja cazat 
acolo? 

— Nu, am stat la un prieten, spuse doctorul. Nu 
exista niciun indiciu posibil că intenţionăm să mergem la 
acest hotel. 

— Hmmm! Cineva pare să fie extrem de interesat de 
mișcările voastre. A scos din plic o jumătate de hârtie (în 
format 34 X 43 cm) împăturită în patru. A desfăcut-o şi a 
întins-o pe masă. În mijloc, era o singură propoziţie care 
fusese formată de expeditor prin alipirea de cuvinte 
ştanțate. Scria: „Dacă vă prețuiți viața sau simţul rațiunii, 
nu vă apropiați de mlaştină”. Cuvântul „mlaștină” era 
singurul scris cu cerneală. 

— Acum, spuse Sir Henry Baskerville, poate îmi 
veți spune, domnule Holmes, care naiba e înţelesul 
acestei scrisori, şi cine este așa de interesat de problemele 
mele? 

— Ce părere aveţi despre asta, doctore Mortimer? 
Trebuie să recunoașteți că, în orice caz, nu este nimic 
supranatural în această chestiune. 

— Nu, domnule, dar ar putea foarte bine să fie 
cineva care este convins că treaba e supranaturală. 

— Care treabă? întrebă brusc Sir Henry. Am 
impresia, că voi toţi, domnilor, ştiţi mai multe decât mine 
despre propriile mele treburi. 

— Îţi vom împărtăşi cunoștințele noastre înainte să 
părăseşti această încăpere, Sir Henry. Îţi promit asta, 
spuse Sherlock Holmes. Pentru moment, cu permisiunea 
ta, ne vom limita la acest document foarte interesant, care 
trebuie să fi fost alcătuit şi trimis ieri seară. Ai ediția de 
ieri a ziarului, Times, Watson? 

— Este aici în colt. 

— Te pot deranja puţin să mi-l dai — pagina 
interioară, te rog, cu editorialele? Se uită repede peste el, 
aruncându-şi ochii peste toate rubricile. Editorial despre 
Comerţul Liber. Permiteţi-mi să vă citesc un fragment din 
el: „Puteţi să fiți amăgiți să credeți că propriul 
dumneavoastră comerț special sau propria dumneavoastră 
industrie vor fi sprijinite prin introducerea unui tarif 
protector, însă e clar ca lumina zilei că o asemenea 
legislație, pe termen lung, va sărăci ţara, va diminua 

valoarea importurilor noastre, şi va degrada condiţiile de 
viață din această regiune”. 

— Ce zici de asta, Watson? strigă Holmes, în culmea 
bucuriei, frecându-şi mâinile cu satisfacție. Nu crezi că e 
un sentiment minunat? 

Doctorul Mortimer se uită la Holmes cu un aer de 
interes profesional, iar Sir Henry îşi îndreptă ochii negri, 
nedumeriți spre mine. 

— Nu ştiu prea multe despre tarife şi lucruri de 
genul acesta, spuse el; dar mi se pare că ne-am îndepărtat 
putin de la subiectul biletului. 

— Dimpotrivă, eu cred că suntem foarte aproape să-i 
dăm de urmă, Sir Henry. Watson, aici de față, îmi 
cunoaşte mai bine metodele, dar mă tem că nici măcar el 
nu a înțeles pe deplin semnificația acestei propoziţii. 

— Nu, mărturisesc că nu văd nicio legătură. 

— ŞI totuşi, dragul meu Watson, există o legătură 
atât de apropiată, astfel încât una este extrasă din cealaltă. 
„Dumneavoastră”,  „voastră”,  „voastră”,  „viaţă”, 
„valoarea”, „nu vă apropiaţi”, „de”. Nu-ţi dai seama acum 
de unde au fost extrase aceste cuvinte? 

— La naiba, ai dreptate! Ei bine, asta chiar e o 
chestie isteață! strigă Sir Henry. 

— Dacă mai rămâne vreo urmă de îndoială, un lucru 
cert e că „nu te apropia” şi „de” sunt decupate dintr-o 
singură bucată. 

— Fi bine — chiar aşa este! 

— Serios, domnule Holmes, asta întrece orice lucru 
pe care mi l-aş fi imaginat, spuse doctorul Mortimer, 
uitându-se uimit la prietenul meu. Pot înţelege că oricine 
ar fi putut deduce că aceste cuvinte proveneau dintr-un 
ziar, dar ca dumneavoastră să puteți spune din care 
anume, şi să adăugaţi că provin dintr-un editorial, este 
unul dintre cele mai remarcabile lucruri pe care le-am 
întâlnit vreodată. Cum v-aţi dat seama? 

— Presupun, doctore, că dumneavoastră aţi putea 
deosebi craniul unui negru de cel al unui eschimos? 

— Cu siguranţă. 

— Cum aşa? 

— Pentru că acesta este hobby-ul meu. Diferenţele 
sunt evidente. Regiunea supra-orbitală, unghiul facial, 
curbura maxilarului... 

— lar acesta este hobby-ul meu, şi diferențele sunt 
la fel de evidente. Pentru mine, este la fel de mare 

diferența între un articol dintr-un ziar burghez cum este 
„Times” şi un articol scris cu neglijență dintr-un ziar de 
seară de jumătate de penny, cum este pentru 
dumneavoastră cea dintre un negru şi un eschimos. 
Identificarea genurilor este una dintre ramurile 
elementare ale cunoașterii pentru un expert în 
criminalistică, deși mărturisesc că odată, când eram foarte 
tânăr, am confundat ziarul „Leeds Mercury” cu ziarul 
„Western Morning New”. Dar un editorial din , Times” 
este cu totul diferit, iar aceste cuvinte nu puteau fi luate 
din altă parte. De vreme ce biletul a fost compus ieri, 
există o mare posibilitate să găsim aceste cuvinte în ediția 
de ieri a ziarului. 

— Deci, din cât am putut să vă urmăresc, domnule 
Holmes, spuse Sir Henry Baskerville, cineva a decupat 
acest mesaj cu un foarfece... 

— Foarfece de unghii, spuse Holmes. Puteţi observa 
că era un foarfece cu lame foarte mici, deoarece persoana 
care le-a tăiat, a trebuit să taie de două ori cuvântul „nu te 
apropia”. 

— Asta aşa este. Cineva, deci, a decupat mesajul cu 
un foarfece cu lame foarte mici, l-a lipit cu pastă de 
lipit... 

— Clei, spuse Holmes. 

— Cu clei pe hârtie. Dar vreau să ştiu de ce cuvântul 
„mlaştină” a fost scris de mână? 

— Pentru că nu l-a găsit în ziar. Celelalte cuvinte 
erau simple toate, şi puteau fi găsite în orice exemplar, 
dar „mlaştină” ar fi fost mai puţin probabil. 

— Da, bineînţeles, asta ar explica totul. Aţi mai 
dedus şi altceva din acest mesaj, domnule Holmes? 

— Există unul sau două indicii, şi totuşi, m-am 
străduit din răsputeri să le descopăr. Aţi observat că 
adresa este scrisă cu litere neșlefuite. Însă ziarul „Times” 
este deseori cumpărat de toată lumea, în afară de cei cu 
educaţie aleasă. Putem deduce, deci, că scrisoarea a fost 
compusă de o persoană educată, care îşi dorește să pară 
una needucată, iar efortul său de a-şi ascunde scrisul 
sugerează că acesta v-ar putea părea cunoscut sau v-ar 
putea deveni cunoscut. Din nou, puteţi observa că lipirea 
cuvintelor nu a fost făcută uniform, ci unele sunt mult 
mai sus decât altele. — Viaţa, de exemplu, este destul de 
ieşit în afară, faţă de unde trebuia să fie. Acest lucru poate 
indica neglijenţă sau poate indica agitație şi grabă din 

partea celui care le-a decupat. Dintre ele, eu înclin spre 
ultima variantă, deoarece problema era evident 
importantă, şi este puţin probabil că cel care a compus o 
asemenea scrisoare să fi fost neatent. Dacă era grăbit, 
apare interesantă întrebarea: de ce ar fi fost grăbit, 
întrucât orice scrisoare expediată până dimineaţa 
devreme, ar fi ajuns la Sir Henry înainte ca el să plece din 
hotel. Se temea oare cel care a compus-o de o 
întrerupere — și din partea cui? 

— Ne îndreptăm acum mai degrabă spre zona 
ghicitului, spuse doctorul Mortimer. 

— Aş spune mai degrabă, spre zona în care analizăm 
variantele şi o alegem pe cea mai plauzibilă. Este 
folosirea imaginației în scop ştiinţific, dar avem 
întotdeauna o bază reală pe care ne fondăm speculaţiile. 
O puteţi numi acum ipoteză, dar sunt aproape sigur că 
această adresă a fost scrisă într-un hotel. 

— Cum naiba puteţi spune asta? 

— Dacă o examinaţi cu atenţie, veţi vedea că atât 
stiloul, cât şi cerneala, i-au creat probleme autorului. 
Stiloul a împrăștiat cerneală de două ori în acelaşi cuvânt, 
şi a rămas fără cerneală de trei ori la numele unei adrese 
scurte, ceea ce arată că mai rămăsese foarte puţină 
cerneală în călimară. Un stilou personal sau o călimară, se 
găsesc foarte rar într-o asemenea stare, iar o combinaţie 
între cele două trebuie să fie destul de rară. Dar ştiţi cum 
sunt cerneala sau stiloul unui hotel, în care rar găsești 
altceva. Da, am o foarte mică ezitare în a spune că dacă 
am examina coșurile hotelurilor cu hârtie aruncată prin 
zona Charing Cross până am găsi rămăşiţele editorialului 
din „Times ”, am putea pune mâna direct pe persoana care 
a trimis acest mesaj. Hei! Hei! Ce-i asta? 

Examina cu atenție hârtia pe care erau lipite 
cuvintele, ținând-o la doar câțiva centimetri de ochi. 

— EFi bine? 

— Nimic, spuse el, aruncând-o. Este o jumătate de 
hârtie albă, fără nici măcar un semn pe ea. Cred că am 
aflat cât de mult am putut din această ciudată scrisoare; și 
acum, Sir Henry, ţi s-a mai întâmplat altceva interesant de 
când ai venit la Londra? 

— Păi, nu, domnule Holmes. Cred că nu. 

— Nu ai observat pe nimeni care să te urmărească 
sau să te supravegheze? 

— Se pare că am nimerit chiar în toiul unui roman 
de senzație, spuse vizitatorul nostru. De ce naiba m-ar 
urmări sau supraveghea cineva? 

— Ajungem şi la asta. Nu mai ai nimic să ne 
raportezi înainte să intrăm în această chestiune? 

— Ei bine, depinde ce credeți că merită să fie 
raportat. 

— Cred că orice este ieşit din rutina vieţii de zi cu 
zi, merită povestit. 

Sir Henry zâmbi. 

— Nu cunosc multe încă despre stilul de viață 
britanic, deoarece mi-am petrecut aproape întreaga viaţă 
în Statele Unite şi în Canada. Dar sper că a pierde o 
cizmă nu face parte din rutina vieții de zi cu zi de aici. 

— Ţi-ai pierdut o cizmă? 

— Dragul meu domn, strigă doctorul Mortimer, este 
doar rătăcită. O vei găsi când te vei întoarce la hotel. Care 
este rostul să-l deranjezi pe domnul Holmes cu nimicuri 
de genul acesta? 

— Păi, m-a întrebat despre orice nu face parte din 
rutina vieţii de zi cu zi. 

— Exact, spuse Holmes, indiferent cât de stupid ar 
părea incidentul. Spui că ţi-ai pierdut una din cizme? 

— Ei bine, oricum e rătăcită. Le-am pus pe 
amândouă aseară în faţa ușii mele, şi azi dimineață mai 
era doar una. Nu m-am putut înţelege deloc cu băiatul 
care le curăță. Cea mai rea parte este că doar ce le 
cumpărasem aseară din „Strand”, şi nu le-am purtat 
niciodată. 

— Dacă nu le-ai purtat niciodată, de ce le-ai lăsat 
afară să fie curățate? 

— Erau cizme de culoare cafenie, şi nu fuseseră 
niciodată lustruite. De aceea le-am lăsat afară. 

— Deci, să înțeleg că atunci când ai ajuns ieri la 
Londra, te-ai dus direct şi ţi-ai cumpărat o pereche de 
cizme? 

— Am făcut destul de multe cumpărături. Doctorul 
Mortimer a mers cu mine. Vedeţi dumneavoastră, dacă 
voi fi proprietar de pământ acolo, va trebui să mă îmbrac 
ca pentru acel loc, şi s-ar putea să fi devenit un pic 
neglijent cu îmbrăcămintea de când am locuit în Vest. 
Printre alte lucruri, am cumpărat aceste cizme maronii — 

am dat şase dolari pe ele — şi mi s-a furat una până să 
apuc să le încalţ. 

— Pare un lucru total inutil să furi, spuse Sherlock 
Holmes. Mărturisesc că îi împărtăşesc părerea doctorului 
Mortimer, şi cred că nu va trece mult până îți vei găsi 
cizma dispărută. 

— Şi acum, domnilor, spuse ferm baronetul, mi se 
pare că am vorbit destul despre puţinul pe care îl ştiu. 
Este timpul să vă ţineţi de cuvânt şi să mă informaţi în ce 
direcție ne îndreptăm. 

— Rugămintea ta este rezonabilă, răspunse Holmes. 
Doctore Mortimer, cred că aţi face bine dacă i-aţi relata 
povestea aşa cum ne-aţi spus-o nouă. 

Astfel încurajat, priceputul nostru prieten îşi scoase 
hârtiile din buzunar, şi prezentă întregul caz aşa cum 
făcuse cu o dimineaţă înainte. Sir Henry Baskerville 
ascultă cu atenţie sporită şi cu câte o exclamaţie 
ocazională de uimire. 

— Ei bine, se pare că am moștenit o răzbunare, 
spuse el, atunci când se termină lunga povestire. Desigur, 
am auzit vorbindu-se despre câine de când eram la 
grădiniță. E animalul de companie al familiei; dar nu m- 
am gândit niciodată să-l iau în serios până acum. Cât 
despre moartea unchiului meu — ei bine, totul pare să se 
învârtă în capul meu, şi nu pot să-mi fac o imagine clară 
încă. Nu păreți încă decis dacă este un caz pentru un 
polițist sau pentru un preot. 

— Exact. 

— Şi acum întâmplarea aceasta cu scrisoarea pe care 
am primit-o la hotel. Bănuiesc că se încadrează în 
poveste. 

— Pare să indice că cineva cunoaște mult mai bine 
decât noi ceea ce se întâmplă în jurul mlaştinii, spuse dr. 
Mortimer. 

— Şi de asemenea, continuă Holmes, că cineva nu 
este împotriva ta, din moment ce te-a avertizat de 
primejdie. 

— Sau poate că își doresc din motive personale să 
mă îndepărteze. 

— Păi, bineînţeles, e posibil și asta. Îţi sunt foarte 
îndatorat, doctore Mortimer, pentru că m-ai pus la curent 
cu o problemă care prezintă câteva variante interesante. 
Dar ideea concretă asupra căreia trebuie să ne decidem 
acum, Sir Henry, este dacă ar fi indicat sau nu, să te duci 
la castelul Baskerville. 

— De ce nu ar trebui să mă duc? 

— Pare să fie periculos. 

— Vă referiți la pericolul acestei familii blestemate 
sau la pericolul exercitat de fiinţe umane? 

— Fi bine, asta trebuie să aflăm. 

— Oricare ar fi, răspunsul meu e unul singur. Nu 
există vreun diavol în iad, domnule Holmes, şi nu există 
om pe pământ care să mă poată opri de a mă duce la casa 
propriului meu neam, şi puteţi lua asta ca răspunsul meu 
final. 

Sprâncenele negre i se încruntară și faţa i se înroşi în 
timp ce vorbea. Era clar că temperamentul puternic al 
familiei Baskerville nu dispăruse în acest ultim 
moștenitor. 

— Deocamdată, spuse el, de-abia am putut să mă 
gândesc la tot ce mi-aţi spus. Este un lucru dificil ca 
cineva să înțeleagă şi să se hotărască la o singură 
întâlnire. Aş dori să am parte de o oră de linişte pentru a 
lua o decizie. Uitaţi, domnule Holmes, acum este ora 
unsprezece şi jumătate, şi mă voi duce direct la hotel. 
Presupun că dumneavoastră şi prietenul dumneavoastră, 
doctorul Watson, veniți şi luați prânzul cu noi la ora 
două? Voi fi capabil să vă spun mai clar atunci în ce 
direcție o voi lua. 

— E convenabil pentru tine, Watson? 

— Perfect. 

— În acest caz, ne poţi aştepta. Să trimit să se cheme 
o trăsură? 

— Aş prefera să merg pe Jos, deoarece această 
problemă m-a tulburat. 

— Te voi însoţi la plimbare cu plăcere, spuse amicul 
său. 

— Atunci ne vom întâlni din nou la ora două. Au 
revoir, ŞI o dimineaţă plăcută! 

Am auzit paşii vizitatorului nostru coborând scările 
şi zgomotul uşii de la intrare. Într-o clipă, Holmes s-a 
transformat dintr-un visător apatic într-un om de acţiune. 

— Pălăna şi cizmele tale, Watson, repede! Nu avem 
niciun moment de pierdut. 

Se repezi în grabă în camera lui în halat, şi se 
întoarse în câteva secunde în redingota sa. Am coborât 
repede scările şi am ieşit în stradă. Doctorul Mortimer și 
Baskerville se zăreau încă la vreo două sute de metri în 
fața noastră, în direcția străzii Oxford. 

— Să alerg spre ei şi să-i opresc? 

— Pentru nimic în lume, dragul meu Watson. Sunt 
total încântat de compania ta, dacă şi tu o vei tolera pe a 
mea. Prietenii noștri sunt isteți, pentru că este cu 
siguranță o dimineaţă excelentă pentru o plimbare. 

Şi-a grăbit mersul, până am micşorat distanţa care ne 
despărţea de ei cu aproape jumătate. Apoi, menţinându-ne 
încă la o sută de metri în spate, i-am urmărit pe Oxford 
Street şi de acolo în jos spre Regent Street. La un moment 
dat, prietenii noştri s-au oprit şi s-au uitat în vitrina unui 
magazin, la care Holmes a făcut acelaşi lucru. După o 
clipă, a scos un mic strigăt de satisfacție, şi, urmărind 
direcția ochilor lui ageri, am văzut că o şaretă cu un 
bărbat înăuntru care se oprise pe partea cealaltă a străzii, 
mergea iar încet înainte. 

— Acela e omul nostru, Watson! Hai! Ne vom uita 
bine la el, dacă nu putem face mai mult decât atât. 

În acel moment, am văzut o barbă neagră deasă și o 
pereche de ochi pătrunzători întorşi spre noi prin geamul 
lateral al cabrioletei. Instantancu, trapa de deasupra se 
închise, şoferului i se strigă ceva, iar cabrioleta porni 
nebunește în jos pe Regent Street. Holmes căută repede 
altă trăsură, dar nu era niciuna goală prin preajmă. Apoi, 
se mobiliză într-o urmărire sălbatică prin aglomerația din 
trafic, însă trăsura pornise prea repede şi deja nu se mai 
vedea. 

— S-a terminat! spuse Holmes cu amărăciune, în 
timp ce apăru gâfâind, galben de ciudă, din valul de 
vehicule. S-a mai pomenit vreodată un asemenea ghinion 
şi o aşa proastă sincronizare? Watson, Watson, dacă ești 
un tip corect, vei reține acest eşec şi îl vei folosi 
împotriva succeselor mele. 

— Cine era bărbatul? 

— Nu am nicio idee. 

— Un spion? 

— Ei bine, era evident din ceea ce am auzit, că 
Baskerville fusese urmărit îndeaproape de cineva de când 
a venit în oraş. Cum altfel se putea afla atât de repede că 
alesese hotelul Northumberland? Dacă l-au urmărit în 
prima zi, eram sigur că îl vor urmări şi în cea de-a doua, 
de asemenea. Poate ai observat că m-am uitat de două ori 
pe fereastră în timp ce doctorul Mortimer citea legenda. 

— Da, îmi amintesc. 

— Mă uitam după persoane fără ocupaţie pe stradă, 
dar nu am văzut niciuna. Avem de-a face cu un om 


40 


inteligent, Watson. Problema aceasta e foarte profundă, şi 
deși nu m-am hotărât încă dacă avem de-a face cu intenţii 
binevoitoare sau criminale, am conștiința netă a unei forțe 
şi a unor planuri precise. Când au plecat prietenii noștri, 
eu i-am urmărit imediat în speranța că îl pot prinde pe 
urmăritorul lor invizibil. El a fost aşa de viclean, încât nu 
a vrut să meargă pe jos, ci s-a folosit de o trăsură, astfel 
încât să poată zăbovi în urmă sau să îi depăşească în 
viteză și astfel să nu-l observe. Metoda sa a avut avantajul 
că dacă ei ar fi vrut să ia o trăsură, el era deja într-una, 
putând să-i urmărească. Totuşi, are şi un dezavantaj clar. 

— S-a dat pe mâna birjarului. 

— Exact. 

— Ce păcat că nu i-am luat numărul! 

— Dragul meu Watson, neîndemânatic cum am fost, 
cu siguranță nu-ți poți imagina că am uitat să-i iau 
numărul? 2704 e omul nostru. Dar asta nu ne folosește la 
nimic momentan. 

— Nu pot să-mi dau seama ce ai mai fi putut face 
mai mult decât atât. 

— Când am văzut birja, trebuia să mă întorc 
instantaneu şi să pornesc în cealaltă direcție. Trebuia apoi 
fără grabă, să opresc o altă birjă, şi să o urmăresc pe 
prima de la o distanță considerabilă, sau, mai bine, să fi 
mers la hotelul Northumberland și să aştept acolo. Atunci 
când necunoscutul nostru l-a urmărit pe Baskerville spre 
casă, trebuia să fi avut şansa de a-i întoarce propriul joc, 
şi să fi văzut ce are de gând. Aşa cum este situația acum, 
din cauza unei nerăbdări indiscrete, de care a profitat 
adversarul nostru cu o rapiditate şi o energie 
extraordinare, ne-am trădat pe noi înşine şi l-am pierdut 
pe omul nostru. 

Ne-am plimbat agale pe Regent Street în timpul 
acestei conversații, iar doctorul Mortimer, împreună cu 
amicul său dispăruseră mult înaintea noastră. 

— Nu are niciun sens să-i urmărim, spuse Holmes. 
Necunoscutul s-a îndepărtat şi nu se va mai întoarce. 
Trebuie să vedem ce viitoare cărți avem în mâini, şi să le 
jucăm cu hotărâre. l-ai putea recunoaşte sigur fața 
bărbatului din trăsură? 

— l-aş putea recunoaște sigur doar barba. 

— Şi eu la fel — de unde deduc, că mai mult ca sigur 
era una falsă. Unui bărbat isteţ, într-o misiune aşa 

delicată, barba nu i-ar folosi la nimic decât să-i ascundă 
trăsăturile. Vino aici, Watson! 

A intrat într-unul dintre oficiile poştale ale 
districtului, unde a fost întâmpinat călduros de director. 

— Ah, Wilson, văd că nu ai uitat micul caz la care 
am avut plăcerea să te ajut. 

— Nu, domnule, într-adevăr nu am uitat. Mi-aţi 
salvat reputaţia, şi poate chiar viaţa. 

— Dragul meu prieten, exagerezi. Mi-am amintit, 
Wilson, că aveai printre băieții tăi un tânăr pe nume 
Cartwright, care a demonstrat că are anumite abilități pe 
parcursul investigației. 

— Da, domnule, este încă la noi. 

— Poţi să-l chemi? Îți mulțumesc! Şi voi fi bucuros 
să pot schimba această bancnotă de cinci lire. 

Un băiat de paisprezece ani, cu un chip luminos, 
blând, răspunse la ordinele directorului. Stătea acum 
privind cu stimă profundă la faimosul detectiv. 

— Permite-mi să mă uit pe Registrul Hotelurilor, 
spuse Holmes. Mulţumesc! Acum, Cartwright, aici sunt 
numele a douăzeci de hoteluri, toate în imediata 
vecinătate a zonei Charing Cross. Vezi? 

— Da, domnule. 

— Le vei vizita pe rând pe fiecare. 

— Da, domnule. 

— Vei începe de fiecare dată prin a-i da portarului 
un șiling. Ai aici douăzeci şi trei de şilingi. 

— Da, domnule. 

— Îi vei spune că vrei să vezi hârtia aruncată de ieri. 
Vei spune că o telegramă importantă s-a rătăcit, şi că tu o 
cauţi. Înţelegi? 

— Da, domnule. 

— Dar ceea ce vei căuta de fapt, este editorialul 
ziarului The Times găurit de un foarfece. Uite aici o copie 
a ziarului The Times. Este pagina aceasta. O poţi 
recunoaşte cu ușurință, nu? 

— Da, domnule. 

— De fiecare dată, portarul de afară îl va chema pe 
responsabilul camerelor, căruia, de asemenea, îi vei da un 
şiling. Uite ai douăzeci şi trei de şilingi. Vei afla apoi, că, 
în probabil douăzeci de cazuri dintre cele douăzeci şi trei, 
hârtia folosită cu o zi înainte a fost arsă sau înlocuită. În 
celelalte trei cazuri, îţi va fi arătată o grămadă de hârtie și 
vei căuta acest editorial din The Times prin ea. Şansele ca 

să o găseşti sunt incredibil de mici. Aici sunt zece şilingi 
în plus, în caz de urgenţă. Trimite-mi un raport printr-o 
telegramă în Baker Street, înainte să se însereze. Iar 
acum, Watson, nu ne rămâne decât să aflăm printr-o 
informaţie identitatea birjarului, nr. 2704, şi apoi ne vom 
opri la una din galeriile de pictură de pe Bond Street şi ne 
vom umple timpul până când va trebui să mergem la 
hotel. 

Capitolul V 


Trei fire destrămate 


Sherlock Holmes avea, într-un mod remarcabil, 


puterea de a se detaşa de probleme, când vroia. Timp de 
două ore, chestiunea ciudată în care ne implicasem, păru 
să fie uitată, iar el fusese cu totul absorbit de tablourile 
maeştrilor belgieni moderni. De când am plecat de la 
galerie şi până când ne-am dus la hotelul 
Northumberland, a vorbit numai despre artă, în legătură 
cu care avea cele mai crude idei. 

— Sir Henry Baskerville este sus şi vă aşteaptă, 
spuse funcţionarul de la poartă. M-a rugat să vă conduc la 
el, imediat cum sosiți. 

— Aveţi ceva împotrivă dacă mă uit prin registrul 
dumneavoastră? spuse Holmes. 

— Nicidecum. 

Agenda arătă că două nume fuseseră adăugate după 
cel al lui Baskerville. Unul era Theophilus Johnson și 
familia sa din Newcastle; iar celălalt era doamna 
Oldmore şi menajera sa, din High Lodge, Alton. 

— Cu siguranță acesta trebuie să fie același Johnson 
pe care îl cunosc, îi spuse Holmes portarului. Este un 
avocat, cu părul grizonat şi care merge şchiopătând, nu-i 
aşa? 

— Nu, domnule, acesta este domnul Johnson, 
proprietarul de cărbune, un gentilom foarte activ, cam de 
aceeaşi vârstă cu dumneavoastră. 

— Sigur nu vă înşelaţi în legătură cu ocupația lui? 

— Nu, domnule, vine la acest hotel de mulți ani, şi îl 
cunoaștem foarte bine. 

— Aha, asta lămureşte chestiunea. Doamna 
Oldmore, de asemenea; îmi pare cunoscut numele. 
Scuzaţi-mi curiozitatea, dar de multe ori căutând un 
prieten, găseşti un altul. 

— Dânsa este o doamnă invalidă, domnule. Soţul 
dumneaei a fost pe vremuri primar în Gloucester. Ea se 
cazează întotdeauna la noi când vine în oraş. 

— Vă mulţumesc; mă tem că nu pot pretinde că o 
cunosc. Am clarificat un lucru foarte important cu aceste 

întrebări, Watson, continuă el, cu voce joasă, în timp ce 
urcam scările împreună. Ştim acum că persoanele care 
sunt așa de interesate de prietenul nostru, nu s-au cazat în 
acelaşi hotel cu el. Ceea ce înseamnă că, deşi, după cum 
am văzut, sunt nerăbdători să-l supravegheze, sunt la fel 
de atente ca el să nu le observe. Acesta este un lucru 
sugestiv. 

— Sugerează ce anume? 

— Sugerează — hei, dragul meu prieten, ce naiba s-a 
întâmplat? 

În timp ce ne îndreptam spre capătul scărilor, ne-am 
intersectat cu însuşi Sir Henry Baskerville. Faţa lui era 
roşie de mânie, şi ținea într-o mână o cizmă veche şi 
prăfuită. Atât de furios era, încât de-abia putea articula 
cuvintele, iar atunci când vorbea, o făcea într-un dialect 
mult mai pronunțat şi mai vestic, decât ceea ce auzisem 
de la el de dimineaţă. 

— Mi se pare că sunt luat drept fraier în acest hotel, 
strigă el. Vor afla că s-au pus cu cine nu trebuie, dacă nu 
încetează. La naiba, dacă acel băiețaş nu-mi găseşte 
cizma dispărută, va da de necaz. Pot să suport foarte bine 
o glumă, domnule Holmes, dar au mers prea departe de 
data asta. 

— Încă îţi cauţi cizma? 

— Da, domnule, şi intenţionez să o găsesc. 

— Dar, parcă ai spus că era o cizmă nouă maronie? 

— Aşa era, domnule. lar acum a dispărut una neagră 
veche. 

— Poftim? Doar nu vrei să spui că...? 

— Ba chiar asta vreau să spun. Aveam doar trei 
perechi — cele maro noi, cele negre vechi, şi cele din piele 
lăcuită pe care le am în picioare. Aseară mi-au luat una 
maronie, iar azi mi-au furat una neagră. Ei bine, ai găsit- 
o? Vorbeşte, omule, nu sta aşa să te uiţi la mine! 

Un paznic agitat, de origine germană, apăruse în 
peisaj. 

— Nu, domnule, am cercetat tot hotelul, dar nu am 
găsit nimic. 

— Ei bine, fie apare cizma înainte de apusul 
soarelui, fie mă voi duce la director şi îi voi spune că voi 
părăsi imediat acest hotel. 

— Va apărea, domnule — vă promit că dacă aveţi 
puţină răbdare, va fi găsită. 

— Aşa să fie, pentru că este ultimul lucru care îmi 
va dispărea în acest paradis al hotilor. Ei bine, domnule 
Holmes, mă scuzați că v-am deranjat cu asemenea 
nimicuri... 

— Cred că este un lucru care merită deranjul. 

— Păreţi să-l luaţi foarte în serios. 

— Cum ai explica asta? 

— Pur şi simplu nu încerc să îl explic. Pare cel mai 
absurd şi mai ciudat lucru care mi s-a întâmplat vreodată. 

— Cel mai ciudat, e posibil, spuse Holmes, gânditor. 

— Dumneavoastră ce credeţi despre asta? 

— Ei bine, nu pretind că înţeleg încă ce se întâmplă. 
Cazul tău e foarte complex, Sir Henry. Dacă îl corelăm cu 
moartea unchiului dumitale, nu sunt sigur dacă dintre cele 
cinci sute de cazuri extrem de importante pe care le-am 
rezolvat, mai există unul care să fi devenit așa complicat. 
Dar avem câteva indicii, iar şansele sunt ca unul sau altul 
dintre ele să ne ghideze către adevăr. S-ar putea să 
pierdem ceva timp urmându-l pe cel greşit, dar mai 
devreme sau mai târziu, trebuie să-l găsim pe cel corect. 

Am petrecut un prânz încântător, în timpul căruia s-a 
vorbit puţin despre afacerea care ne-a adus împreună. 
După aceea, ne aflam în salonașul privat când Holmes l-a 
întrebat pe Baskerville ce intenţii avea. 

— Să mă duc la castelul Baskerville. 

— Când anume? 

— La sfârşitul săptămânii. 

— În ansamblu, spuse Holmes, cred că decizia 
dumitale este una înțeleaptă. Am dovezi mari că ești 
urmărit în Londra, şi printre milioanele de oameni din 
acest oraş mare, este dificil să descoperim cine sunt acești 
oameni Și care ar putea fi motivul lor. Dacă au intenții 
necurate, ar putea să-ți facă rău, iar noi am fi 
neputincioşi. Doctore Mortimer, nu ai ştiut că ați fost 
urmăriți azi dimineaţă când ați plecat din casa mea? 

Dr. Mortimer răbufni violent. 

— Urmăriţi! De către cine? 

— Din păcate, asta nu vă pot spune. Aveţi printre 
vecinii sau cunoştinţele din Dartmoor vreun bărbat cu 
barbă neagră, deasă? 

— Nu — sau, staţi să mă gândesc — ah, da. 
Barrymore, majordomul lui Sir Charles, este un bărbat cu 
barbă neagră, deasă. 

— Aha! Unde este Barrymore? 

— Are grijă de conac. 

— Mai bine am verifica dacă este într-adevăr acolo, 
sau dacă există vreo posibilitate să fie în Londra. 

— Cum puteţi face asta? 

— Daţi-mi un formular de telegramă. „Este totul 
pregătit pentru Sir Henry?” Asta va fi de ajuns. Adresată 
domnului Barrymore, la castelul Baskerville. Care este 
cel mai apropiat birou de telegraf? Grimpen. Foarte bine, 
vom trimite o a doua telegramă dirigintelui de poştă din 
Grimpen: „Telegramă către dl. Barrymore, a-i fi livrată 
personal. Dacă e plecat, vă rog întoarceţi telegrama la dl. 
sir Henry Baskerville, la hotelul Northumberland”. Asta 
ar trebui să ne lămurească până diseară dacă Barrymore 
se află la postul său în Devonshire, sau nu. 

— Aşa este, spuse Baskerville. Apropo, doctore 
Mortimer, cine este acest Barrymore? 

— Este fiul vechiului îngrijitor, care a murit. Au 
avut grijă de conac, timp de patru generaţii. Din câte ştiu, 
el și soția lui sunt un cuplu la fel de respectabil ca oricine 
din district. 

— În acelaşi timp, spuse Baskerville, este clar că 
atâta timp cât nu este nimeni din familie la conac, acești 
oameni au la dispoziție o casă foarte bună și nu au nimic 
de făcut. 

— Asta este adevărat. 

— Barrymore a avut de câştigat ceva de pe urma 
testamentului lui Sir Charles? întrebă Holmes. 

— El şi soția lui au moştenit cinci sute de lire 
fiecare. 

— Aha! Ei ştiau că vor primi această sumă? 

— Da, lui Sir Charles îi plăcea să vorbească despre 
prevederile din testamentul său. 

— Asta e foarte interesant. 

— Sper, spuse doctorul Mortimer, că nu îi veți privi 
cu suspiciune pe toți cei care au beneficiat de averea lui 
Sir Charles, deoarece şi eu am primit o mie de lire. 

— Într-adevăr! Şi altcineva? 

— Au fost multe sume nesemnificative către 
anumite persoane şi un număr mare de organizații 
caritabile. Tot ceea ce a rămas după plata impozitelor şi 
datoriilor, i-a revenit lui Sir Henry. 

— Şi cât valorează ce a rămas? 

— Şaptezeci de mii şi patruzeci de lire. 

Holmes ridică sprânceana cu uimire. 

— Nu ştiam că este vorba despre o sumă atât de 
mare, spuse el. 

— Sir Charles avea reputaţia de om bogat, însă nu 
am ştiut cât era de bogat până nu am venit să-i examinăm 
documentele. Valoarea totală a averii a fost estimată la 
aproape un milion. 

— Doamne Sfinte! Este o sumă pentru care cineva 
ar putea foarte bine apela la măsuri disperate. Şi încă o 
întrebare, doctore Mortimer. Presupunând că i s-ar 
întâmpla ceva tânărului nostru prieten — iartă-mi 
neplăcuta ipoteză! — cine ar moşteni averea? 

— De vreme ce Rodger Baskerville, fratele mai mic 
al lui Sir Charles a murit necăsătorit, averea le-ar reveni 
celor din familia Desmond, care sunt verişori îndepărtați. 
James Desmond este un preot bătrân în Westmorland. 

— Mulţumesc. Aceste detalii sunt toate foarte 
interesante. L-aţi întâlnit pe domnul James Desmond? 

— Da, a venit o dată în vizită la Sir Charles. Este un 
om cu un aspect onorabil şi o viaţă de sfânt. Îmi amintesc 
că a refuzat să accepte orice aranjament al lui Sir Charles, 
deşi acesta a încercat să-l convingă. 

— Şi acest om cu gusturi simple ar fi moștenitorul 
zecilor de mii ale lui Sir Charles? 

— Ar fi moștenitorul proprietăților, deoarece acesta 
este dreptul său. Ar moşteni de asemenea şi banii, dacă 
moștenitorul actual nu ar decide altfel, putând, desigur, să 
facă ce vrea cu ei. 

— Şi ţi-ai făcut testamentul, Sir Henry? 

— Nu, domnule Holmes, nu mi l-am făcut. Nu am 
avut timp, deoarece de-abia ieri am aflat cum stau 
lucrurile. Dar în orice caz, cred că banii ar trebui să fie 
laolaltă cu titlurile de proprietate. Asta a fost dorința 
bietului meu unchi. Cum ar putea proprietarul să 
restaureze gloria familiei Baskerville, dacă nu are bani 
suficienți ca să țină în continuare proprietatea? Casa, 
pământul, şi banii trebuie să coexiste. 

— Cam aşa e. Ei bine, Sir Henry, sunt de aceeaşi 
părere cu tine în ceea ce priveşte oportunitatea de a te 
duce la Devonshire fără întârziere. Trebuie să fac o 
singură precizare. În mod cert, nu trebuie să te duci 
singur. 

— Doctorul Mortimer se întoarce cu mine. 

— Dar doctorul Mortimer are cabinetul său unde va 
trebui să se ducă, iar casa lui e la mile depărtare de a ta. 

Cu toată bunăvoința din lume, s-ar putea să fie incapabil 
să te ajute. Nu, Sir Henry, trebuie să iei cu tine pe cineva, 
un om de încredere, care va sta în permanenţă cu tine. 

— Nu este posibil să veniți chiar dumneavoastră, 
domnule Holmes? 

— Daca situaţia scapă de sub control, mă voi strădui 
să fiu prezent personal; dar înţelegi că din cauza 
cabinetului meu de consultanţă şi a cererilor constante pe 
care le primesc din multe părți, este imposibil pentru 
mine să absentez de la Londra pentru o perioadă 
nedeterminată. În prezent, unul dintre cele mai respectate 
nume din Anglia este dezonorat de un şantajist, şi doar eu 
pot opri un scandal de proporții. Vezi deci, că este 
imposibil să merg la Dartmoor. 

— Atunci, pe cine mi-aţi recomanda? 

Holmes îşi puse mâna pe braţul meu. 

— Dacă prietenul meu acceptă, nu există un om mai 
potrivit care să merite să stea cu tine când te afli într-o 
situaţie strâmtorată. Nimeni nu poate spune asta mai sigur 
ca mine. 

Propunerea m-a luat total pe nepregătite, dar până să 
apuc să răspund, Baskerville m-a prins de mână şi a 
strâns-o cu putere. 

— Bi bine, asta e cu adevărat drăguţ din partea 
dumitale, doctore Watson, spuse el. Ştii ce este cu mine, 
şi cunoşti la fel de multe despre problemă, ca şi mine. 
Dacă vei veni la Baskerville Hall și mi-ai fi alături, nu am 
să uit niciodată. 

Ideea unei aventuri m-a fascinat dintotdeauna, şi m- 
am simţit flatat de cuvintele lui Holmes şi de nerăbdarea 
cu care baronetul m-a salutat în calitate de însoțitor. 

— Voi veni cu plăcere, am spus eu. Nu ştiu cum mi- 
aş putea folosi timpul mai bine. 

— ȘI îmi vei raporta mie tot cu foarte mare atenţie, 
spuse Holmes. Când va veni momentul de criză, aşa cum 
se va întâmpla, te voi sfătui cum să acționezi. Presupun 
că până sâmbătă totul va fi pregătit. 

— i-ar conveni aşa, doctore Watson? 

— Perfect. 

— Atunci sâmbătă, dacă nu intervine ceva, ne vom 
întâlni la trenul de la ora 10:30 din Paddington. 

Ne-am ridicat să plecăm, când Baskerville a scos un 
strigăt triumfător, şi afundându-se într-unul din colțurile 
camerei, scoase o cizmă maro de sub birou. 

— Cizma mea dispărută! strigă el. 

— Fie ca toate problemele noastre să dispară tot atât 
de uşor! spuse Sherlock Holmes. 

— Acesta este un lucru singular, remarcă doctorul 
Mortimer. Am cercetat camera cu atenţie înainte de prânz. 

— Şi eu la fel, spuse Baskerville. Fiecare părticică 
din ea. 

— Nu era cu siguranţă nicio cizmă atunci. 

— În acest caz, paznicul trebuie să o fi pus aici, cât 
timp noi am fost la masă. 

Neamţul a fost chemat, dar a pretins că nu ştie nimic 
despre situaţie, şi nu am putut clarifica sub nicio formă 
chestiunea. Încă o problemă se adăugase șirului constant 
şi în aparență lipsit de sens al enigmelor care se 
succedaseră una alteia atât de rapid. Lăsând la o parte 
întreaga poveste supărătoare a morţii lui Sir Charles, am 
avut parte de un şir de incidente inexplicabile, toate 
întâmplate în doar două zile, care includeau primirea 
scrisorii tipărite, spionul cu barbă neagră din birjă, 
dispariția cizmei maronii noi, apoi a celei negre vechi, iar 
acum găsirea cizmei maronii. Holmes nu a scos o vorbă 
în trăsură, în timp ce ne întorceam în Baker Street, şi îmi 
dădeam seama după sprâncenele sale lăsate în jos şi după 
fața sa încordată, că mintea lui, ca şi a mea, era ocupată, 
încercând să alcătuiască niște scenarii în care să poată fi 
integrate toate aceste episoade stranii şi aparent fără 
legătură. Toată după-amiaza, până seara târziu, a stat 
pierdut în gânduri şi în tutun. 

Chiar înainte de cină, au sosit două telegrame. Prima 
spunea: 


Doar ce am aflat că Barrymore se află la conac... 
BASKERVILLE. 


Cea de-a doua: 


Am vizitat douăzeci şi trei de hoteluri cum mi-ați spus, dar îmi 
pare rău să vă raportez că nu am găsit nicio urmă de pagină din ziarul 
Times — CARTWRIGHT. 


— Uite aşa s-au dus două dintre bănuielile mele, 
Watson. Nimic nu este mai stimulant decât un caz în care 
totul se desfăşoară împotriva ta. Trebuie să ne refacem 
calculele. 

— Mai este birjarul care l-a condus pe spion. 

— Exact. Am încercat să-i aflu numele şi adresa de 
la Registrul Oficial. Nu aş fi surprins dacă acesta ar fi 
răspunsul la întrebările mele. 

Totuşi, sunetul soneriei s-a dovedit a fi şi mai 
satisfăcător decât un răspuns, deoarece ușa s-a deschis și 
un tip cu o înfăţişare dură a intrat, părând să fie însuşi 
bărbatul despre care vorbeam. 

— Am primit un mesaj de la biroul de poştă central, 
că un domn de la această adresă a întrebat de 2704, spuse 
el. Conduc această birjă de şapte ani şi nu am avut 
niciodată o plângere. Am venit aici direct de la Yard 
pentru a vă întreba în față ce aveţi împotriva mea. 

— Nu am absolut nimic împotriva dumitale, om 
bun, spuse Holmes. Dimpotrivă, am o jumătate de 
coroană pentru tine dacă îmi vei răspunde clar la 
întrebări. 

— EFi bine, am avut o zi bună şi nu am greşit cu 
nimic, spuse birjarul, surâzând. Ce anume doriți să mă 
întrebaţi, domnule? 

— În primul rând, numele şi adresa ta, în cazul în 
care o să mai am nevoie de tine o dată. 

— John Clayton, Turpey Street, nr. 3, Borough. Birja 
mea este afară la Shipley's Yard, lângă stația Waterloo. 

Sherlock Holmes îşi notă informaţiile. 

— Acum, Clayton, spune-mi totul despre cel care a 
venit în această dimineaţă, la ora zece, şi a supravegheat 
această casă şi după aceea a urmărit doi gentilomi pe 
Regent Street. 

Omul păru surprins şi un pic stânjenit. 

— Păi, ce sens are să vă mai spun, când păreţi a şti 
la fel de multe ca mine deja, spuse el. Adevărul este că 
domnul mi-a spus că este detectiv, şi că nu trebuie să 
spun nimic despre el la nimeni. 

— Bunul meu tovarăș, aceasta este o chestiune 
foarte serioasă, şi s-ar putea să fii pus într-o situaţie destul 
de urâtă dacă încerci să-mi ascunzi ceva. Spui că 
individul tău ţi-a spus că este detectiv? 

— Da, aşa a spus. 

— Când a spus asta? 

— Când a ieşit din trăsură. 

— A mai spus şi altceva? 

— Mi-a spus numele său. 

Holmes îmi aruncă o privire triumfătoare. 

— Oh, ţi-a spus numele său? Asta e o imprudență. 
Care este numele pe care ţi l-a spus? 

— Numele lui, spuse birjarul, era domnul Sherlock 
Holmes. 

Niciodată nu l-am văzut pe prietenul meu mai uluit 
de ceva, decât de replica birjarului. A amuţit de uimire 
pentru o clipă. Apoi a izbucnit într-un râs zgomotos: 

— M-a atins, Watson, nu poate fi negat că m-a atins! 
spuse el. Simt o gândire la fel de rapidă şi agilă ca a mea. 
Mi-a făcut-o de data aceasta. Așadar, numele său era 
Sherlock Holmes? 

— Da, domnule, acesta era numele gentilomului. 

— Excelent! Spune-mi de unde l-ai luat şi tot ce s-a 
întâmplat. 

— M-a oprit la nouă şi jumătate în Trafalgar Square. 
A spus că este un detectiv, şi mi-a oferit două lire sterline, 
dacă fac exact ce vrea el întreaga zi, fără să-i pun vreo 
întrebare. Am fost îndeajuns de bucuros încât să accept. 
Mai întâi am mers la hotelul Northumberland și am 
aşteptat acolo până când au ieşit doi domni şi au luat o 
trăsură din față. Le-am urmărit trăsura până când au oprit 
pe undeva în apropiere de locul acesta. 

— Chiar la această ușă, spuse Holmes. 

— Fi bine, nu pot fi sigur de asta, dar îndrăznesc să 
spun că domnul meu știa foarte bine totul. Am oprit la 
jumătate de stradă de aici şi am așteptat o oră şi jumătate. 
Apoi, cei doi gentilomi au trecut pe lângă noi, plimbându- 
se, şi i-am urmărit pe Baker Street şi pe urmă... 

— Ştiu, spuse Holmes. 

— Până am parcurs trei sferturi din Regent Street. 
Pe urmă, omul meu a tras trapa, şi mi-a strigat să merg 
cât pot de repede direct la staţia Waterloo. Am mânat 
iapa, şi am fost acolo în mai puţin de zece minute. Apoi 
mi-a plătit cele două guinee, ca un om corect, şi s-a 
îndreptat spre gară. Exact atunci când pleca, s-a întors şi a 
spus: „S-ar putea să te intereseze să ştii că ai călătorit cu 
domnul Sherlock Holmes”. Așa am ajuns să-i cunosc 
numele. 

— Înţeleg. Şi nu l-ai mai văzut după aceea? 

— După ce a intrat în gară, nu. 

— ŞI cum l-ai descrie pe domnul Sherlock Holmes? 

Birjarul se scărpină în cap. 

— Păi, nu e un om aşa uşor de descris. I-aş da vârsta 
de patruzeci de ani, şi avea o înălțime medie, cu şase- 

şapte centimetri mai scund decât dumneavoastră, 
domnule. Era îmbrăcat ca un om bogat şi avea o barbă 
neagră, tăiată drept spre vârf, şi o faţă palidă. Nu ştiu 
dacă aş putea spune mai multe decât atât. 

— Culoarea ochilor săi? 

— Nu, asta nu vă pot spune. 

— Nu-ţi mai aminteşti nimic? 

— Nu, domnule, nimic. 

— Fi bine, atunci, poftim jumătatea de coroană. Te 
mai aşteaptă una, dacă poţi aduce orice alte informaţii. O 
seară bună! 

— O seară bună, domule, şi mulţumesc! 

John Clayton plecă zâmbind, iar Holmes se întoarse 
spre mine ridicând din umeri şi zâmbind dezamăgit. 

— Brusc, se duse şi cel de-al treilea nostru indiciu, 
şi am ajuns de unde am plecat, — spuse el. — Ticălosul 
viclean! Ne ştia numărul străzii, ştia că Sir Henry 
Baskerville ne-a consultat, m-a recunoscut pe Regent 
Street, a presupus că am luat numărul trăsurii şi că voi 
pune mâna pe birjar, aşa că mi-a trimis acest mesaj 
îndrăzneţ. Îţi spun, Watson, de această dată avem de-a 
face cu un duşman care este pe potriva noastră. M-a făcut 
mat la Londra. Nu pot decât să-ți urez mai mult noroc în 
Devonshire. Dar nu sunt deloc liniștit în legătură cu asta. 

— În legătură cu ce? 

— În legătură cu plecarea ta. E o chestiune urâtă, 
Watson, o chestiune urâtă, periculoasă, şi cu cât aflu mai 
multe despre ea, cu atât mai puţin îmi place. Da, dragul 
meu prieten, poţi râde, dar îți dau cuvântul meu că voi fi 
foarte bucuros când te voi avea înapoi în Baker Street, 
întreg şi nevătămat. 

Capitolul VI 
Baskerville Hall 


Sir Henry Baskerville şi doctorul Mortimer au fost 


gata în ziua stabilită, şi am pornit aşa cum aranjasem, 
spre Devonshire. Domnul Sherlock Holmes m-a condus 
la gară, și mi-a dat ultimele ordine și sfaturi. 

— Nu-ţi voi influenţa judecata, spunându-ţi teorii şi 
suspiciuni, Watson, spuse el; aş vrea pur şi simplu să-mi 
raportezi faptele cât mai complet posibil, şi poţi lăsa în 
seama mea partea teoretică. 

— Ce fel de fapte? am întrebat cu. 

— Orice poate părea să aibă o relevanță, oricât de 
indirectă asupra cazului, şi în special relațiile dintre 
tânărul Baskerville şi vecinii săi, sau orice alte informaţii 
noi în legătură cu moartea lui Sir Charles. Am făcut cu 
însumi cercetări în ultimele zile, dar rezultatele nu au 
fost, mă tem, pozitive. Un singur lucru pare să fie sigur, şi 
anume, că domnul James Desmond, care ar fi următorul 
moștenitor, este un gentilom bătrân, cu o atitudine 
amabilă, aşa că această persecuție nu poate veni din 
partea lui. Cred cu tărie că îl putem elimina definitiv din 
calculele noastre. Mai rămân oamenii care îl vor 
înconjura efectiv pe Sir Henry Baskerville din jurul 
mlaştini. 

— Nu ar fi mai bine în primul rând să tăiem şi 
cuplul Barrymore de pe listă? 

— Sub nicio formă. Nu ai putea face o greşeală mai 
mare. Dacă sunt nevinovaţi, ar fi o gravă nedreptate, iar 
dacă sunt vinovaţi, am renunţa la orice şansă de a 
demonstra asta. Nu, nu, îi vom păstra pe lista noastră de 
suspecți. Apoi, este un grăjdar la conac, dacă îmi 
amintesc bine. Mai sunt doi fermieri. Este prietenul 
nostru, doctorul Mortimer, care cred că este complet 
cinstit, şi mai este soţia lui, despre care nu ştim nimic. 
Mai este acest naturalist, Stapleton, şi de asemenea sora 
lui, despre care se spune că este o tânără doamnă 
atrăgătoare. Este şi domnul Frankland, de la Lafter Hall, 
care constituie de asemenea un factor necunoscut, și mai 

sunt unul sau doi alți vecini. Aceștia sunt oamenii la care 
trebuie să fii foarte atent. 

— Voi face tot posibilul. 

— Ai arme, presupun? 

— Da, m-am gândit că ar fi bine să le iau. 

— Absolut. Ține-ţi pistolul cu tine zi şi noapte, şi 
niciodată nu renunţa la vigilenţă. 

Prietenii noştri rezervaseră deja un vagon la clasa 
întâi, şi ne aşteptau pe peron. 

— Nu, nu avem niciun fel de vești, spuse doctorul 
Mortimer, răspunzându-i prietenului meu la întrebări. 

— Pot jura un singur lucru, şi acela este că nu am 
fost urmăriţi pe parcursul ultimelor două zile. Nu am ieşit 
niciodată fără să ne uităm cu atenție în jur, şi nimeni nu 
putea să ne scape de sub ochi. 

— Presupun că aţi stat tot timpul împreună? 

— În afară de ieri după-amiază. De obicei îmi rezerv 
o zi pentru amuzamentul pur atunci când vin la oraş, aşa 
că am petrecut-o la Muzeul Colegiului Chirurgilor. 

— Şi eu m-am dus să privesc oamenii din parc, 
spuse Baskerville. Dar nu am avut niciun fel de probleme. 

— Oricum, aţi făcut o imprudenţă, spuse Holmes, 
clătinându-şi capul şi părând foarte serios. Te implor, Sir 
Henry, să nu mai pleci singur. O mare nenorocire te va 
lovi, dacă vei face asta. Ţi-ai recuperat cealaltă cizmă? 

— Nu, domnule, a dispărut pentru totdeauna. 

— Într-adevăr. Asta este foarte interesant. Ei bine, la 
revedere, adăugă el, în timp ce trenul începu să treacă 
treptat de peron. Ţine minte, Sir Henry, una dintre frazele 
din legenda aceea ciudată, veche, pe care ne-a citit-o 
doctorul Mortimer, şi evită mlaştina în acele ore 
întunecate în care puterile răului sunt dezlănțuite. 

M-am uitat în urmă, înspre peron, şi am văzut silueta 
înaltă, sobră a lui Holmes, stând nemișcată și privind 
după noi. 

Călătoria a fost una rapidă și plăcută, iar eu am 
petrecut-o cunoscându-mă mai bine cu cei doi tovarăși ai 
mei, şi jucându-mă cu cockerul spaniol al doctorului 
Mortimer. În câteva ore, solul maroniu deveni roșcat, 
cărămida se transformă în granit, iar vacile brune păşteau 
pe câmpurile bine delimitate, unde iarba atât de verde și 
vegetația şi mai luxuriantă indicau bogăţie şi un climat 
umed. Tânărul Baskerville se uita nerăbdător pe geam, și 

striga tare cu încântare atunci când recunoştea vreo 
trăsătură familiară a privelişti din Devon. 

— Am fost într-o îndepărtată parte a lumii de când 
am plecat de aici, dr. Watson, spuse el; dar nu am mai 
văzut un loc comparabil cu acesta. 

— Nu am întâlnit niciodată vreun om din 
Devonshire, care să nu-și iubească districtul, am remarcat 
eu. 

— Depinde de oameni, la fel de mult cum depinde şi 
de district, spuse doctorul Mortimer. Dacă îl priveşti pe 
prietenul nostru de aici de față, ai să observi capul rotund 
al celților, care ascunde înăuntrul său entuziasmul și 
devotamentul celtic. Capul sărmanului Sir Charles avea o 
formă foarte rar întâlnită, pe jumătate galic, pe jumătate 
ivernian, după caracteristicile sale. Însă erai foarte tânăr 
când ai văzut ultima oară Baskerville Hall, nu? 

— Eram un adolescent atunci când tatăl meu a 
murit, şi nu văzusem niciodată conacul, deoarece el a trăit 
într-o micuță casă de ţară pe coasta de Sud. De atunci, am 
mers direct la un prieten din America. Vă spun, că totul 
este la fel de nou pentru mine, aşa cum este şi pentru 
doctorul Watson, şi sunt extrem de nerăbdător să văd 
mlaştina. 

— Chiar eşti? Atunci dorinţa ţi se va împlini uşor, 
deoarece uite acolo este prima ta privelişte spre mlaștină, 
spuse dr. Mortimer, arătând spre fereastra vagonului. 

De după şesurile înverzite şi curbura joasă a pădurii, 
se înălța la distanţă un deal gri, mohorât, cu vârful zimţat, 
misterios şi vag, ca un peisaj fantastic dintr-un vis. 
Baskerville stătu mult timp cu ochii aţintiţi asupra lui, şi 
se citea pe fața lui nerăbdătoare cât de mult însemna 
pentru el, această primă privelişte a acelui loc ciudat unde 
rudele sale au condus vreme îndelungată, şi şi-au lăsat 
amprenta atât de profund. El stătea acolo, într-un colț al 
unui banal vagon de tren, îmbrăcat în costumul lui de 
tweed și cu accentul american, şi totuşi, în timp ce mă 
uitam la faţa sa întunecată și expresivă, am simțit mai 
mult ca oricând că era un descendent adevărat al acelor 
oameni aristocrați, pătimaşi şi despotici. Sprâncenele lui 
groase, nările lui sensibile şi ochii săi mari căprui, 
transmiteau mândria, vitejia şi puterea. Dacă în acea 
mlaștină interzisă, un vizitator periculos şi dificil ar sta 
înaintea noastră, acesta era genul de camarad pentru care 

cineva se putea încumeta să rişte să lupte, având siguranța 
că şi el se va lupta cu vitejie. 

Trenul a oprit într-o stație micuță, iar noi am coborât 
cu toții. Afară, în spatele gardului mic alb, ne aştepta o 
trăsură descoperită cu două banchete aşezate în lung, 
împreună cu doi cai mici, dar robuști. Venirea noastră era 
clar un mare eveniment, deoarece şeful de gară şi portarii 
se strânseseră în jurul nostru ca să ne ajute cu bagajele. 
Era o localitate simplă de ţară, dar am fost surprins să văd 
că lângă poartă stăteau doi soldaţi în uniforme negre, care 
se rezemau pe pușştile lor scurte şi ne priveau în timp ce 
treceam. 

Vizitiul, un individ micut, cu faţa severă şi diform, îl 
salută pe Sir Henry Baskerville şi în câteva minute am 
pornit în viteză către drumul lat şi alb. Pământuri cu 
păşuni se arcuiau pe fiecare parte a şoselei, şi case vechi 
cu țigla ascuţită se iveau prin frunzişul verde des, însă în 
spatele ținutului liniștit şi însorit, se zărea întunecată de 
cerul amiezii, întinsa, sumbra curbură a mlaştinii, 
întretăiată de dealurile sinistre şi inegale. 

Trăsura viră pe un drum lateral, şi noi înaintam pe 
cărări bătătorite de roțile trăsurilor timp de secole, cu 
bancuri de nisip înalte pe fiecare parte, încărcate cu 
muşchi din care picura apă şi ferigi cărnoase. Ferigile 
arse de soare şi murii pătați, licăreau în lumina soarelui 
care se scufunda printre nori. Urcând în mod constant, am 
trecut peste un pod îngust din granit, și am ocolit un 
pârâu care se revărsa zgomotos, spumegând şi mugind 
peste bolovanii gri. Atât drumul, cât şi pârâul urcau 
şerpuindu-se printr-o vale plină cu stejari pitici şi brazi. 
La fiecare cotitură Baskerville scotea o exclamație de 
încântare, privind nerăbdător în jur şi punând nenumărate 
întrebări. Prin ochii lui totul părea frumos, dar mie mi se 
părea că un iz de melancolie plutea deasupra regiunii, 
care păstrase atât de clar urma unui an secetos. Frunze 
galbene acopereau potecile şi fâlfâiau sub noi atunci când 
treceam. Zgomotul roților noastre se stingea când treceam 
printre mormanele de vegetație în putrefacție — care îmi 
dădeau impresia unor daruri triste, pe care Natura însăși 
le azvârlise în faţa trăsurii cu care se reîntorcea 
moștenitorul familiei Baskerville. 

— Hei! strigă doctorul Mortimer, ce-i asta? 

O pantă abruptă cu pământ învelit cu iarbă neagră, 
ca o ramificare îndepărtată a mlaştinii, se întindea în fața 

noastră. În vârf, clar şi neclintit, ca o statuie ecvestră pe 
piedestalul său, stătea un soldat călare, cu faţa întunecată 
şi serioasă, şi cu puşca ținută pe braț în poziție de tragere. 
Acesta supraveghea drumul pe care noi călătoream. 

— Ce-i asta, Perkins? întrebă doctorul Mortimer. 

Vizitiul nostru se întoarse pe jumătate spre noi. 

— E vorba despre deținutul care a evadat de la 
Princetown, domnule. Au trecut trei zile de când a fugit, 
iar paznicii supraveghează fiecare drum şi fiecare stație, 
dar încă nu i-au dat de urmă. Fermierilor de aici nu le 
convine acest lucru, domnule, şi asta e sigur. 

— Ei bine, am înțeles că vor primi cinci lire dacă 
vor putea să ofere informaţii. 

— Da, domnule, însă şansa de a primi cinci lire este 
o chestie minoră, în comparație cu a avea gâtul tăiat. 
Vedeţi dumneavoastră, nu este un deținut obişnuit. Acesta 
este un om care nu s-ar da în lături de la nimic. 

— Atunci, cine este el? 

— Este Selden, criminalul din Notting Hill. 

Îmi aminteam foarte bine cazul, deoarece a fost unul 
în care Holmes fusese interesat de ferocitatea curioasă a 
crimei şi de brutalitatea turbată cu care acționase asasinul. 
Comutarea pedepsei cu moartea s-a datorat anumitor 
îndoieli privind sănătatea sa mintală, atât de atroce a fost 
comportamentul său. Trăsura noastră urcase un deal, iar 
în fața noastră se zărea enorma întindere a mlaştinii, 
acoperită cu ferigi, movile şi dâmburi stâncoase. Un vânt 
rece venea dinspre ea şi ne făcu să tremurăm. Undeva 
acolo, în această întindere dezolantă, pândea acest om 
diabolic, ascunzându-se într-o vizuină ca un animal 
sălbatic, cu inima plină de răutate împotriva oamenilor 
care l-au exclus din comunitate. Nu mai era nevoie decât 
de vântul înțepător şi de cerul întunecat, pentru a 
completa caracterul cumplit de sugestiv al pustietății 
aride. Chiar şi Baskerville era tăcut şi îşi trăsese pardesiul 
mai aproape de el. 

Zona fertilă rămăsese în urma noastră. Ne uitam spre 
ea acum, la razele oblice ale soarelui plăpând care 
transforma pârâiaşele în firicele de aur şi care strălucea 
deasupra solului roşcat proaspăt arat şi a pădurii 
dezordonate. Drumul din faţa noastră devenea din ce în 
ce mai pustiu şi mai sălbatic de-a lungul pantelor roșcate 
şi măslini, presărate de bolovani uriași. Din când în când, 
mai treceam pe lângă o căsuță, cu pereții şi acoperișul din 

piatră, fără nicio suflare care să-i perturbe arhitectura 
împietrită. 

Deodată, ne-am uitat înspre o depresiune adâncă, 
plină de stejari pitici şi pini care au fost îndoiţi şi aplecaţi 
de furia anilor furtunoşi. Două turnuri înalte şi înguste se 
zăreau deasupra copacilor. Vizitiul făcu semn cu cravașa. 

— Baskerville Hall, spuse el. 

Proprietarul său se ridicase, şi se uita fix spre acel 
loc, cu ochii scânteind şi obrajii îmbujoraţi. Câteva 
minute mai târziu am ajuns la porţile conacului, un 
labirint cu ornamente extraordinare din fier forjat, cu 
piloni marcați de vreme pe fiecare parte, pătaţi cu licheni, 
având deasupra două capete de mistreţ. Conacul era o 
ruină din granit negru având grinzi barate, dar faţada era 
formată dintr-un corp nou, construit pe jumătate, primul 
fruct al aurului sud african al lui Sir Charles. 

Din poarta de la intrare am ajuns pe alee, unde 
zgomotul roților era din nou insesizabil printre frunze, iar 
bătrânii arbori îşi înclinau crengile, formând un tunel 
sumbru deasupra capetelor noastre. Baskerville se înfioră 
în timp ce se uita spre drumul lung, întunecat, la capătul 
căruia casa pâlpâia ca o fantomă. 

— Aici s-a întâmplat? întrebă el cu voce joasă. 

— Nu, nu, Aleea de tisă este pe partea cealaltă. 

Tânărul moştenitor se uita în jurul său cu o față 
tristă. 

— Nu-i de mirare că într-un loc ca acesta, unchiul 
meu s-a simțit amenințat de un pericol, spuse el. — Este 
îndeajuns de sumbru încât să sperie orice bărbat. Voi 
ordona să se pună un şir de lămpi electrice aici în mai 
puţin de şase luni, şi nu o veţi mai recunoaşte pe urmă cu 
cei o mie de wați Swan și Edison, chiar aici în fața ușii 
conacului. 

Aleea ne-a condus într-o suprafaţă întinsă acoperită 
cu iarbă unde casa se înălță înaintea noastră. Prin lumina 
plăpândă am izbutit să văd că centrul era format dintr-un 
bloc de piatră din care era proiectată o verandă. Întreaga 
fațadă era acoperită cu iederă, pe alocuri atârnând câte o 
bucată de pânză dezvelită acolo unde o fereastră sau o 
stemă pătrundeau prin vălul întunecat de iederă. De la 
acest corp central se înălțau turnurile gemene antice, 
crenelate și străpunse de multe crăpături. În dreapta şi 
stânga turnulețelor existau aripi mai modeme din granit 
negru. O lumină mohorâtă strălucea prin ferestrele grele, 

montante, iar din hornurile înalte care se înălțau din 
acoperişul abrupt răsărea o singură coloană de fum negru. 

— Bine aţi venit, Sir Henry! Bine aţi venit la 
Baskerville Hall! 

Un bărbat înalt ieşi de sub umbra verandei ca să ne 
deschidă uşa la trăsură. În lumina palidă a conacului, se 
întrezărea silueta unei femei. Aceasta ieşi afară şi îl ajută 
pe bărbat să ne dea jos bagajele. 

— Te deranjează dacă mă duc direct acasă, Sir 
Henry? spuse doctorul Mortimer. Soţia mea mă aşteaptă. 

— Sigur nu vrei să rămâi la cină? 

— Nu, trebuie să plec. Probabil voi găsi ceva treabă 
aşteptându-mă. Aş rămâne ca să îţi arăt puţin casa, însă 
Barrymore va fi un ghid mai bun decât mine. La 
revedere, şi nu ezita niciodată, noapte sau zi, să mă 
chemi, dacă îţi pot fi de ajutor. 

Rotile trăsurii se auzeau din ce în ce mai slab pe 
drum, în timp ce Sir Henry şi cu mine ne-am dus în salon, 
şi uşa se închise greoi în spatele nostru. Încăperea în care 
ne aflam era foarte impresionantă, spațioasă, elevată, cu 
rafturi din lemn de stejar negru bătrân. Focul mocnea în 
marele şemineu de modă veche aflat în spatele unor 
pârghii de fier înalte. 

Sir Henry şi cu mine tineam mâinile deasupra lui, 
deoarece eram amorțiți de frigul din timpul lungului 
nostru drum. Apoi am privit în jurul nostru la fereastra 
înaltă, subțire, din sticlă colorată veche, la panoul din 
lemn de stejar la capetele de porci, la blazoanele de pe 
pereţi; toate păreau obscure şi sumbre în lumina potolită a 
lămpii din mijloc. 

— Este exact aşa cum mi-am imaginat, spuse Sir 
Henry. Nu este chiar imaginea întruchipată a unei vechi 
case de familie? Gândindu-mă că acesta este același 
conac în care au trăit strămoşii mei timp de cinci sute de 
ani! Mă înduioşează solemn doar acest gând. 

l-am văzut faţa întunecată luminându-se de un 
entuziasm copilăresc în timp ce privea în jurul lui. 
Lumina licărea asupra lui în locul unde stătea, însă umbre 
lungi se zăreau pe pereţi şi atârnau ca un acoperiş negru 
deasupra lui. Barrymore se întoarse după ce ne-a lăsat 
bagajele în camere. Stătea în fața noastră cu atitudinea 
umilă a unui servitor bine pregătit. Era un bărbat 
remarcabil de arătos, înalt, bine făcut, cu o barbă neagră 
pătrățoasă şi trăsături palide deosebite. 

— Doriţi să serviţi cina, domnule? 

— Este gata? 

— În doar câteva minute, domnule. Veţi găsi apă 
fierbinte în camerele dumneavoastră. Soţia mea şi cu 
mine am fi încântați, Sir Henry, să stăm cu 
dumneavoastră până veţi face noile aranjamente, însă veți 
înțelege că datorită noilor condiții această casă va 
necesita un număr considerabil de angajați. 

— La care condiţii vă referiți? 

— Vroiam să spun, domnule, că Sir Charles a dus o 
viață foarte singuratică, şi astfel noi am putut să îi 
îndeplinim dorinţele. Dumneavoastră veţi dori, aşa cum e 
normal, să aveţi mai multă companie, deci veţi avea 
nevoie de schimbări în gospodărie. 

— Vrei să spui că tu şi soția ta vreți să plecați? 

— Doar atunci când va fi convenabil și pentru 
dumneavoastră, domnule. 

— Dar familia dumitale a stat cu a mea de câteva 
generaţii, nu-i aşa? Mi-ar părea rău să îmi încep viaţa aici 
destrămând o veche legătură de familie. 

Mi s-a părut că disting semne de emoție pe fața 
palidă a majordomului. 

— Şi eu simt la fel, domnule, și soția mea. Dar ca să 
fiu sincer, eram amândoi extrem de atașați de Sir Charles, 
iar moartea lui a fost ca un şoc; aceste locuri au devenit 
foarte dureroase pentru noi. Mă tem că nu vom mai fi 
niciodată la fel de liniștiți la Baskerville Hall. 

— Dar ce intenţionaţi să faceţi? 

— Nu am niciun dubiu, domnule, că vom reuși să ne 
înființăm o mică afacere. Generozitatea lui Sir Charles 
ne-a oferit mijloacele financiare ca să putem face asta. Iar 
acum, domnule, poate că ar fi mai bine să vă arăt 
camerele dumneavoastră. 

O scară dublă despărţea galeria de capătul salonului 
vechi. Din acest punct central, două coridoare se 
întindeau pe toată lungimea clădirii, din care porneau 
toate dormitoarele. Al meu era pe aceeași aripă cu cel al 
lui Baskerville, aproape de ușa lui. Aceste camere păreau 
să fie mult mai modeme decât partea centrală a casei, iar 
tapetul strălucitor şi numeroasele lumânări îndepărtau 
cumva impresia sumbră pe care eu am simțit-o în 
momentul sosirii noastre. 

Dar sufrageria care începea din salon, era un loc 
întunecos şi posomorât. Era o cameră mare, cu un prag 

care separa podiumul, unde stătea familia de porțiunea 
mai mică rezervată servitorilor săi. Într-un capăt se afla 
galeria de tablouri. Deasupra noastră, existau bare negre, 
iar tavanul era cenușiu-închis. Peisajul ar fi putut fi 
îndulcit de un şir de torţe pâlpâitoare care să lumineze, de 
culoarea şi râsul zgomotos al unui banchet de pe vremuri; 
dar acum, când doi gentilomi îmbrăcaţi în negru se aflau 
în micul cerc de lumină, izvorât dintr-o lampă cu abajur, 
vocea cuiva devenea şoaptă şi cugetul stins. O înşiruire 
de tablouri ale strămoşilor, în toate varietățile de 
îmbrăcăminte, de la armura elisabetană la îmbrăcămintea 
indianului din perioada Regenţei (1810-1820), se holbau 
în jos la noi şi ne intimidau prin tăcuta lor companie. Am 
vorbit puţin, iar eu unul am fost bucuros când cina s-a 
terminat, şi ne-am putut retrage în camera modernă de 
biliard şi am fumat o țigară. 

— Pe cuvântul meu, că nu e chiar un loc primitor, 
spuse Sir Henry. Presupun că cineva se poate acomoda cu 
el, dar eu mă simt un pic pe dinafară în prezent. Nu mă 
mir că unchiul meu a devenit un pic înspăimântat, dacă a 
locuit de unul singur într-o casă ca asta. Oricum, dacă îţi 
convine, ne vom retrage mai devreme în seara aceasta, şi 
poate lucrurile ni se vor părea mai luminoase. 

Am dat perdelele la o parte înainte să merg la 
culcare şi am privit un pic pe fereastră. Se deschidea spre 
zona cu iarbă, care se întindea în fața uşii de la intrare. 
Mai încolo, două crânguri cu copaci murmurau şi se 
legănau în bătaia vântului. Luna pătrundea parțial printre 
nervurile norilor agitaţi. În lumina ei rece, am văzut 
dincolo de copaci, un mal garnisit cu pietre şi joasa 
curbură a melancolicei mlaștini. Am tras înapoi perdeaua, 
şi am simțit că ultima mea impresie era în consonanță cu 
celelalte. 

Şi totuși, nu a fost chiar ultima. M-am aflat epuizat 
şi totuşi încă treaz, întorcându-mă neliniştit de pe o parte 
pe alta, căutând somnul care nu venea. De departe, un 
orologiu de muzică bătu ora douăsprezece noaptea, de 
altfel şi o linişte mortuară se întinse peste vechea casă. 
Deodată, în liniştea nopții, am auzit un sunet clar, 
răsunător, şi care nu poate fi confundat. Era plânsetul în 
hohote al unei femei, o înăbușire, o răsuflare sugrumată a 
cuiva sfâşiat de o durere incontrolabilă. Am stat în pat şi 
am ascultat cu atenţie. Sunetul nu putea veni de departe, 
şi venea cu siguranță din casă. Pentru o jumătate de oră, 

am aşteptat cu toate simţurile în alertă, dar nu s-a mai 
auzit niciun sunet în afară de orologiul muzical şi de 
foşnetul iederii de pe zid. 

Capitolul VII 


Familia Stapleton de la Merripit 
House 


Proaspăta frumuseţe a dimineții următoare a 


contribuit cumva la ştergerea impresiei gri şi triste, pe 
care prima noastră seară la Baskerville Hall o lăsase 
asupra minţii noastre. În timp ce Sir Henry şi cu mine ne 
luam micul dejun, razele soarelui pătrundeau înăuntru 
prin ferestrele înalte, eliberând pete fluide de culoare 
peste stemele care le acopereau. Placajul întunecat al 
pereților strălucea precum bronzul sub razele aurii, şi era 
greu să realizezi că aceasta era într-adevăr încăperea care 
ne întristase sufletele cu o seară înainte. 

— Cred că noi suntem de vină şi nu casa, spuse 
baronetul. Eram obosiţi după călătorie şi înghețaţi de pe 
drum, aşa că am avut o viziune cam gri asupra locului. 
Acum suntem odihniti şi învioraţi, aşa că totul e luminos 
din nou. 

— ȘI totuși, nu a fost în întregime o problemă de 
imaginaţie, am răspuns eu. Ți s-a întâmplat, de exemplu, 
să auzi pe cineva, o femeie cred, plângând în noapte? 

— Asta e ciudat, pentru că mi s-a părut că aud ceva 
de genul acesta, când eram pe jumătate adormit. Am 
aşteptat ceva vreme, dar nu s-a mai auzit nimic, așa că am 
tras concluzia că totul a fost un vis. 

— Eu l-am auzit clar, şi sunt sigur că a fost într- 
adevăr plânsetul unei femei. 

— Trebuie să întrebăm imediat despre asta. 

A sunat din clopoțel şi l-a întrebat pe Barrymore 
dacă ar putea să ne spună ceva despre experiența noastră 
de noaptea trecută. Mi s-a părut că trăsăturile palide ale 
majordomului au devenit mai accentuate în timp ce el 
asculta încă întrebarea stăpânului său. 

— Sunt doar două femei în casă, Sir Henry, răspunse 
el. Una este servitoarea care spală vasele, care doarme în 
cealaltă aripă. Cealaltă este soția mea, şi pot spune în 
numele ei că sunetul nu putea să fi venit de la ea. 

Şi totuşi a mințit când a zis asta, deoarece s-a 
întâmplat ca după micul-dejun să o întâlnesc pe doamna 
Barrymore pe lungul coridor, cu lumina bătându-i în faţă. 
Era o femeie mare, calmă, impozantă, cu o expresie a 
gurii fixă, rigidă. Dar ochii ei vorbăreți erau roşii şi 
priveau spre mine prin pleoapele ţinute strâns. Ea era, 
atunci, cea care plânsese în noapte, şi dacă era așa, soțul 
ei trebuia să ştie. Cu toate acestea, el a riscat, afirmând că 
nu a fost aşa. De ce a făcut asta? Şi de ce plânsese ea cu 
atâta amărăciune? Deja în jurul acestui bărbat palid, 
arătos şi cu barbă neagră se forma o atmosferă de mister 
şi obscuritate. El a fost primul care a descoperit cadavrul 
lui Sir Charles, şi avem doar declarația lui pentru toate 
circumstanţele care au condus la moartea bătrânului. E 
posibil să fi fost Barrymore până la urmă, cel pe care l- 
am văzut în trăsura de pe Regent Street? Barba poate să fi 
fost aceeași. Vizitiul l-a descris ca fiind oarecum mai mic 
de înălțime, dar o asemenea impresie putea fi cu ușurință 
eronată. Cum aş putea să lămuresc definitiv chestiunea? 
Evident, primul lucru care trebuie făcut este să-l văd pe 
şeful poştei din Grimpen, și să aflu dacă telegrama test a 
fost într-adevăr înmânată lui Barrymore însuşi. lar 
răspunsul, oricare ar fi, îl voi raporta lui Holmes. 

Sir Henry avea de examinat numeroase documente 
după micul dejun, aşa că timpul era propice pentru 
excursia mea. A fost o plimbare plăcută de patru mile de- 
a lungul țărmului mlaştinii, ajungând în cele din urmă la 
un sat mic gri, în care două clădiri mai mari, care s-au 
dovedit a fi un hotel şi casa doctorului Mortimer, se 
înălțau deasupra celorlalte. Şeful poştei, care era de 
asemenea şi băcanul satului, şi-a amintit foarte bine de 
telegramă. 

— Desigur, domnule, spuse el. Am livrat telegrama 
domnului Barrymore exact aşa cum au fost instrucțiunile. 

— Cine a livrat-o? 

— Băiatul meu de aici. James, tu ai livrat acea 
telegramă domnului Barrymore la conac săptămâna 
trecută, nu? 

— Da, tată, am livrat-o. 

— În mâinile lui? am întrebat eu. 

— Păi, el era în pod atunci, aşa că nu am putut să i-o 
înmânez personal, dar i-am predat-o doamnei Barrymore, 
şi dânsa a promis că i-o va înmâna de îndată. 

— L-ai văzut pe domnul Barrymore? 

— Nu, domnule, v-am spus că era în pod. 

— Dacă nu l-ai văzut, de unde ştii că era în pod? 

— Păi, cu siguranță că propria lui soţie trebuie să fi 
ştiut unde era, spuse şeful poştei cu încăpățânare. Nu a 
primit telegrama? Dacă s-a făcut vreo greşeală, este 
datoria domnului Barrymore însuși să facă plângere. 

Părea fără speranță să continui investigația mai 
departe, însă era foarte clar că, în ciuda vicleşugului lui 
Holmes, nu aveam nicio dovadă că Barrymore nu fusese 
la Londra în tot acest timp. Presupunând că era aşa — 

presupunând că acelaşi om a fost ultimul care l-a văzut 

pe Sir Charles în viaţă, și primul care să-l vâneze pe noul 
moștenitor când acesta se întoarce în Anglia. Și atunci? 
Este el o unealtă a altora, sau are el însuși vreun plan 
sinistru? Ce interes ar putea avea, persecutând familia 
Baskerville? M-am gândit la avertismentul ciudat, 
decupat din editorialul ziarului The Times. A fost acela 
opera lui, sau este posibil să fi fost manevra cuiva care să 
fi încercat să-i împiedice planurile? Singurul motiv 
plauzibil era cel sugerat de Sir Henry, acela că dacă 
familia ar fi speriată şi alungată, cuplul Barrymore şi-ar 
asigura o locuință confortabilă şi permanentă. Dar, cu 
siguranță, o asemenea explicaţie nu ar fi suficientă pentru 
a justifica planurile subtile şi profunde care par să ţeasă o 
pânză invizibilă în jurul tânărului baronet. Însuşi Holmes 
a spus că nu a mai întâlnit un caz atât de complex în toate 
seriile sale de investigaţii senzaţionale. M-am rugat, în 
timp ce mergeam înapoi pe aleea gri, singuratică, ca 
prietenul meu să se elibereze de treburile sale și să poată 
veni pentru a-mi lua această grea povară de pe umeri. 

Deodată, gândurile mi-au fost întrerupte de 
zgomotul unor pași alergând în urma mea şi de o voce 
care m-a strigat pe nume. M-am întors, aşteptându-mă să- 
l văd pe dr. Mortimer, dar spre surprinderea mea, mă 
urmărise un străin. Era un bărbat mic, subțirel, proaspăt 
bărbierit, cu părul bălai şi tras la față, între treizeci şi 
patruzeci de ani, îmbrăcat într-un costum gri şi purtând o 
pălărie de paie. O cutie de tablă pentru specii botanice 
atârna de umărul său, iar el purta o plasă verde pentru 
fluturi într-una din mâini. 

— Îmi vei ierta, sunt sigur, prezumția, doctorul 
Watson, spuse el, în timp ce venea gâfâind spre mine. 
Aici, în jurul mlaştinii, suntem oameni primitori, şi nu 
aşteptăm prezentări formale. E posibil să-mi ştii numele 

de la prietenul nostru comun, Mortimer. Sunt Stapleton, 
de la Merripit House. 

— Plasa şi cutia dumitale mi-ar fi spus același lucru, 
am spus eu, deoarece ştiam că dl. Stapleton este un 
naturalist. Dar de unde mă știai dumneata pe mine? 

— Am trecut pe la dr. Mortimer, iar el mi te-a arătat 
prin fereastra cabinetului său în timp ce treceai. De vreme 
ce drumurile noastre mergeau în aceeași direcție, m-am 
gândit să te ajung din urmă şi să mă prezint. Bănuiesc că 
i-a priit călătoria lui Sir Henry, nu? 

— Se simte foarte bine, mulțumesc. 

— Am fost cu toţii îngrijorați că după moartea 
tragică a lui Sir Charles noul baronet ar putea refuza să 
locuiască aici. Este dificil pentru un om înstărit să vină 
aici şi să se îngroape într-un loc ca acesta, dar nu trebuie 
să îți mai spun cât de mult înseamnă acest lucru pentru 
zona rurală. Presupun că Sir Henry nu crede în 
superstiţiile legate de această chestiune? 

— E puţin probabil. 

— Cunoaşteţi legenda câinelui diabolic care bântuie 
familia? 

— Am auzit-o. 

— Este incredibil cât de creduli sunt țăranii prin 
locurile acestea! Câţiva dintre ei sunt gata să jure că au 
văzut o asemenea creatură pe lângă mlaștină. Vorbea 
zâmbind, dar mi s-a părut din privirea lui, că lua lucrurile 
mult mai în serios. Povestea a avut un impact mare asupra 
imaginației lui Sir Charles, şi nu am nici un dubiu că a 
condus la tragicul lui sfârşit. 

— Dar cum? 

— Nervii săi erau întinși la maxim, încât apariția 
oricărui câine ar fi avut un efect fatal asupra inimii sale 
bolnave. Înclin să cred că într-adevăr a văzut ceva de 
genul acesta în ultima sa noapte pe Yew Alley. Mă 
temeam să nu apară vreun dezastru, deoarece eram 
extrem de atașat de bătrân, şi ştiam că inima sa era 
slăbită. 

— Cum de ştiai asta? 

— Prietenul meu Mortimer mi-a spus. 

— Crezi deci că vreun câine l-a urmărit pe Sir 
Charles şi acesta în consecinţă a murit de spaimă? 

— Aveţi vreo explicaţie mai bună? 

— Nu am ajuns la nicio concluzie. 

— Dar dl. Sherlock Holmes? 

Cuvintele mi-au tăiat răsuflarea pentru o clipă, dar 
privindu-i fața senină şi ochii neclintiți ai însoţitorului 
meu, mi-am dat seama că nu era vorba de nicio surpriză. 

— Este inutil pentru noi să pretindem că nu te 
cunoaștem, dr. Watson, spuse el. Cazurile detectivului tău 
au ajuns până la urechile noastre, şi nu ai putea să îi faci 
cinste dacă nu ai fi tu însuţi cunoscut. Când Mortimer mi- 
a spus numele tău, nu ţi-a putut nega identitatea. Dacă 
ești aici, înseamnă că dl. Sherlock Holmes este el însuși 
interesat de problemă, şi normal că sunt curios să aflu 
cum ar privi lucrurile. 

— Mă tem că nu pot răspunde la această întrebare. 

— Pot întreba dacă urmează să ne onoreze el însuşi 
cu o vizită? 

— Nu poate pleca din oraș pentru moment. Are alte 
cazuri care îi necesită atenția. 

— Ce păcat! Ar fi putut aduce puţină lumină asupra 
a ceea ce nouă ne pare atât de întunecat. Cât despre 
cercetările dumitale proprii, dacă există vreo modalitate 
prin care îți pot fi de ajutor, sper că nu vei ezita să-mi 
spui. Dacă aș avea vreun indiciu despre natura 
suspiciunilor dumitale, sau despre cum propui să se 
investigheze cazul, aş putea poate chiar acum să-ţi ofer 
un sfat sau un ajutor. 

— Te asigur că mă aflu aici într-o simplă vizită la 
prietenul meu, Sir Henry, şi că nu am nevoie de nici un 
ajutor! 

— Excelent!, spuse Stapleton. Ai perfectă dreptate 
să fii precaut şi discret. Sunt dojenit pe drept motiv pentru 
ceea ce simt că a fost o intruziune nejustificată, şi îți 
promit că nu voi mai pomeni nimic despre chestiune. 

Ajunsesem la un punct de unde o potecă îngustă cu 
iarbă tăia drumul şi se prelungea de-a lungul mlașştinii. 
Un deal abrupt, presărat cu pietre rotunde, care fusese 
transformat zilele trecute într-o carieră de granit, se înălța 
pe dreapta. Partea pe care o zăream noi, era formată dintr- 
o stâncă neagră, cu ferigi şi muri crescute în crăpăturile 
sale. Dincolo de o movilă, mai la distanță, plutea un fir 
gri de fum. 

— O plimbare liniştită de-a lungul acesteia ne va 
duce la Merripit House, spuse el. Poate că îţi vei face 
timp, o oră, şi îmi vei acorda plăcerea de a te prezenta 
surorii mele. 

Primul meu gând a fost că trebuie să fiu alături de 
Sir Henry. Dar pe urmă, mi-am amintit teancul de hârtii şi 
facturi cu care era umplută masa lui de lucru. Era clar că 
nu îl pot ajuta cu acelea. lar Holmes îmi precizase clar că 
ar trebui să-i studiez pe vecinii săi din jurul mlaştinii. Am 
acceptat invitația lui Stapleton, şi am pornit împreună în 
Jos pe cărare. 

— Este un loc minunat, mlaștina, spuse el, uitându- 
se în jur la mișcările unduitoare, la valurile verzi lungi, cu 
creste din granit dințat, spumegând în valuri fantastice. 
Nu te plictiseşti niciodată de mlaștină. Nici nu te poți 
gândi la ce secrete nemaipomenite ascunde. E atât de 
vastă, de stearpă, şi așa de misterioasă. 

— Cunoşti bine regiunea, deci? 

— Sunt aici doar de doi ani. Localnicii m-ar numi 
nou-venit. Am venit la scurt timp după ce s-a stabilit aici 
Sir Charles. Dar pasiunile mele m-au făcut să explorez 
fiecare parte dimprejurul regiunii, şi cred că sunt puţini 
oameni care să o cunoască mai bine decât mine. E atât de 
greu să ajungi să o cunoşti? 

— Foarte greu. Vezi, de exemplu, această mare 
întindere spre nord aici, cu dealuri cu pietriș, înălțându-se 
din ea? Observi ceva remarcabil în legătură cu asta? 

— Ar fi un loc ciudat pentru un galop. 

— E normal să gândeşti asta, iar gândul i-a costat pe 
oameni vieţile lor până acum. Observi acele pete verzi 
luminoase răspândite pe deasupra? 

— Da, par mai fertile decât restul. 

Stapleton a râs. Acela este marele Grimpen Mire, 
spuse el. Un pas greşit acolo înseamnă moarte pentru om 
sau animal. Chiar ieri am văzut unul din poneii din 
regiune rătăcindu-se în ea. Nu a mai ieșit la suprafață. I- 
am văzut capul încercând să iasă la suprafață din mocirlă 
o vreme, dar l-a absorbit până la urmă. Chiar şi în 
anotimpurile uscate e periculos să o traversezi, însă după 
aceste ploi de toamnă este un loc groaznic. Şi totuşi, îmi 
pot găsi drumul spre centrul ei, şi mă pot întoarce viu. 
Doamne, uite altul dintre acei sărmani ponei! 

Ceva maro se învârtea şi se amesteca printre plantele 
verzi. Apoi, un gât lung, chircit, în agonie, a zvâcnit în 
sus şi un strigăt sfâşietor s-a auzit ca un ecou peste 
mlaștină. Mi-a îngheţat sângele în vine, însă nervii 
însoțitorului meu păreau mai tari decât ai mei. 

— S-a dus! spuse el. Mire l-a luat. Doi în două zile, 
şi vor mai urma şi alţii poate, deoarece ei trec pe aici în 
anotimpul secetos, şi nu îşi dau seama de diferență decât 
atunci când mlaştina i-a înhăţat în ghearele ei. Este un loc 
nefast, marele Grimpen Mire. 

— Şi spui că tu îl poţi trece? 

— Da, sunt una sau două poteci pe care un om foarte 
abil o poate lua. Eu le-am descoperit. 

— Dar de ce ţi-ai dori să te duci într-un loc aşa 
oribil? 

— Păi, vezi dealurile de după? Sunt în realitate 
insule crestate pe toate părțile de mlaştina impasibilă, 
care s-a întins în jurul lor de-a lungul anilor. Acolo este 
locul unde se găsesc plantele rare și fluturii, dacă ai 
curajul să îi cauţi. 

— Îmi voi încerca norocul într-o zi. 

Se uită la mine cu surprindere. Pentru numele lui 
Dumnezeu, scoate-ţi această idee din cap, spuse el. 
Sângele tău va fii pe conştiinţa mea. Te asigur că nu ar fi 
nici cea mai mică şansă de a te întoarce viu. Este posibil 
doar amintindu-ţi anumite puncte de reper complexe, aşa 
cum sunt eu în stare să o fac. 

— Hei, am strigat eu. Ce-i asta? 

Un geamăt prelung, grav, de nedescrisă tristețe, 
străbătu mlaştina. Se răspândi în tot aerul, şi totuşi era 
imposibil de spus de unde venea. Dintr-un murmur trist 
se transformă într-un răcnet profund, şi apoi se scufundă 
din nou într-un murmur melancolic, vibrant. Stapleton se 
uită la mine cu o expresie ciudată a feţei. 

— Straniu loc, mlaștina! spuse el. 

— Dar ce a fost asta? 

— Țăranii spun că e câinele familiei Baskerville 
cerându-şi prada. L-am mai auzit o dată sau de două ori 
înainte, dar niciodată așa de tare. 

M-am uitat în jur, cu un fior de frică în inimă, la 
imensa întindere lată acoperită cu petice verzi de păpuriş. 
Nimic nu se mişca peste spațiul vast, în afară de o 
pereche de corbi, care croncăneau tare dintr-un vârf 
stâncos din spatele nostru. 

— Sunteţi un om cu educaţie. Doar nu credeţi 
asemenea prostii, nu-i aşa? am spus eu. Care credeţi că 
este cauza unui sunet atât de ciudat? 

— Mlaștinile produc zgomote ciudate uneori. Este 
mâlul care se depune, sau apa care se ridică, sau ceva. 

— Nu, nu, aceea era o voce a unei fiinţe. 

— Păi, poate că era. Ai auzit vreodată un buhai-de- 
baltă zumzăind? 

— Nu, nu am auzit niciodată. 

— Este o pasăre foarte rară — practic dispărută — în 
Anglia acum, dar orice lucru e posibil în jurul mlaștini. 
Da, nu ar trebui să fiu surprins să aflu că ceea ce am auzit 
este strigătul ultimului buhai-de-baltă. 

— Este cel mai straniu şi ciudat lucru pe care l-am 
auzit vreodată. 

— Da, este un loc mai degrabă sinistru, dacă punem 
toate aceste lucruri la socoteală. Uită-te la partea 
deluroasă de acolo. Ce părere ai despre acelea? 

Întregul povârniş măluros era acoperit de inele gri 
circulare din piatră, cel puţin o parte din el. 

— Ce sunt acestea? Țarcuri de oi? 

— Nu, sunt casele strămoşilor noștri valoroşi. Omul 
preistoric a trăit cu precădere în zona mlăștinoasă, şi 
deoarece nimeni nu a mai trăit acolo de atunci, găsim 
toate aceste mici locuinţe ale sale, exact aşa cum le-a 
lăsat. Acestea sunt wigwam-urile — colbele indienilor 
nord-americani fără acoperiş. Poţi chiar să-i vezi vatra şi 
culcușul dacă ai curiozitatea să intri înăuntru. 

— Dar e chiar un orăşel. Când a fost locuit? 

— Omul neolitic — nu se poate stabili data. 

— Ce a făcut el? 

— Îşi păştea turmele pe aceste dealuri, şi a învăţat să 
sape după cositor atunci când sabia de bronz a început să 
înlocuiască toporul din piatră. Uită-te la marele şanţ din 
dealul de pe partea opusă. Acesta este semnul său. Da, vei 
descoperi nişte lucruri deosebite în legătură cu mlaştina, 
dr. Watson. Ah, scuză-mă o clipă. Este cu siguranță 
Cyclopides. 

O muscă sau molie mică se agita în jurul potecii 
noastre, şi într-o clipă Stapleton a început să alerge cu o 
energie și viteză extraordinare, încercând să o prindă. 
Spre groaza mea, creatura zbură drept spre marele Mire, 
dar cunoştinţa mea nu se opri nicio clipă, sărind din tufă 
în tufă pe urma ei, cu plasa lui verde fluturând în aer. 
Hainele lui gri şi avântul său smucit, în zigzag, neregulat, 
îl făceau să arate ca o molie uriașă. Stăteam şi mă uitam 
la urmărirea lui cu un amestec de admirație pentru 
activitatea lui extraordinară, şi de teamă, ca nu cumva să- 
şi piardă paşii prin vicleana mlaștină, când am auzit 

sunetul unor paşi, şi, întorcându-mă, am descoperit că o 
femeie stătea lângă mine pe potecă. Venise din direcţia în 
care firul de fum indica poziția Merripit House, însă 
povârnişul mlaştinii o ţinuse ascunsă până când a fost 
suficient de aproape. 

Nu aveam nici un dubiu că aceasta era domnişoara 
Stapleton, de care mi se vorbise, de vreme ce femeile nu 
sunt numeroase în zona mlaştinii, și mi-am amintit că 
auzisem pe cineva descriind-o ca o frumuseţe. Femeia, 
care s-a apropiat de mine, era cu siguranță frumoasă, şi 
într-un fel nemaiîntâlnit. Nu putea fi un contrast mai mare 
între frate şi soră, deoarece Stapleton era şters, cu un păr 
deschis la culoare şi ochii gri, în timp ce ea era mai 
accentuată decât oricare brunetă pe care o văzusem în 
Anglia — subțirică, elegantă şi înaltă. Avea o faţă mândră, 
cu trăsături fine, atât de bine trasate încât ar fi părut 
impasibilă dacă nu ar fi fost gura delicată şi ochii negrii, 
frumoşi şi energici. În rochia ei perfectă şi elegantă, era 
într-adevăr o apariţie ciudată pe poteca singuratică a 
mlaştinii. Ochii săi erau ațintiți la fratele său când m-am 
întors, apoi ea își grăbi paşii spre mine. Mi-am ridicat 
pălăria şi eram pe cale să-i ofer o explicaţie, când 
propriile ei cuvinte mi-au îndreptat toate gândurile spre 
un nou făgaş. 

— Întoarce-te! a spus ea. Întoarce-te imediat direct 
la Londra. 

Puteam doar să mă uit fix la ea cu mare surprindere. 
Ochii ei scăpărau, iar ea bătu din picior cu nerăbdare. 

— De ce ar trebui să mă întorc? am întrebat eu. 

— Nu-ţi pot explica. Vorbea cu o voce gravă, 
nerăbdătoare, cu o bâlbâială ciudată în exprimare. Dar, 
pentru numele lui Dumnezeu, fă ceea ce îţi zic. Întoarce- 
te şi nu mai pune piciorul pe aici vreodată. 

— Dar doar ce am venit! 

— Doamne, Doamne! strigă ea. Nu-ţi dai seama 
când un avertisment este pentru binele tău? Întoarce-te la 
Londra! Chiar în seara asta! Pleacă de aici cu orice preţ! 
Ssst, vine fratele meu! Niciun cuvânt despre ce ţi-am 
spus. Ai putea să-mi aduci şi mie orhideea aceea dintre 
ierburile de coada-calului de acolo? Avem foarte multe 
orhidee în mlaștină, deşi, bineînţeles, ai cam întârziat să 
vezi frumuseţile locului. 

Stapleton abandonase urmărirea, şi se întoarse la noi 
respirând greu şi îmbujorat de la eforturile sale. 

— Hei, Beryl! spuse el, şi mi se păru că tonul 
salutului său nu era chiar unul cordial. 

— Fi bine, Jack, eşti foarte înfierbântat. 

— Da, urmăream o Cyclopides. Este foarte rară, şi 
rareori poate fi văzută toamna târziu. Ce păcat că a trebuit 
să o scap. 

Vorbea cu un aer de nepăsare, însă ochii săi mici, 
luminoşi se uitau neîncetat de la fată la mine. 

— Văd că aţi făcut cunoştinţă. 

— Da. Îi spuneam lui Sir Henry că este cam târziu 
pentru el ca să vadă adevăratele frumuseți ale mlaștinii. 

— Dar cine crezi că este acesta? 

— Cred că trebuie să fie Sir Henry Baskerville. 

— Nu, nu, — am spus eu. Doar un umil om obișnuit, 
dar prietenul său. Numele meu este dr. Watson. 

O umbră de ciudă îi brăzdă faţa expresivă. 

— Am vorbit despre scopuri diferite, spuse ea. 

— Păi, nu aţi avut mult timp ca să vorbiţi, remarcă 
fratele ei, cu aceeaşi ochi întrebători. 

— Am vorbit cu el ca şi cum dr. Watson ar fi fost un 
localnic, nu un vizitator, spuse ea. Nu poate conta mult 
pentru el dacă e devreme sau târziu pentru orhidee. Dar 
vei veni să vezi Merripit House, nu-i aşa? 

O plimbare scurtă ne-a dus la ea, o casă bătută de 
vânturi, în vechile zile prospere, ferma unui crescător de 
vite, dar acum, pusă în reparații şi transformată într-o 
locuinţă modernă. O livadă o împrejmuia, însă copacii, 
aşa cum e normal în ţinutul mlăștinos, erau ciupiți și 
neclintiți, şi efectul întregului loc era nefast și melancolic. 
Am fost întâmpinați de un servitor ciudat, uscăţel şi 
îmbrăcat cu haine vechi, care părea să fie în concordanţă 
cu casa. Înăuntru, totuşi, existau camere spaţioase, 
mobilate cu o eleganță în care mi s-a părut că recunosc 
gustul unei doamne. În timp ce priveam de la ferestrele 
lor spre interminabila mlaștină presărată cu granit, 
învârtindu-se nestingherită în orizontul îndepărtat, nu 
puteam decât să mă întreb la ce i-ar fi putut aduce pe un 
om cu o educaţie aleasă şi pe această frumoasă femeie să 
trăiască într-un asemenea loc. 

— Ciudat loc ales, nu-i aşa? spuse el, ca şi cum ar fi 
răspuns gândurilor mele. Şi totuşi, reuşim să ne facem 
fericiți, nu-i aşa, Beryl? 

— Destul de fericiți, spuse ea, dar nu era nici urmă 
de convingere în cuvintele sale. 


73 


— Am avut o şcoală, spuse Stapleton. Era în nordul 
regiunii. Unui om cu temperamentul meu, munca era 
mecanică, însă privilegiul de a sta între tineri, de a-i ajuta 
să-şi formeze tânăra gândire şi de a-i impresiona cu 
idealurile și caracterul unui om, acestea îmi erau foarte 
dragi. Totuşi, sorții au fost împotriva noastră. O epidemie 
severă a izbucnit în școală, şi trei dintre băieți au murit. 
Şcoala nu şi-a mai revenit în urma șocului, şi o mare 
parte din capitalul meu a fost pierdut în mod iremediabil. 
Şi totuşi, pierderea companiei şarmante a băieților m-ar fi 
făcut să-mi pierd minţile dacă nu era această puternică 
înclinaţie către botanică şi zoologie, şi am găsit un câmp 
de lucru nelimitat aici, sora mea fiind la fel de devotată 
Naturii, ca şi mine. Toate acestea, dr. Watson, ti-au fost 
aduse la cunoştinţă datorită expresiei tale, în timp ce 
scrutai cu privirea mlaştina prin fereastră. 

— Cu siguranță mi-a trecut prin cap ideea că ar 
putea fi un loc mohorât — mai puţin pentru tine, poate, cât 
pentru sora dumitale. 

— Nu, nu, eu nu sunt niciodată mohorâtă, spuse ea 
repede. 

— Avem cărți, avem studiile noastre, şi avem vecini 
interesanți. Dr. Mortimer este unul dintre cei mai bine 
pregătiți oameni din domeniul său. Bietul Sir Charles era 
de asemenea o companie admirabilă. ÎI cunoşteam bine, 
şi ne lipseşte mai mult decât pot spune. Crezi că aș 
deranja dacă ar fi să trec pe după-amiază şi să fac 
cunoştinţă cu Sir Henry? 

— Sunt sigur că va fi încântat. 

— Atunci poate îi menţionezi propunerea mea. Am 
putea în umilul nostru fel, să facem ceva ca lucrurile să-i 
pară mai uşoare până se obişnuieşte cu noile împrejurimi. 
Vrei să urci până sus, dr. Watson, şi să-mi admiri colecția 
de Lepidoptera? Cred că este cea mai completă din sud- 
vestul Angliei. În timp ce te vei uita la ele, prânzul va fi 
aproape gata. 

Însă eram nerăbdător să mă întorc la sarcina mea. 
Melancolia mlaştinii, moartea nefericitului ponei, sunetul 
ciudat care a fost asociat cu legenda sumbră a familiei 
Baskerville — toate aceste lucruri mi-au adus tristeţe în 
gânduri. Apoi, la capătul acestor impresii, mai mult sau 
mai puţin vagi, venise avertismentul clar şi hotărât al 
domnişoarei Stapleton, spus cu atâta seriozitate încât nu 
puteam avea vreun dubiu că un anumit motiv puternic şi 

foarte grav se ascundea în spatele lui. Am rezistat oricărei 
presiuni de a rămâne la prânz, şi am pornit imediat 
înapoi, luând-o pe poteca cu iarbă crescută pe care 
venisem. 

Totuşi, se pare, că exista şi un drum mai scurt pentru 
cei care îl ştiau, deoarece până să ajung la şosea, am fost 
uluit s-o văd pe domnişoara Stapleton, stând pe o piatră 
de pe marginea drumului. Faţa ei era frumos îmbujorată 
de la eforturile sale, şi își ținea mâinile pe lângă ea. 

— Am fugit tot drumul pentru a te întâlni, dr. 
Watson, spuse ea. Nici nu am avut timp să-mi pun 
pălăria. Nu pot să stau, altfel fratele meu mi-ar putea 
observa lipsa. Vroiam să-ţi spun cât de rău îmi pare 
pentru greşeala făcută crezând că tu ești Sir Henry. Te rog 
uită cuvintele pe care le-am spus, care nu se aplică 
absolut deloc pentru tine. 

— Dar nu le pot uita, domnişoară Stapleton, am spus 
eu. Sunt prietenul lui Sir Henry, iar bunăstarea sa este 
foarte importantă pentru mine. Spune-mi de ce erai aşa de 
nerăbdătoare ca Sir Henry să se întoarcă la Londra. 

— Un capriciu de femeie, dr. Watson. Dacă ai să mă 
cunoşti mai bine, vei înțelege că nu pot explica 
întotdeauna ceea ce spun sau fac. 

— Nu, nu. Îmi amintesc tremurul din vocea ta. Îmi 
amintesc privirea ta. Te rog, te rog, fii sinceră cu mine 
domnişoară Stapleton, deoarece de când sunt aici am fost 
conştient de umbrele din jurul meu. Viaţa a devenit ca 
marele Grimpen Mire cu petice mici şi verzi peste tot, în 
care cineva se poate afunda fără nici un ghid care să-i 
semnaleze drumul. Spune-mi, atunci, la ce anume te-ai 
referit, şi promit să-i transmit lui Sir Henry avertismentul 
tău. 

O ezitare trecu o clipă peste fața ei, însă ochii i s-au 
întărit din nou când mi-a răspuns. 

— Faci prea mult caz din asta, dr. Watson, spuse ea. 
Fratele meu şi cu mine am fost extrem de șocați de 
moartea lui Sir Charles. Ne era foarte apropiat, de vreme 
ce plimbarea sa preferată era împrejurul mlaştinii, la casa 
noastră. Era profund impresionat de blestemul ce atârna 
asupra familiei lui, şi când această tragedie s-a produs, 
normal că m-am gândit că trebuie să existe anumite 
motive pentru fricile pe care le-a exprimat. Aşadar, am 
fost îngrijorată atunci când un alt membru al familiei a 
venit să locuiască aici, şi am simțit că ar trebui să fie 

prevenit despre pericolul ce va cădea asupra lui. Asta e tot 
ce am încercat să transmit. 

— Dar care este pericolul? 

— Ştii legenda câinelui? 

— Nu cred în asemenea prostii. 

— Eu da. Dacă ai vreo influență asupra lui Sir 
Henry, du-l departe de locul care întotdeauna a fost fatal 
pentru familia lui. Lumea este mare. De ce şi-ar dori să 
trăiască într-un loc primejdios? 

— Pentru că este un loc primejdios. Aceasta este 
firea lui Sir Henry. Mă tem că dacă nu îmi dați alte 
informaţii mai clare, va fi imposibil să-l fac să se mute. 

— Nu pot să spun nimic clar, pentru că nu ştiu nimic 
sigur. 

— V-aş mai pune o singură întrebare, domnişoară 
Stapleton. Dacă doar la asta te-ai referit când ai vorbit 
prima oară cu mine, de ce nu ai vrut ca fratele dumitale să 
audă ce ai spus? Nu este ceva la care el, sau oricine 
altcineva, să aibă ce obiecta. 

— Fratele meu este foarte nerăbdător ca moşia să fie 
locuită, deoarece el crede că este bine pentru sărmanii 
oameni din ținutul mlăștinos. Ar fi foarte furios dacă ar 
ştii că am spus ceva ce l-ar putea determina pe Sir Henry 
să plece. Însă acum mi-am făcut datoria, și nu voi mai 
spune nimic. Trebuie să mă întorc, altfel îmi va simți 
lipsa şi va bănui că ne-am întâlnit. La revedere! 

S-a întors şi dispăru în câteva minute printre 
bolovanii împrăștiați, iar eu, cu sufletul plin de temeri 
nedefinite, mi-am continuat drumul spre Baskerville Hall. 

Capitolul VIII 


Primul raport al lui dr. Watson 


Din acest moment voi relata cursul evenimentelor 


transcriind propriile mele scrisori, care se află în fața mea 
pe masă, către dl. Sherlock Holmes. O pagină lipseşte, 
dar altfel sunt exact cum au fost scrise, şi arată 
sentimentele şi suspiciunile mele din acel moment, mult 
mai exact decât memoria mea, cât de clar este posibil în 
legătură cu aceste tragice evenimente. 


Baskerville Hall, 13 Octombrie 


Dragul meu Holmes, 

Scrisorile şi telegramele mele anterioare te-au ținut 
destul de bine la curent cu tot ceea ce s-a întâmplat în 
acest colț al lumii uitat de Dumnezeu. Cu cât cineva stă 
mai mult aici, cu atât sufletul său se scufundă mai mult în 
atmosfera mlaştinii, în imensitatea ei şi în farmecul ei 
sălbatic. Când te afli în mijlocul ei, ai lăsat în urmă toate 
caracteristicile Angliei modeme şi devii conştient la tot 
pasul de munca şi casele oamenilor preistorici. În timp ce 
mergi, pe fiecare parte te-ai uita, vezi casele acestui popor 
uitat, cu gravurile lor şi uriaşele monolite, care se 
presupune că au servit drept temple. Când te uiţi, dincolo 
de dealurile crestate, la colibele lor gri din piatră, laşi în 
urmă epoca ta, şi dacă ar fi să vezi un om îmbrăcat sumar, 
păros, reuşind să iasă pe uşa mică, aşezându-şi o săgeată 
din cremene pe arcuşul arcului său, ai simți că prezența 
lui e mult mai normală acolo decât a ta. Lucrul ciudat este 
că s-ar părea că au trăit în număr mare pe lângă ceea ce 
trebuie să fi fost dintotdeauna cel mai nefertil sol. Nu sunt 
un arheolog, dar îmi pot imagina că erau un popor hărțuit, 
cărora nu le plăcea războiul, şi au fost forţaţi să accepte 
un teritoriu pe care nimeni nu l-ar cuceri. 

Toate acestea, sunt totuşi în afara misiunii pentru 
care m-ai trimis aici, și probabil vor fi extrem de 
neinteresante pentru gândirea ta pragmatică. Îmi amintesc 
încă indiferența ta totală în legătură cu mişcarea soarelui 
în jurul pământului, sau a pământului în jurul soarelui. 

Permite-mi, așadar, să mă întorc la lucrurile care au 
legătură cu Sir Henry Baskerville. 

Nu ai primit nici un raport în ultimele câteva zile, 
deoarece nu era nimic important de relatat până azi. Apoi, 
s-a petrecut un lucru extrem de neaşteptat pe care ţi-l voi 
spune la timpul său. Dar, întâi de toate, trebuie să te pun 
la curent cu alți factori ai situației. 

Unul dintre ele, în legătură cu care nu am spus prea 
multe, este deţinutul evadat din jurul mlaștini. Există un 
motiv întemeiat să credem acum că a fugit de aici, ceea 
ce reprezintă o mare uşurare pentru locuitorii singuratici 
ai acestui district. Au trecut două săptămâni de la fuga sa, 
timp în care nu a fost văzut şi nu s-a mai auzit nimic de 
el. Este cu siguranță de neconceput ca el să fi rămas în 
jurul mlaștinii toată această perioadă. Desigur că în ceea 
ce priveşte ascunzătoarea lui nu există nici un dubiu. 
Oricare dintre aceste colibe din piatră i-ar fi oferit un 
refugiu. Dar nu e nimic de mâncare, decât dacă ar fi prins 
şi omorât una dintre oile ținutului. Credem deci, că a 
plecat, iar fermierii pot dormi mai liniștiți în consecinţă. 

Suntem patru bărbaţi în putere în această gospodărie, 
aşa că ne-am fi descurcat bine, dar mărturisesc că am avut 
momente de neliniște gândindu-mă la familia Stapleton. 
Ei locuiesc la mile depărtare de orice ajutor. Există acolo 
o menajeră, un servitor în vârstă, sora și fratele, ultimul 
un bărbat nu foarte puternic. Ar fi neputincioşi în mâinile 
unui individ disperat ca acest criminal din Notting Hill, 
odată ce ar putea găsi o intrare. Atât Sir Henry, cât şi eu, 
am fost îngrijorați de situația lor şi li s-a sugerat ca 
Perkins, grăjdarul, să se ducă să doarmă acolo, dar 
Stapleton nici nu a vrut să audă de așa ceva. 

Adevărul este că prietenul nostru, baronetul, începe 
să manifeste un interes deosebit pentru vecina noastră. Nu 
este de mirare, deoarece timpul se scurge greu în acest loc 
singuratic pentru un bărbat activ ca el, iar ea este o 
femeie fascinantă și foarte frumoasă. Există ceva cald și 
exotic la ea, care formează un contrast cu fratele ei rece și 
lipsit de orice sentimente. Cu toate acestea, şi el lasă 
impresia unor pasiuni ascunse. Are cu siguranță o 
influență puternică asupra ei, deoarece i-am observat 
privirea continuă îndreptată spre el atunci când vorbeşte, 
ca şi cum i-ar cere aprobarea pentru ceea ce spune. Cred 
că este bun cu ea. Există o sclipire ascuţită în ochii lui, și 
o încleştare fermă a buzelor lui subțiri, care se potrivesc 

atât unei firi blânde, cât şi unei firi mai aspre. L-ai găsi ca 
fiind interesant de studiat. 

A venit la noi să-l cunoască pe Baskerville în acea 
primă zi, şi chiar a doua dimineaţă ne-a dus pe amândoi 
să ne arate locul unde se presupune că îşi are originea 
legenda vicleanului Hugo. A fost o excursie de câteva 
mile împrejurul mlaştinii către un loc atât de groaznic, 
încât ar fi putut sugera că povestea este reală. Am 
descoperit o vale micuță între dealuri colțuroase, care 
ducea într-o câmpie largă, acoperită deasupra cu 
bumbăcariță albă. În mijlocul ei, erau două pietre uriaşe, 
uzate și ascuţite la vârf, semănând cu niște colţi uriași, 
distrugători ai unei creaturi monstruoase. Corespundea în 
toate felurile posibile cu scena vechii tragedii. Sir Henry 
s-a arătat foarte interesat, şi l-a întrebat de mai multe ori 
pe Stapleton dacă crede într-adevăr în posibilitatea ca o 
forţă supranaturală să se amestece în treburile oamenilor. 
Vorbea degajat, dar era evident că era foarte serios. 
Stapleton a fost reținut în răspunsurile sale, dar era lesne 
de văzut că spunea mai puţin decât ar fi putut spune, şi că 
nu își exprima adevărata părere din consideraţie pentru 
emoţiile baronetului. Ne-a povestit despre cazuri similare, 
în care familiile au suferit din cauza unor influenţe 
malefice, şi ne-a lăsat impresia că împărtășea viziunea 
populară asupra chestiunii. 

Pe drumul de întoarcere, am rămas să luăm prânzul 
la Merripit House, şi atunci Sir Henry a făcut cunoştinţă 
cu domnişoara Stapleton. Din primul moment în care a 
văzut-o, a părut să fie puternic atras de ea, şi greşesc mult 
dacă sentimentul nu a fost reciproc. A vorbit despre ea de 
mai multe ori în drum spre casă, şi de atunci de-abia dacă 
a mai trecut vreo zi în care să nu aflăm ceva de cei doi 
frați. Vor cina la noi în această seară, şi există discuţii ca 
noi să mergem la ei săptămâna viitoare. Ar fi uşor de 
imaginat că o asemenea partidă i-ar fi binevenită lui 
Stapleton, şi totuşi l-am văzut de mai multe ori cu o față 
dezaprobatoare atunci când Sir Henry i-a oferit puţină 
atenţie surorii lui. Este foarte ataşat de ea, fără îndoială, şi 
ar duce o viață singuratică fără ea, dar ar fi culmea 
egoismului, dacă ar sta în calea unei căsătorii atât de 
reuşite. 

Cu toate acestea, sunt sigur că el nu își dorește ca 
apropierea lor să se transforme în dragoste, şi am 
observat de mai multe ori că a făcut eforturi deosebite 

pentru a-i împiedica să fie tête-à-tête. Apropo, 
instrucțiunile tale ca eu să nu-i permit niciodată lui Sir 
Henry să iasă singur, vor deveni foarte împovărătoare, 
dacă o poveste de dragoste s-ar adăuga problemelor 
noastre. Popularitatea mea va avea de suferit în curând, 
dacă va fi să îți urmez ordinele întocmai. 

Ieri — joi, ca să fiu mai exact — dr. Mortimer a luat 
prânzul cu noi. A excavat o movilă la Long Down, şi a 
găsit un craniu preistoric, care îl umple de bucurie. 
Nicicând nu a existat un om așa entuziast ca el! Familia 
Stapleton a venit după aceea, iar bunul doctor ne-a luat pe 
toți pe Aleea de tisă, din dorinţa lui Sir Henry, pentru a ne 
arăta exact cum s-a petrecut totul în acea noapte fatală. 
Este o plimbare lungă, anevoioasă, Aleea de tisă aflându- 
se între două şiruri înalte de arbuşti, cu o fâşie de iarbă 
neregulată pe fiecare parte. În capăt, se află o casă de 
reşedinţă de vară veche, prăbușită. La jumătatea 
drumului, se află poarta care duce spre mlaştină, unde 
bătrânul gentilom și-a lăsat scrumul de ţigară. Este o 
poartă albă din lemn, cu un lacăt. Dincolo de ea, se 
întinde vasta mlaștină. Mi-am amintit teoria ta în legătură 
cu această problemă şi am încercat să-mi imaginez tot ce 
s-a întâmplat. În timp ce bătrânul stătea acolo, a văzut 
ceva venind dinspre mlaștină, ceva ce l-a îngrozit într-atât 
încât şi-a pierdut simţul rațiunii, și a fugit, a fugit până 
când a murit de groază şi de epuizare. Era un tunel lung, 
întunecos, acela spre care el a fugit. Dar de cine? Un 
câine ciobănesc dimprejurul mlaștini? Sau un câine 
fantomatic, negru, tăcut şi monstruos? A fost vreun 
element uman? Oare palidul, îngrijoratul Barrymore ştia 
mai mult decât vroia să spună? Totul era confuz şi vag, 
dar mereu era umbra întunecată a crimei în spate. 

Am mai întâlnit un vecin de când am scris ultima 
dată. Acesta este dl. Frankland, de la Lafter Hall, care 
trăieşte la vreo patru mile la sud de noi. Este un om în 
vârstă, îmbujorat la față, cu părul alb și cu un 
temperament coleric. E pasionat de sistemul de drept al 
Angliei, şi a cheltuit o avere considerabilă cu litigiile. El 
luptă pentru însăşi plăcerea de a lupta, şi este la fel de 
pregătit să ia la analizat fiecare parte a problemei, așa că 
nu e de mirare că a găsit aşa un scump amuzament. 
Câteodată el ar putea închide un drum cu prioritate numai 
pentru a-i provoca pe enoriași să îl deschidă. Alteori, va 
distruge cu propriile mâini poarta unui om, şi va declara 

că un drum a existat acolo din timpuri străvechi, 
obligându-l pe proprietar să-l judece pentru încălcarea 
proprietăţii. El a învăţat după vechiul sistem şi drepturile 
comunale, și îşi aplică cunoștințele câteodată în favoarea 
sătenilor din Femworthy, iar alteori împotriva lor, aşa că 
este periodic fie elogiat pe ulița satului, fie îi este ars 
portretul în conformitate cu ultima lui ispravă. Se spune 
că are în jur de şapte procese în desfășurare în prezent, şi 
singurul motiv pentru care îl mentionez, este faptul că ai 
vrut neapărat să-ți trimit unele descrieri ale oamenilor 
care ne înconjoară. Se ocupă cu ceva ciudat în prezent, 
deoarece fiind un astrolog amator, are un telescop 
excelent, cu care stă pe acoperişul propriei case şi 
supraveghează mlaştina toată ziua, în speranţa că va 
vedea vreo mişcare a deținutului evadat. Dacă şi-ar 
concentra atenția doar în asta, ar fi bine, însă există 
zvonuri conform cărora ar intenționa să-l urmărească în 
justiţie pe dr. Mortimer pentru că a deschis un mormânt 
fără acordul responsabilului, deoarece a săpat după 
craniul neolitic într-o movilă din Long Down. Ne ajută să 
nu avem viețile monotone, şi ne oferă un mic amuzament 
acolo unde este neapărată nevoie. 

Şi acum, odată ce te-am pus la curent cu ultimele 
date despre deţinutul evadat, familia Stapleton, dr. 
Mortimer, şi Frankland de la Lafter Hall, permite-mi să 
închei cu ceea ce este cel mai important, şi să-ţi povestesc 
mai multe despre familia Barrymore, şi mai ales despre 
descoperirile surprinzătoare de noaptea trecută. 

Mai întâi despre telegrama test, pe care ai trimis-o 
din Londra pentru a te asigura că Barrymore era într- 
adevăr aici. Am explicat deja că mărturia şefului poştei 
arată că testul a fost inutil şi că nu avem nicio dovadă 
într-o privinţă sau alta. I-am spus lui Sir Henry cum stă 
treaba, iar el, în maniera sa directă, l-a chemat de îndată 
pe Barrymore şi l-a întrebat dacă a primit telegrama. 
Barrymore a spus că da. 

— Băiatul ţi-a dat-o ție direct? a întrebat Sir Henry. 

Barrymore păru surprins şi se gândi o vreme. 

— Nu, spuse el. Eram în boxă în acel moment și mi- 
a adus-o soția mea. 

— Ai răspuns chiar tu la ea? 

— Nu; i-am spus soţiei mele ce să răspundă, şi ea s- 
a dus să o scrie. 

Seara, a revenit asupra subiectului din proprie 
inițiativă. 

— Nu am putut înțelege motivul întrebărilor 
dumneavoastră din această dimineaţă, Sir Henry, spuse el. 
Sper că nu înseamnă că am făcut ceva ca să trădez 
încrederea dumneavoastră, nu? 

Sir Henry a trebuit să-l asigure că nu era așa şi să-l 
împace oferindu-i o parte considerabilă din vechea sa 
garderobă, costumele din Londra fiind sosite toate. 

Dna. Barrymore mi se pare interesantă. Este o 
persoană cu greutate, solidă, foarte limitată în gândire, 
extrem de respectuoasă, și cu o înclinaţie spre puritanism. 
Ai putea găsi cu greu un subiect mai delicat. Totuşi, ţi-am 
spus cum în prima noapte petrecută aici, am auzit-o 
plângând cu amărăciune, şi de atunci am observat de mai 
multe ori că avea urme de lacrimi pe față. O durere 
adâncă îi roade inima. Câteodată mă întreb dacă are o 
conștiință încărcată, iar alteori îl suspectez pe Barrymore 
că e un tiran domestic. Am simțit mereu că e ceva 
nemaiîntâlnit şi de pus la îndoială în caracterul acestui 
bărbat, dar aventurile de noaptea trecută mi-au confirmat 
toate suspiciunile. 

Şi totuşi, poate părea o chestiune minoră în mijlocul 
problemei principale. Ştii că nu dorm foarte profund, şi 
de când stau de gardă în această casă, simţurile mele au 
fost mai treze ca niciodată. Azi-noapte, pe la două 
dimineaţa, am fost trezit de nişte pași care treceau prin 
dreptul camerei mele. M-am ridicat, am deschis ușa, și 
am tras cu ochiul afară. O umbră lungă, neagră, se 
prelungea pe coridor. Era a unui bărbat care mergea încet, 
cu o lumânare în mână. Era în cămașă şi în pantaloni, 
descult. De-abia i-am putut desluși silueta, dar după 
înălțimea lui mi-am dat seama că era Barrymore. Mergea 
foarte încet şi prevăzător, iar întreaga sa înfăţişare purta o 
urmă de vină şi de ceva ascuns ce nu poate fi descris. ŢI- 
am spus cum coridorul se termină cu balconul care 
împrejmuieşte conacul, dar acesta este reluat în partea 
cealaltă. Am așteptat până când nu l-am mai văzut, şi apoi 
l-am urmărit. Când am ajuns în dreptul balconului, el 
ajunsese la capătul coridorului şi am putut vedea prin 
lumina pâlpâind dintr-o uşă deschisă că a intrat într-una 
din camere. Toate aceste camere sunt nemobilate și 
nelocuite, aşa că expediţia lui a devenit mai misterioasă 
ca oricând. Lumina licărea nemișcată, ca și cum el ar fi 

stat neclintit. M-am furişat pe coridor cât de uşor am 
putut, şi am tras cu ochiul la colţul uşii. 

Barrymore era încovoiat lângă fereastră cu 
lumânarea ţinută lângă geam. Profilul său era pe jumătate 
întors spre mine, iar faţa lui părea rigidă de aşteptare, în 
timp ce se uita spre întunecata mlaștină. Pentru câteva 
minute, a stat privind intens. Apoi, a scos un vaiet 
profund, şi cu un gest neaşteptat a stins lumânarea. 
Imediat, m-am întors în camera mea, şi în scurt timp, s-au 
auzit paşii trecând tiptil încă o dată pe acolo, în timpul 
călătoriei de întoarcere. La ceva vreme după aceea, când 
am căzut într-un somn uşor, am auzit o cheie întoarsă 
undeva într-o yală, dar nu pot spune de unde a venit 
sunetul. Nu pot ghici ce reprezintă toate astea, dar se 
întâmplă ceva secret în această casă întunecată, ceva ce 
vom afla mai devreme sau mai târziu. Nu te deranjez cu 
teoriile mele, deoarece m-ai rugat să-ți relatez doar 
faptele. Am avut o plimbare lungă cu Sir Henry în această 
dimineață şi am făcut un plan de acţiune, bazat pe 
observaţiile mele de noaptea trecută. Nu voi vorbi despre 
el acum, dar va face ca raportul meu următor să fie 
interesant de citit. 

Capitolul IX 


Lumina din Mlaştină 


(A! doilea raportai lui dr. Watson) 


Baskerville Hall, 15 Octombrie 


Dragul meu Holmes, 

Dacă am fost constrâns ca în primele zile ale 
misiunii mele să nu-ţi pot trimite vești, trebuie să 
recunoşti că recuperez timpul pierdut, şi că evenimentele 
se aglomerează cu viteză acum. În ultimul meu raport, am 
încheiat cu nota despre Barrymore la fereastră, şi acum 
am deja foarte mult material de povestit, care dacă nu mă 
înşel, te va surprinde foarte mult. Lucrurile au luat o 
turnură pe care nu o puteam anticipa. În anumite privinţe, 
au devenit mult mai clare, în ultimele patruzeci şi opt de 
ore, iar în alte privinţe s-au complicat și mai mult. Dar îți 
voi povesti totul și vei judeca singur. 

Înainte de micul dejun din dimineaţa care a urmat 
aventurii mele, am mers pe coridor şi am examinat 
camera în care fusese Barrymore cu o seară înainte. 
Fereastra din partea de vest, prin care el s-a uitat atât de 
intens, are o particularitate pe care celelalte ferestre din 
casă nu o au — oferă cea mai apropiată privelişte spre 
mlaştină. Există un spațiu între doi copaci, care permite 
celui care priveşte din acel punct, să aibă o vedere directă 
asupra mlaștinii, în timp ce de la celelalte ferestre poate fi 
obținută doar o simplă privire fugară de la distanţă. 
Aşadar, din moment ce doar această fereastră îi folosea 
lui Barrymore, trebuie să se fi uitat după ceva sau cineva 
din mlaștină. Noaptea era foarte întunecată, aşa că nu îmi 
pot imagina cum ar fi putut el spera să vadă pe cineva. 
Îmi venise ideea că poate vreo idilă amoroasă era la 
mijloc. Asta ar fi explicat mersul lui tiptil, şi de asemenea 
neliniştea soției lui. Bărbatul era neaşteptat de arătos, 
foarte bine pregătit să-i fure inima unei fete de la ţară, aşa 
că această teorie părea să fie plauzibilă. Acea deschidere 
a ușii pe care am auzit-o după ce m-am întors în camera 
mea, putea să însemne că el plecase la vreo întâlnire 

clandestină. Aşa că mi-am pus gândurile în ordine 
dimineața, și aceasta este direcția pe care o luaseră 
suspiciunile mele, cu toate că o parte din ce am aflat au 
arătat că ele au fost nefondate. 

Dar oricare ar fi fost adevărata explicație pentru 
mișcările lui Barrymore, am simţit că responsabilitatea de 
a le ţine pentru mine până când le-aş fi putut explica, era 
mai mult decât puteam suporta. Am avut o întrevedere cu 
baronetul, în biroul său, după micul dejun, şi i-am spus 
tot ce văzusem. A fost mai puţin surprins decât mă 
așteptam. 

— Ştiam că Barrymore umblă noaptea, şi vroiam să 
vorbesc cu el despre asta, spuse el. De două sau de trei 
ori, i-am auzit pașii pe coridor, venind şi ducându-se, cam 
pe la ora pe care o spui tu. 

— Atunci poate că vizitează în fiecare seară acea 
fereastră în mod special, am sugerat cu. 

— Poate că da. Dacă e aşa, am putea să-l 
supraveghem şi să vedem ce urmăreşte. Mă întreb, ce ar 
face prietenul tău, Holmes, dacă ar fi aici? 

— Cred că ar face exact ce sugerezi tu acum, am 
spus eu. L-ar urmări pe Barrymore pentru a afla ce are de 
gând. 

— Atunci o vom face împreună. 

— Dar cu siguranţă ne va auzi. 

— Omul e mai degrabă surd, şi în orice caz, trebuie 
să profităm de asta. Vom sta în camera mea în noaptea 
aceasta, şi vom aştepta până când trece. Sir Henry îşi 
frecă mâinile cu încântare, şi era evident că saluta 
aventura, care era ca o uşurare pentru viaţa lui oarecum 
liniştită din jurul mlaștini. 

Baronetul a luat legătura cu arhitectul care pregătise 
schițele pentru Sir Charles, şi cu un contractor din 
Londra, așadar așteptăm să înceapă schimbări majore aici 
în curând. Au venit decoratori şi furnizori chiar din 
Plymouth, şi este clar că prietenul nostru are idei mari, și 
mijloacele necesare pentru a nu face nicio economie în 
restaurarea gloriei familiei sale. Când casa va fi renovată 
şi remobilată, tot ce îi va mai trebui ca să fie completă va 
fi o soție. Între noi fie vorba, sunt semne clare că asta nu 
se va întâmpla în cazul în care există vreo doamnă 
doritoare, deoarece rareori am văzut un bărbat mai 
îndrăgostit de o femeie, decât este el de frumoasa noastră 
vecină, domnişoara Stapleton. Și totuşi, cursul dragostei 

adevărate nu alunecă atât de uşor cum s-ar crede, în 
aceste condiţii. Astăzi, de exemplu, suprafața ei a fost 
denivelată de o undă neașteptată, care l-a lăsat perplex şi 
necăjit pe prietenul nostru. 

După conversaţia pe care am citat-o despre 
Barrymore, Sir Henry şi-a pus pălăria şi s-a pregătit de 
plecare. De fapt, şi eu am făcut la fel. 

— Ce, vii şi tu, dr. Watson? întrebă el, uitându-se 
într-un mod ciudat la mine. 

— Depinde dacă te duci înspre mlaștină, am spus eu. 

— Da, mă duc. 

— Păi, ştii care sunt instrucțiunile mele. Nu vreau să 
deranjez, dar l-ai auzit pe Holmes cât de serios era când a 
insistat să nu te las singur, şi mai ales că nu ar trebui să te 
duci singur înspre mlaștină. 

Sir Henry şi-a pus mâna pe umărul meu, cu un 
zâmbet de încântare. 

— Dragul meu prieten, spuse el. Holmes, cu toată 
înțelepciunea lui nu a prevăzut anumite lucruri care s-au 
întâmplat de când sunt aici. Mă înţelegi? Sunt sigur că 
eşti ultimul om din lume care şi-ar dori să strice cheful 
altora. Trebuie să mă duc singur. 

M-a pus într-o poziţie extrem de ciudată. Eram 
încurcat cu ce să spun sau să fac, dar înainte să mă decid 
şi-a luat bastonul și a plecat. 

Dar când m-am gândit din nou la problemă, 
conştiinţa mea mi-a reproşat cu amărăciune că am permis, 
sub oricare pretext, să-l scap din vedere. Mi-am imaginat 
ce aş simți dacă ar fi să mă întorc la tine și să-ți 
mărturisesc că s-a întâmplat vreo nenorocire din cauză că 
nu ţi-am urmat instrucțiunile. Te asigur că acest simplu 
gând m-a făcut să roşesc. S-ar putea să nu fie prea târziu 
să-l ajung din urmă, aşa că am pornit de îndată în direcția 
Merripit House. 

M-am grăbit pe drum cât am putut, dar nu am văzut 
nici urmă de Sir Henry, până când am ajuns în punctul în 
care poteca mlaştinii se diviza. Acolo, temându-mă că 
poate am luat-o în direcția greşită, până la urmă, am urcat 
pe un deal de unde puteam să privesc mai bine — acelaşi 
deal care este săpat în întunecata carieră de piatră. Apoi l- 
am zărit. Era pe poteca mlaștinii, la aproximativ jumătate 
de milă depărtare, şi o femeie era lângă el, care nu putea 
fi decât domnişoara Stapleton. Era clar că fusese o 
înțelegere între ei, și că îşi fixaseră această întâlnire. Se 

plimbau încet, absorbiți de conversație, şi o vedeam 
făcând mici gesturi rapide cu mâinile, ca și cum ar fi fost 
foarte serioasă în ceea ce spunea, în timp ce el asculta 
atent, şi o dată sau de două ori, dădu din cap 
dezaprobator. 

Am stat printre pietre urmărindu-i, foarte nedumerit 
în legătură cu ce ar trebui să fac mai departe. Să-i 
urmăresc şi să mă interpun în conversaţia lor intimă părea 
să fie o fărădelege, şi totuşi datoria mea clară a fost să nu- 
| scap nici un moment din ochi. Să fac pe spionul cu un 
prieten era o sarcină îngrozitoare. Totuşi, nu vedeam nicio 
variantă mai bună decât să-l observ în continuare de pe 
deal, şi să-mi eliberez conștiința mărturisindu-i pe urmă 
ce am făcut. Este adevărat că dacă vreun pericol 
neașteptat l-ar fi ameninţat, eram prea departe pentru a-i 
fi de ajutor, şi totuși sunt sigur că vei fi de acord cu mine 
că situația era dificilă, şi că nu puteam face nimic mai 
mult. 

Prietenul nostru, Sir Henry şi domnișoara se opriseră 
pe potecă, şi stăteau complet absorbiți de conversaţia lor, 
când am realizat brusc că nu sunt singurul martor al 
întrevederii lor. Un smoc verde care plutea în aer mi-a 
atras atenția, și o altă privire atentă mi-a arătat că era 
purtat pe un băț de către un bărbat care se mişca pe 
pământul arat. Era Stapleton cu plasa lui de fluturi. Era 
mult mai aproape de pereche decât mine, şi părea că se 
duce spre ei. În acest moment, Sir Henry a tras-o dintr-o 
dată pe domnişoara Stapleton lângă el. Braţul lui era în 
jurul ei, însă mi s-a părut că ca vroia să se îndepărteze de 
el, cu faţa plină de ostilitate. El şi-a apropiat capul de al 
ei, iar ea a ridicat o mână ca în semn de protest. În 
următorul moment, i-am văzut despărțindu-se şi 
întorcându-se cu grabă. Stapleton era cauza acestei 
întreruperi. Alerga sălbatic spre ei, cu plasa lui stupidă 
clătinându-se în spatele lui. Gesticula şi aproape dansa cu 
agitație în fața îndrăgostiților. Ce anume a însemnat 
scena, nu-mi pot imagina, dar mi s-a părut că Stapleton îl 
ofensa pe Sir Henry, care dădea explicaţii, care devenea 
mai furios pe măsură ce Stapleton nu vroia să le asculte. 
Doamna stătea într-o tăcere trufaşă. În cele din urmă, 
Stapleton s-a întors şi a pornit autoritar spre sora lui, care, 
după ce s-a uitat nehotărâtă la Sir Henry, a plecat lângă 
fratele ei. Gesturile furioase ale naturalistului arătau că și 
domnişoara face parte din furia sa. Baronetul a rămas 


87 


timp de un minut uitându-se după ei, şi apoi plecă încet 
pe drumul pe care venise, cu capul plecat, o imagine 
întruchipată a tristeţii. 

Nu-mi puteam imagina ce însemnase totul, dar eram 
profund rușinat de faptul că asistasem la aşa o scenă 
intimă fără ştirea prietenului meu. Am coborât în fuga 
dealului, şi m-am întâlnit cu baronetul la poalele lui. Faţa 
sa era roşie de mânie şi sprâncenele sale erau încruntate, 
ca cineva care se afla la capătul răbdării. 

— Salut, Watson! De unde ai aterizat? spuse el. 
Doar nu vrei să spui că ai venit după mine până la urmă? 

I-am explicat totul: cum mi s-a părut imposibil să 
rămân acasă, cum l-am urmărit, și cum asistasem la tot ce 
se întâmplase. Pentru o clipă, ochii i-au scăpărat de 
mânie, însă sinceritatea mea i-a calmat furia, şi a izbucnit 
în cele din urmă într-un râs lamentabil. 

— Ai fi crezut că inima acelei preerii e un loc destul 
de sigur pentru un bărbat care-şi doreşte puţină intimitate, 
spuse el, dar, la naiba, se pare că întregul ţinut m-a văzut 
flirtând — şi ce mai flirt! Unde îţi rezervasei locul? 

— Am stat pe dealul acela. 

— Cam în ultimul rând, ah? Însă fratele ei a fost 
chiar în față. L-ai văzut venind spre noi? 

— Da, l-am văzut. 

— Te-ai gândit vreodată că e nebun — acest frate al 
ei? 

— Nu cred că m-am gândit vreodată la asta. 

— Eu îndrăznesc să spun că nu. Întotdeauna l-am 
privit ca fiind destul de sănătos la cap, până astăzi, însă 
mă poți crede pe cuvânt că nici el, nici eu, nu suntem 
întregi la minte. Oricum, ce-i neregulă cu mine? Trăieşti 
lângă mine de câteva săptămâni, Watson. Spune-mi 
sincer, acum! Este ceva ce m-ar împiedica să devin un soţ 
bun pentru femeia pe care o iubesc? 

— Aş spune că nu. 

— Nu îmi pune la îndoială cuvântul, deci trebuie să 
fie ceva cu mine. Ce are el împotriva mea? Nu știu să fi 
făcut rău în viaţa mea vreunui bărbat sau vreunei femei. 
Şi totuşi, nici nu mi-ar permite să-i ating vârfurile 
degetelor. 

— A spus el asta? 

— Asta, şi mult mai multe. Îţi spun, Watson, o 
cunosc doar de câteva săptămâni, dar de prima dată am 
simţit că e făcută pentru mine, şi ea la fel — era fericită 

când era cu mine, pot jura asta. Există o lumină în ochii 
unei femei, care vorbeşte mai clar decât o fac cuvintele. 
Dar el niciodată nu ne-a lăsat să stăm împreună, şi doar 
astăzi pentru prima dată am avut şansa să vorbesc cu ea 
singură. A acceptat cu bucurie să ne întâlnim, dar când 
ne-am întâlnit, nu a vrut să discute despre dragoste, şi nu 
m-a lăsat nici pe mine să vorbesc despre asta, ca şi cum 
m-ar fi putut împiedica. A început să spună că acesta e un 
loc primejdios, şi că nu va putea fi fericită până când nu 
voi pleca de aici. l-am spus că de când am întâlnit-o, nu 
mă grăbesc deloc să plec, şi că dacă într-adevăr îşi 
doreşte să plec, singura variantă prin care m-ar convinge, 
ar fi să aranjeze să plece şi ea cu mine. Cu asta, m-am 
oferit cu alte cuvinte să mă însor cu ea, dar până să apuce 
să-mi răspundă, a venit acest frate al ei, alergând spre noi 
cu o față de om nebun. Era pur şi simplu alb de furie şi 
acei ochi deschişi la culoare ai lui scăpărau de mânie. Ce 
făceam cu domnișoara? Cum am îndrăznit să-i ofer atenţi 
care îi displăceau? M-am gândit că dacă sunt un baronet, 
pot să fac ce îmi doresc? Dacă nu ar fi fost fratele ei, aş fi 
ştiut mai bine cum să-i răspund. Dar cum era, i-am spus 
că nu aveam nici un motiv pentru care să-mi fie ruşine de 
sentimentele mele pentru sora lui, şi că sper să îmi facă 
onoarea de a-mi deveni soție. Asta nu a părut să schimbe 
cu ceva situația, și atunci mi-am pierdut cumpătul şi eu, şi 
i-am răspuns mult mai răstit decât trebuia poate să o fac, 
luând în considerare că era şi ea de față. Totul s-a încheiat 
cu plecarea lor, aşa cum ai văzut, iar eu stau aici la fel de 
confuz ca oricare bărbat din ținutul acesta. Spune-mi doar 
ce înseamnă totul, Watson, şi îţi voi datora mai mult decât 
voi putea plăti vreodată. 

Am încercat una sau două explicaţii, dar, într-adevăr, 
eram şi eu complet confuz. Titulatura prietenului nostru, 
averea, vârsta, caracterul și înfățișarea sa sunt toate în 
favoarea lui, şi nu cunosc nimic împotriva lui, dacă nu ar 
exista această soartă întunecată care îi urmăreşte familia. 
Faptul că avansurile sale au fost întrerupte atât de brusc 
fără nicio legătură cu propriile dorințe ale domnișoarei, și 
că aceasta a acceptat situația fără nici un fel de protest, 
este extrem de surprinzător. Oricum, supoziţiile noastre 
au fost înlăturate de o vizită a lui Stapleton însuşi în acea 
după-amiază. Venise să își ceară scuze pentru nepolitețea 
sa de dimineaţă, şi după o lungă întrevedere privată cu Sir 
Henry în biroul său, concluzia a fost că totul va fi dat 

uitării, şi că eram chemaţi să luăm cina la Merripit House 
vinerea viitoare ca să pecetluim acest fapt. 

— Nu spun acum că nu e un om nebun, spuse Sir 
Henry. Nu pot uita privirea din ochii lui când alerga spre 
mine în dimineaţa aceasta, dar trebuie să recunosc că nici 
un om nu putea să-și ceară scuze mai frumos decât a 
făcut-o el. 

— A dat vreo explicaţie pentru comportamentul lui? 

— Sora lui e totul pentru el, a spus. Este destul de 
normal şi sunt bucuros că îi înțelege valoarea. Au fost 
dintotdeauna apropiaţi, şi potrivit spuselor sale, el a fost 
un bărbat foarte singuratic, având-o doar pe ea ca şi 
companie, aşa că gândul de a o pierde îl îngrozeşte. Nu-şi 
dăduse seama, a spus el, că eu mă ataşasem de ea, dar 
când a văzut cu propriii lui ochi că într-adevăr așa era, și 
că ea ar putea fi luată de lângă el, a suferit un asemenea 
şoc, încât o vreme nu a fost responsabil de ceea ce a zis 
sau a făcut. Îi părea foarte rău pentru tot ce se întâmplase, 
şi a recunoscut cât de prostesc şi egoist a putut să se 
comporte, imaginându-şi că ar putea ţine o aşa femeie 
frumoasă precum sora lui lângă el, întreaga ei viață. Dacă 
ea ar fi să plece de lângă el, ar prefera să o facă cu cineva 
ca mine, decât cu altcineva. Dar în orice caz, a fost o 
lovitură pentru el, şi îi va lua puţin timp până se va putea 
obişnui cu ideea. Îşi va retrage orice opoziţie, dacă promit 
că timp de trei luni voi lăsa situația să se liniștească, și că 
mă voi mulțumi să întreţin prietenia doamnei, fără să-i 
pretind dragostea. Am promis asta, aşa că problema s-a 
rezolvat. 

Aşa că iată rezolvat unul dintre micile noastre 
mistere. Am ajuns la finele unei probleme în această 
mlaştină în care plutim. Ştim acum de ce Stapleton s-a 
uitat urât la pretendentul surorii sale — chiar şi atunci când 
acel pretendent este atât de eligibil precum Sir Henry. lar 
acum voi trece la un alt fir pe care l-am descurcat din 
această încurcătură, misterul planşetelor din noapte, al 
chipului pătat de lacrimi al doamnei Barrymore, a 
călătoriei secrete a majordomului la fereastra vestică cu 
zăbrele. Felicită-mă, dragul meu Holmes şi spune-mi că 
nu te-am dezamăgit ca şi agent — că nu regreți încrederea 
pe care mi-ai arătat-o atunci când m-ai trimis aici. Toate 
aceste lucruri au fost complet clarificate prin munca unei 
singure nopți. 

Am spus — prin munca unei singure nopți —, dar, în 
realitate au fost două nopţi de muncă, deoarece în prima 
nu am reuşit mare lucru. Am stat treaz cu Sir Henry în 
camera lui până aproape de ora trei dimineaţa, dar nu am 
auzit nici un fel de sunet, în afară de orologiul muzical de 
pe scări. A fost cea mai melancolică stare de veghe, și am 
sfârşit prin a adormi amândoi în scaunele noastre. Din 
fericire, noi nu ne-am descurajat, şi eram hotărâți să 
încercăm din nou. În noaptea următoare am stat pe o 
lumină slabă și am fumat țigarete, fără să facem nici cel 
mai mic zgomot. A fost incredibil cât de încet se scurgeau 
orele, şi totuși am reușit să așteptăm, ajutați de răbdarea 
pe care o are vânătorul în timp ce priveşte capcana în care 
el speră că va cădea prada. Bătuse ora unu, apoi două, şi 
deja era pentru a doua oară când urma să ne lăsăm pradă 
disperării, când într-o clipită ne-am înălțat amândoi în 
vârful scaunelor noastre, cu toate simţurile treze din nou. 
Auzisem scârţâitul unui pas pe coridor. 

Foarte încet, l-am auzit trecând mai departe până 
când nu s-a mai auzit. Apoi baronetul a deschis cu grijă 
ușa, şi am început urmărirea. Deja omul nostru făcuse 
ocolul coridorului afundat în întuneric. Ne-am strecurat 
uşor până când am ajuns în aripa cealaltă. Am ajuns la 
timp pentru a vedea o urmă a siluetei înalte, cu barbă 
neagră, cu umerii ridicaţi, ca şi cum ar fi mers în vârful 
degetelor prin pasaj. Apoi a trecut prin aceeaşi uşă ca şi 
înainte, iar lumina lumânării se încadra în întuneric şi 
împrăștia o singură boabă galbenă de lumină peste 
obscurul coridor. Ne-am îndreptat cu foarte mare atenție 
spre ea, încercând fiecare scândură înainte de a îndrăzni 
să ne lăsăm cu toată greutatea pe ea. Fusesem precauţi și 
ne lăsasem cizmele în urmă, dar, chiar şi aşa, vechile 
scânduri trosneau şi scârțâiau sub picioarele noastre. 
Câteodată, părea imposibil ca el să nu ne audă apropierea. 
Cu toate acestea, omul este aproape surd, şi era complet 
preocupat de ceea ce făcea. Când în sfârşit am ajuns la 
ușă şi am tras cu ochiul înăuntru, l-am văzut chircit la 
fereastră, cu lumânarea în mână, cu faţa sa palidă, intens 
apăsată pe geam, exact așa cum îl văzusem eu în urmă cu 
două nopți. 

Nu stabilisem niciun plan dinainte, dar baronetul 
este un bărbat căruia cel mai natural mod de acțiune i se 
pare cel direct. A intrat în cameră, şi în acest timp, 
Barrymore plecă de lângă fereastră cu un şuierat ascuţit în 


91 


respirația sa, şi stătea, livid şi tremurând, înaintea noastră. 
Ochii săi negri, sclipind din faţa sa albă precum o mască, 
erau plini de groază şi uluire în timp ce priveau de la Sir 
Henry la mine. 

— Ce faci aici, Barrymore? 

— Nimic, domnule. Era atât de agitat, încât de-abia 
putea vorbi, iar umbrele se înlănţuiau în sus și în jos de la 
tremurul lumânării sale. E fereastra, domnule. Fac ture 
noaptea pentru a verifica dacă sunt bine închise. 

— La al doilea etaj? 

— Da, domnule, toate ferestrele. 

— Fu atent, Barrymore, spuse Sir Henry consternat, 
ne-am decis să scoatem adevărul de la tine, aşa că ar fi 
mai bine pentru tine dacă ni-l spui mai devreme decât mai 
târziu. Haide acum! Fără minciuni! Ce făceai la fereastra 
aceea? 

Individul se uită la noi într-un fel neputincios, şi îşi 
împreună mâinile precum cineva care se află pe culmile 
îndoielii şi misterului. 

— Nu făceam nimic, domnule. Ţineam o lumânare 
la geam. 

— Şi de ce ţineai o lumânare la geam? 

— Nu mă întrebaţi, Sir Henry — nu mă întrebaţi! Vă 
dau cuvântul meu, domnule, că acesta nu este secretul 
meu şi că nu vi-l pot spune. Dacă ar fi legat doar de mine, 
nu aş încerca să vi-l ascund. 

Mi-a venit o idee bruscă, şi am luat lumânarea de pe 
pervazul ferestrei, unde o pusese majordomul. 

— Trebuie să o fi folosit ca pe un semnal, am spus 
cu. Hai să vedem dacă există vreun răspuns. 

Am tinut-o așa cum făcuse el, şi am privit spre 
întunecimea nopţii. Am reușit vag să desluşesc coloana de 
copaci şi întinderea mai luminoasă a mlaștinii, deoarece 
luna se afla în spatele norilor. Apoi am scos un sunet de 
încântare, deoarece un mic vârf gălbui luminos a străpuns 
vălul întunecat dintr-o dată, şi strălucea neclintit în 
mijlocul pătratului încadrat de rama ferestrei. 

— Acolo este! — am strigat cu. 

— Nu, nu, domnule, nu este nimic — absolut nimic, 
izbucni majordomul; vă asigur, domnule! 

— Mişcă lumina în jurul ferestrei, Watson! strigă 
baronetul. Vezi, cealaltă se mişcă şi ea! Acum, 
prăpăditule, mai negi că acesta este un semnal? Haide, 

vorbeşte! Cine este complicele tău de acolo, şi ce-i cu 
această conspirație? 

Faţa bărbatului deveni sfidătoare. Este problema 
mea, şi nu a dumitale. Nu voi spune. 

— Atunci, să părăsești imediat postul acesta! 

— Foarte bine, domnule. Dacă trebuie să o fac, o 
fac. 

— Şi cazi în dizgrație. La naiba, ar trebui să-ți fie 
ruşine. Familia ta a trăit sub acelaşi acoperiş cu a mea de 
peste o sută de ani, iar eu te găsesc aici complotând 
împotriva mea. 

— Nu, nu, domnule; nu împotriva dumneavoastră! 

Era vocea unei femei, iar dna. Barrymore stătea în 
ușă, mai palidă şi mai îngrozită decât soţul ei. Silueta ei 
îndesată într-un gal şi o fustă ar fi fost amuzantă, dacă nu 
exista intensitatea emoțiilor de pe chipul ei. 

— Trebuie să plecăm, Eliza. Acesta este sfârşitul. 
Poţi să împachetezi lucrurile noastre, spuse majordomul. 

— Oh, John, John, eu te-am adus în situația asta? 
Este greşeala mea, Sir Henry — numai a mea. El nu a 
făcut nimic decât de dragul meu, şi pentru că i-am cerut 
eu. 

— Vorbeşte, atunci! Ce înseamnă asta? 

— Nefericitul meu frate flămânzeşte în mlaștină. 
Nu-l putem lăsa să piară chiar la uşile noastre. Lumina e 
un semnal pentru el că mâncarea este gata, iar lumina lui 
de acolo ne indică locul unde să i-o ducem. 

— Atunci fratele tău este... 

— Deţinutul evadat, domnule — Selden, criminalul. 

— Acesta este adevărul, domnule, — spuse 
Barrymore. — Am spus că nu este secretul meu, şi că nu 
vi-l pot spune. Dar acum l-aţi aflat, şi veţi vedea că dacă 
există un plan, nu era împotriva dumneavoastră. 

Aceasta, atunci, era explicaţia expedițiilor pe ascuns 
în noapte şi a luminii de la fereastră. Sir Henry şi cu mine 
ne uitam uluiți la femeie. Era posibil ca această persoană 
solidă şi respectabilă să fie de același sânge cu unul dintre 
cei mai renumiți criminali din ţară? 

— Da, domnule, numele meu era Selden, şi el este 
fratele meu mai mic. L-am alintat prea mult atunci când 
era un băiețel, și l-am lăsat să facă tot ce a vrut, până când 
a ajuns să creadă că lumea există pentru plăcerea lui, şi că 
poate să facă orice îi place în ea. Apoi, după ce a crescut, 
a cunoscut nişte amici vicleni, şi diavolul a pus stăpânire 

pe el, până când i-a sfâşiat inima mamei mele şi ne-a târât 
numele în noroi. Din infracțiune în infracțiune, el s-a 
afundat din ce în ce mai adânc, până când doar mila lui 
Dumnezeu l-a salvat de la condamnarea la moarte; dar 
pentru mine domnule, el va rămâne mereu băieţelul cu 
păr cârlionţat de care am avut grijă şi cu care m-am jucat, 
cum ar fi făcut orice soră mai mare. De aceea, a evadat 
din închisoare, domnule. Ştia că eu sunt aici, şi că nu 
putem să refuzăm să-l ajutăm. Ce puteam face când s-a 
târât aici într-o seară, extenuat şi flămând, cu paznicii pe 
urmele lui? L-am luat înăuntru şi l-am hrănit şi l-am 
îngrijit. Apoi v-aţi întors dumneavoastră, domnule, și 
fratele meu a crezut că va fi mai în siguranţă prin preajma 
mlaştinii, până când larma și zvonurile se vor termina, aşa 
că a plecat să se ascundă acolo. Dar în fiecare noapte ne 
asiguram dacă încă mai era acolo, punând o lumină la 
fereastră, şi dacă era vreun răspuns, soţul meu îi ducea 
pâine şi carne. În fiecare zi speram să fi plecat, dar cât 
timp era acolo, nu-l puteam părăsi. Acesta este întregul 
adevăr, aşa cum sunt o femeie sinceră, creștină, şi veți 
vedea că dacă există vreo vină în toată situația, ea nu este 
a soțului meu, ci a mea, de dragul căreia el a făcut tot ce a 
făcut. 

Cuvintele femeii erau de o intensă gravitate, şi erau 
pline de convingere. 

— Este adevărat, Barrymore? 

— Da, Sir Henry. Fiecare cuvânt în parte. 

— Ei bine, nu te pot învinui că ai fost alături de 
propria ta soție. Uită ce am spus. Duceţi-vă în camera 
voastră amândoi, şi vom discuta despre problemă 
dimineaţă. 

După ce au plecat, ne-am uitat din nou pe fereastră. 
Sir Henry o deschisese şi vântul rece al nopții ne bătea în 
faţă. În depărtare, în distanţa întunecată, încă pâlpâia acel 
mic punctuleţ de lumină gălbuie. 

— Mă mir că îndrăzneşte, spuse Sir Henry. 

— S-ar putea să fie în aşa fel ascuns, încât să nu 
poată fi văzut decât de aici. 

— E foarte posibil. Cât de departe crezi că este? 

— Cam pe lângă Cleft Tor, bănuiesc. 

— Nu la mai mult de o milă, două, depărtare. 

— Nici atât. 

— Ei bine, nu poate să fie departe, dacă Barrymore 
îi ducea mâncare. Și el aşteaptă, nemernicul, în spatele 

lumânării. La naiba, Watson, mă duc să-l prind pe acel 
om! 

Acelaşi gând îmi trecuse mie prin minte. Nu era ca şi 
cum familia Barrymore ar fi avut încredere în noi. 
Secretul lor a fost smuls cu forţa de la ei. Bărbatul era un 
pericol pentru comunitate, un ticălos incorigibil pentru 
care nu exista milă sau scuză. Ne făceam datoria doar 
profitând de această șansă de a-l trimite înapoi, acolo 
unde nu poate face niciun rău. Cu firea lui brutală şi 
violentă, alţii ar plăti preţul dacă stăm cu mâinile în sân. 
În orice noapte, de exemplu, vecinii noştri, Stapleton, ar 
putea fi atacați de el, şi poate că acest gând l-a făcut pe 
Sir Henry să fie aşa entuziasmat de aventură. 

— Voi merge şi eu, am spus. 

— Atunci ia-ţi pistolul şi pune-ţi cizmele în picioare. 
Cu cât pornim mai repede, cu atât mai bine, deoarece 
individul poate stinge lumina şi-l putem pierde. 

În cinci minute eram pe uşă afară, pornind în 
expediția noastră. Ne-am grăbit prin tufişurile întunecate, 
prin şuieratul trist al vântului de toamnă şi prin covorul 
de frunze uscate. Aerul nopții era încărcat de mirosul de 
umezeală şi descompunere. Din când în când, luna se 
dezvăluia pentru o clipă, dar norii brăzdau faţa cerului și 
exact când am ajuns lângă mlaștină a început o ploaie 
subțire. Lumina încă licărea nemișcată în fața noastră. 

— Eşti înarmat? am întrebat. 

— Am o puşcă de vânătoare. 

— Trebuie să o aţintim asupra lui rapid, deoarece se 
spune că e un individ disperat. ÎI vom lua prin surprindere 
şi îl vom aduce la mila noastră înainte ca el să se poată 
opune. 

— Mă gândesc, Watson, spuse baronetul, ce ar 
spune Holmes în situaţia asta? Cum rămâne cu ora aceea 
întunecată în care puterile răului sunt eliberate? 

Ca un răspuns la cuvintele sale, se auzi deodată din 
vasta obscuritate a mlaștinii acel țipăt ciudat, pe care îl 
auzisem deja la graniţele marelui Grimpen Mire. Venise 
odată cu vântul prin liniștea nopţii, un murmur prelung, 
profund, apoi un urlet ascuţit, şi apoi geamătul trist cu 
care se termină. Se auzea iar şi iar, aerul vibrând în 
întregime cu el, strident, sălbatic și ameninţător. 
Baronetul m-a apucat de manşetă, iar fața lui lucea albă în 
întuneric. 

— Sfinte Dumnezeule, ce-i asta, Watson? 


95 


— Nu știu. E un sunet al mlaștini. L-am mai auzit o 
dată. 

Se termină, şi o linişte absolută se lăsă asupra 
noastră. Stăteam cu urechile ciulite, dar nu s-a mai auzit 
NIMIC. 

— Watson, spuse baronetul, era strigătul unui câine. 

Îmi îngheţase sângele în vine, deoarece era o 
schimbare în vocea lui care indica groaza neașteptată 
care-l cuprinsese. 

— Cum numesc ei sunetul acesta? întrebă el. 

— Cine? 

— Oamenii din ţinut. 

— Oh, ei sunt oameni ignoranti. De ce te-ar interesa 
cum îl numesc ei? 

— Spune-mi, Watson. Ce spun ei despre el? 

Am ezitat, însă nu am putut evita întrebarea. 

— Ei spun că e strigătul câinelui familiei 
Baskerville. 

A oftat şi a stat tăcut câteva momente. 

— Un câine era, spuse el într-un final, dar părea să 
vină de la mile depărtare de acolo, cred. 

— Este foarte greu se spus de unde venea. 

— Se înălța şi era purtat de vânt. Nu este aceea 
direcția spre marele Grimpen Mire? 

— Ba da, este. 

— Fi bine, de acolo venea. Hai acum, Watson, nu te- 
ai gândit şi tu că e strigătul unui câine? Nu sunt un copil. 
Nu trebuie să te temi să spui adevărul. 

— Stapleton era cu mine când l-am auzit data 
trecută. El a spus că ar putea fi țipătul unei păsări ciudate. 

— Nu, nu, era un câine. Doamne, oare există vreun 
sâmbure de adevăr în toate aceste legende? Este posibil să 
fiu în pericol dintr-o cauză așa obscură? Tu nu crezi asta, 
nu, Watson? 

— Nu, nu. 

— ȘI totuşi, una este să stai să râzi despre asta la 
Londra, şi altceva este să stai aici în întunecimea 
mlaştinii şi să auzi asemenea strigăt. Şi unchiul meu? Era 
urma unui câine în spatele său, acolo unde a fost găsit. 
Totul se potriveşte. Nu cred că sunt un laş, Watson, dar 
sunetul acela se pare că mi-a îngheţat sângele în vene. 
Pune mâna pe a mea! 

Era la fel de rece ca un bloc de marmură. 

— Vei fi mai bine mâine. 

— Nu cred că îmi voi putea scoate din minte acel 
sunet. Ce crezi că trebuie să facem acum? 

— Să ne întoarcem? 

— Nu, la naiba; am venit să-l prindem pe omul acela 
şi o vom face. Noi suntem pe urmele deținutului, iar un 
câine diabolic pe urmele noastre. Haide. Vom vedea dacă 
toate drăcoveniile iadului s-au adunat în jurul mlaştinii. 

Mergeam, poticnindu-ne un pic în întuneric, prin 
obscuritatea amenințătoare a dealurilor stâncoase din 
jurul nostru, iar firişorul de lumină gălbuie lucea hotărât 
în faţa noastră. Nu este nimic mai înșelător decât distanţa 
până la o luminiță într-o noapte întunecată; câteodată, 
licărirea părea să fie departe în orizont, iar alteori ar fi 
putut fi la câțiva metri de noi. Dar, într-un sfârşit, am 
putut desluşi de unde venea, și atunci ne-am dat seama că 
era foarte aproape de noi. O lumânare care se topea era 
fixată într-o crăpătură a stâncilor, care o acoperea pe 
fiecare parte, protejând-o de vânt, şi de a fi vizibilă, mai 
puţin spre direcția conacului Baskerville. Un zid de granit 
ne ascundea apropierea, şi ascunzându-ne după el, am 
privit spre semnalul luminos. Era ciudat să vezi această 
lumânare arzând singură în mijlocul mlaştinii, cu nici un 
semn de viaţă lângă ea — doar o flacără gălbuie dreaptă şi 
umbra stâncilor pe fiecare parte a sa. 

— Ce facem acum? şopti Sir Henry. 

— Aşteptăm aici. El trebuie să fie lângă lumânarea 
lui. Stai să vedem dacă îl putem observa. 

De-abia ce îmi terminasem propoziţia, când l-am 
zărit amândoi. Peste stânci, în deschizătura de unde ardea 
lumânarea, se vedea ieşind cu o față gălbuie diabolică, o 
față teribilă de animal, totul aducea a patimi mârșave. 
Plină de mocirlă, cu o barbă aspră, şi deasă, ar fi putut fi 
foarte bine să aparţină unuia dintre acei sălbatici străvechi 
care au locuit în locuințele de pe dealuri. Lumina din 
spatele lui se reflecta în ochii săi mici, plini de răutate, 
care priveau cu înverșunare în stânga şi-n dreapta, prin 
întuneric, ca un animal sălbatic și abil, care a auzit paşii 
vânătorilor. 

Ceva cu siguranță i-a trezit suspiciuni. Poate că 
Barrymore avea un semnal privat, pe care noi am neglijat 
să-l folosim, sau individul putea avea alte motive ca să 
creadă că nu e totul în regulă, dar îi puteam citi frica pe 
față. În orice moment putea stinge lumina și să dispară în 
întuneric. Am înaintat, aşadar, iar Sir Henry făcu la fel. În 

acelaşi moment, deținutul ne blestemă şi azvârli o piatră 
care se rostogoli spre zidul care ne ascunsese. Am prins o 
urmă din silueta lui scundă şi bondoacă, în timp ce se 
ridica în picioare şi se întoarse să fugă. În acel moment, 
dintr-o întâmplare, norocoasă, luna ieşi dintre nori. Ne- 
am repezit spre capătul dealului şi acolo era omul nostru 
fugind cu mare viteză spre partea cealaltă, sărind peste 
pietrele din calea sa, cu agilitatea unei capre de munte. 
Un foc lung, norocos al pistolului meu l-ar fi putut 
nimeri, dar îl adusesem doar ca să mă apăr daca eram 
atacat, şi nu ca să trag într-un bărbat neînarmat care 
fugea. 

Eram amândoi buni alergători şi cu o bună condiţie 
fizică, dar am văzut curând că nu aveam nicio şansă să-l 
ajungem din urmă. L-am văzut mult timp în lumina lunii, 
până când a devenit doar un fir mic alergând printre 
bolovanii unui deal din depărtare. Am alergat şi am 
alergat, până când nu am mai putut, însă distanţa dintre 
noi se mărise şi mai mult. În cele din urmă, ne-am oprit şi 
am stat să ne tragem sufletul pe două pietre, în timp ce-l 
priveam dispărând în depărtare. 

Şi în acel moment, s-a întâmplat cel mai ciudat şi 
neașteptat lucru. Ne ridicasem de pe pietre şi ne 
întorceam să mergem spre casă, abandonând urmărirea 
fără speranţă. Luna era joasă în dreapta, şi vârful zimţat al 
unui deal stâncos se înălța de-a lungul curburii discului ei 
argintat. 

Acolo, cu profilul întunecat ca al unei statui de 
ebonită, în fundalul acela luminos, am văzut silueta unui 
bărbat în vârful dealului stâncos. Să nu crezi că a fost o 
iluzie, Holmes. Te asigur că niciodată în viaţa mea nu am 
văzut ceva la fel de clar. După cât mi-am putut da seama, 
silueta era a unui om înalt, subțirel. Stătea cu picioarele 
un pic depărtate, cu braţele încrucişate, cu capul plecat, 
ca şi cum punea ceva la cale deasupra acelei enorme 
întinderi de turbă şi granit, care se întindea dincolo de el. 
Ar fi putut fi însuşi spiritul acelui loc îngrozitor. Nu era 
deținutul. Acest om era departe de locul unde dispăruse 
cel din urmă. Pe lângă asta, era un bărbat mult mai înalt. 
Cu un țipăt de uimire, i l-am arătat baronetului, dar în 
momentul în care m-am întors să-i apuc arma, bărbatul 
dispăruse. Mai era doar vârful din granit tăind colțul jos 
al lunii, dar vârful lui nu indica nicio urmă a acelei siluete 
tăcute și nemişcate. 

Am vrut să merg în direcția aceea, şi să cercetez 
dealul stâncos, dar era la ceva distanță. Nervii baronetului 
erau încă fragili din cauza acelui strigăt, care reamintea 
de povestea întunecată a familiei lui, şi nu avea chef de 
noi aventuri. Nu-l văzuse pe acest bărbat singuratic de pe 
dealul stâncos, şi nu putea simţi fiorul pe care bizara sa 
prezență şi atitudinea sa impunătoare mi-l lăsaseră mie. 
„Un paznic, fără îndoială”, spuse el. Mlaştina a fost plină 
de ei de când a evadat individul. Ei bine, poate că 
explicaţia lui era cea adevărată, dar aş dori să am câteva 
dovezi viitoare ca să o pot demonstra. Astăzi, avem de 
gând să le spunem oamenilor de la Princetown unde ar 
trebui să-l caute pe bărbatul dispărut, dar este greu de 
suportat faptul că nu am putut noi să-l aducem înapoi pe 
prizonier. Acestea sunt aventurile de noaptea trecută, şi 
trebuie să recunoști, dragul meu Holmes, că m-am 
descurcat foarte bine cu raportul meu. Mult din ceea ce ti- 
am povestit este fără îndoială irelevant, dar încă sunt de 
părere că cel mai bine este să te las pe tine să le selectezi 
pe cele care îți vor fi de mai mare ajutor în trasarea 
concluziilor tale. Cu siguranță, înregistrăm un anumit 
progres. În ceea ce privește familia Barrymore, am aflat 
motivul acțiunilor lor, şi asta a clarificat situația foarte 
mult. Însă mlaștina cu misterele şi locuitorii săi ciudaţi, 
rămâne la fel de enigmatică ca întotdeauna. Poate că în 
următorul meu raport, voi fi capabil să rezolv şi această 
problemă. Cel mai bine ar fi dacă ai veni la noi. 

Capitolul X 


Fragment din jurnalul doctorului 
Watson 


Până acum am reuşit să citez din rapoartele pe care 


i le-am trimis pe parcursul acestor zile lui Sherlock 
Holmes. Acum, totuşi, am ajuns la un punct al narațiunii 
mele în care sunt obligat să abandonez această metodă şi 
să mă încred încă o dată în amintirile mele, ajutat de 
jurnalul pe care l-am ţinut în timpul acesta. Câteva 
fragmente din el, mă vor purta la acele scene, care sunt pe 
veci fixate în cel mai mic detaliu în memoria mea. 
Continui, deci, cu dimineața care a urmat urmăririi 
noastre abandonate a deținutului și celorlalte experienţe 
ciudate din mlaștină. 


16 octombrie — O zi monotonă şi înceţoşată, cu o 
ploaie măruntă. Casa este înconjurată de nori care se 
rostogolesc şi se înalță pe alocuri pentru a dezvălui 
curburile lugubre ale mlaştinii, cu nervuri subțiri, argintii, 
peste laturile dealurilor, şi bolovanii strălucind în lumina 
care le loveşte fețele umezite. Există melancolie şi 
înăuntru şi afară. Baronetul este afectat după emoțiile de 
noaptea trecută. Şi eu sunt conştient de o greutate pe 
inimă şi de un sentiment de pericol iminent — tot timpul 
prezent, care este cu atât mai groaznic, deoarece nu-l pot 
defini. 

Şi oare nu sunt îndreptățit să simt asta? la în 
considerare lunga secvenţă de incidente care toate indică 
spre o influenţă sinistră care lucrează în jurul nostru. E 
vorba de moartea ultimului locatar al conacului, care 
îndeplineşte exact scenariul legendei familiei, şi mai sunt 
şi repetatele afirmaţii ale țăranilor legate de apariţia unei 
creaturi ciudate în jurul mlaştinii. De două ori am auzit cu 
urechile mele sunetul ce părea să fie schelălăitul 
îndepărtat al unui câine. Este incredibil, imposibil, ca 
acesta să fie în afara legilor Naturii. Un câine fantomatic 
care lasă urme palpabile şi umple aerul cu urletul lui, iese 
cu siguranță din discuţie. Stapleton poate cădea în 

capcana unei asemenea superstiții, la fel şi Mortimer; dar 
eu, dacă am vreo calitate din lume, aceasta este simţul 
realității, şi nimic nu mă poate face să cred în aşa ceva. A 
face asta ar însemna să cobor la nivelul acestor bieți 
țărani, care nu sunt mulțumiți cu un câine foarte rău, ci 
trebuie să-l descrie ca pe un câine al iadului, aruncând 
flăcări din ochi şi din gură. Holmes nu ar asculta 
asemenea baliverne, iar eu sunt ajutorul lui. Dar faptele 
sunt fapte, şi am auzit de două ori acest strigăt în 
mlaștină. Să presupunem că ar fi într-adevăr un câine 
imens pe acolo; asta nu ar putea nici pe departe să explice 
totul. Dar unde s-ar putea ascunde un asemenea câine, de 
unde şi-ar lua hrana, de unde ar veni, cum se face că 
nimeni nu l-a văzut ziua? 

Trebuie mărturisit că explicaţia realistă aduce tot 
atâtea dificultăți ca şi cealaltă. Şi întotdeauna, pe lângă 
povestea câinelui, a mai existat şi factorul uman din 
Londra, bărbatul din trăsură, şi scrisoarea care-l prevenea 
pe Sir Henry să nu vină în mlaştină. Aceasta, cel puţin a 
fost reală, însă ar fi putut fi opera unui prieten protector, 
dar tot atât de uşor a unui duşman. Unde era acel prieten 
sau duşman acum? A rămas el în Londra, sau ne-a urmărit 
până aici? Ar putea — ar putea fi el străinul pe care l-am 
văzut pe dealul stâncos? Este adevărat că l-am văzut o 
singură dată, şi totuşi sunt anumite lucruri pe care sunt 
gata să le jur. Nu este cineva pe care să-l fi văzut aici, şi 
acum am cunoscut toţi vecinii. Silueta era mult mai înaltă 
decât cea a lui Stapleton, şi mult mai subţire decât cea a 
lui Frankland. Este posibil să fi fost Barrymore, dar l-am 
lăsat acasă şi sunt sigur că nu ne-ar fi putut urmări. Deci, 
un străin ne urmăreşte încă, la fel cum un străin ne-a 
urmărit la Londra. Nu am scăpat niciodată de el. Dacă aş 
putea pune mâinile pe acel om, atunci poate că ne vom 
găsi la capătul problemelor noastre. Trebuie acum să-mi 
canalizez energia în acest scop. 

Primul meu impuls a fost să-i spun lui Sir Henry 
despre planurile mele. Al doilea şi cel mai înțelept este 
să-mi joc singur cărțile şi să spun cât mai puţin oricui. El 
este tăcut şi distrat. Nervii lui au fost puternic zguduiți de 
sunetul auzit în mlaștină. Nu îi voi spune nimic care să-i 
crească neliniştile, însă voi merge pe varianta mea pentru 
a ajunge la propriul meu final. 

Am avut o mică scenă în dimineaţa aceasta după 
micul dejun. Barrymore a cerut neapărat să poată vorbi cu 

Sir Henry, şi au stat închişi în biroul său pentru ceva 
vreme. Stând în camera de biliard, am auzit de mai multe 
ori sunetul unor voci ridicate, şi cred că am o idee despre 
ce era vorba şi ce era de discutat. După un timp, baronetul 
deschise ușa şi mă chemă. 

— Barrymore consideră că are un motiv de 
nemulțumire, spuse el. El crede că a fost nedrept din 
partea noastră să-i hăituim cumnatul, când el, din proprie 
inițiativă ne-a spus adevărul. 

Majordomul stătea în fața noastră, foarte palid, dar 
stăpân pe sine. 

— S-ar putea să mă fi ambalat prea tare, domnule, 
spuse el, iar daca am făcut-o, vă rog, să mă iertați. În 
acelaşi timp, am fost foarte surprins când am aflat că voi 
doi, domnilor, v-aţi întors în această dimineață după ce ați 
încercat să-l urmăriți pe Selden. Bietul individ se luptă cu 
îndeajuns de mulţi, încât să mai pun şi eu pe cineva pe 
urmele lui. 

— Dacă ne-ai fi spus din propria ta inițiativă, ar fi 
fost altceva, spuse baronetul. Tu, de fapt mai bine zis, 
soția dumitale ne-a spus, doar atunci când ai fost obligat 
şi nu ai mai avut ce să faci. 

— Nu am crezut că veți profita de asta, Sir Henry — 

chiar nu am crezut. 

— Acest bărbat este un pericol public. Sunt case 
izolate, dispersate în jurul mlaştinii, iar el este un individ 
care nu s-ar da în lături de la nimic. Trebuie doar să-i vezi 
o secundă chipul pentru a-ţi da seama de asta. la casa 
domnului Stapleton, de exemplu, cu nimeni decât el 
însuși ca să o apere. Nimeni nu este în siguranța până 
când el nu va fi încuiat după gratii. 

— Nu va intra în nicio casă, domnule. Vă dau 
cuvântul meu de onoare pentru asta. Şi nu va mai deranja 
pe nimeni din ţara aceasta vreodată. Vă asigur Sir Henry, 
că în câteva zile se vor face pregătirile necesare, şi că el 
va fi pe drum către America de Sud. Pentru numele lui 
Dumnezeu, domnule, vă implor să nu lăsați poliţia să afle 
că e încă în mlaștină. Au renunţat să-l urmărească acolo, 
şi poate sta liniştit până când vaporul lui va fi pregătit. Nu 
puteți să spuneţi de el, fără să-mi creaţi mie și soției mele 
necazuri. Vă implor, domnule, să nu spuneţi nimic 
poliției. 

— Tu ce spui, Watson? 

Am ridicat din umeri. Dacă sigur va pleca din ţară va 
fi o uşurare pentru plătitorul de taxe. 

— Dar cum rămâne cu posibilitatea ca el să 
sechestreze pe cineva până pleacă? 

— Nu ar face ceva atât de nebunesc, domnule. l-am 
oferit tot ce şi-ar putea dori. A comite o infracțiune ar 
însemna să arate unde se ascunde. 

— Asta aşa e, spuse Sir Henry. Ei bine, 
Barrymore... 

— Dumnezeu să vă binecuvânteze, domnule, și vă 
mulțumesc din inimă! Soția mea ar fi murit, dacă ar fi 
fost prins din nou. 

— Bănutesc că ajutăm și ascundem o infracțiune 
gravă, Watson? Dar, după ce am aflat asta, nu simt că ar 
trebui să-l dăm pe mâna poliţiei, așa că încheiem această 
chestiune. E în ordine, Barrymore, poţi să pleci. 

Cu câteva frânturi de cuvinte de recunoştinţă, 
bărbatul se întoarse, dar ezită şi veni înapoi. 

— Aţi fost atât de bun cu noi, domnule, încât aș vrea 
să fac tot ce pot ca să vă întorc bunătatea. Știu ceva, Sir 
Henry, şi poate că trebuia să vă zic mai devreme, dar am 
aflat-o la mult timp după anchetă. Nu am spus niciun 
cuvânt despre asta încă la niciun muritor. Este în legătură 
cu moartea bietului Sir Charles. 

Baronetul şi cu mine eram amândoi în picioare. 

— Ştii cum a murit? 

— Nu, domnule, nu ştiu asta. 

— Dar ce anume, atunci? 

— Ştiu de ce se afla la poartă la acea oră. Era acolo 
pentru a se întâlni cu o femeie. 

— Pentru a se întâlni cu o femeie! E1? 

— Da, domnule. 

— Şi numele femeii? 

— Nu vă pot spune numele ei, domnule, dar vă pot 
da inițialele sale. Iniţialele ei sunt L.L. 

— De unde știi asta, Barrymore? 

— Ei bine, Sir Henry, unchiul dumneavoastră 
primise o scrisoare în dimineața aceea. Primea de obicei 
un număr mare de scrisori, deoarece era o persoană 
publică şi recunoscută pentru bunătatea inimii sale, aşa că 
oricine avea un necaz, apela bucuros la el. Dar în acea 
dimineaţă, din întâmplare, a fost doar această singură 
scrisoare, aşa că am observat-o mai atent. Era din 
Coombe Tracey, şi era trimisă de o femeie. 

— EFi bine? 

— Ei bine, domnule, nu m-a mai preocupat 
problema, și nu mă mai interesa vreodată dacă nu era 
soția mea. De-abia în urmă cu câteva săptămâni, în timp 
ce făcea ordine în biroul lui Sir Charles — care nu mai 
fusese atins de la moartea sa — a găsit cenuşa unei scrisori 
arse în spatele căminului. Cea mai mare parte din ea era 
făcută scrum, dar o mică părticică, sfârşitul unei pagini, 
era întreagă, şi scrisul putea fi descifrat, deși era gri pe un 
fundal negru. Ni s-a părut că era un post-scriptum — de la 
sfârşitul scrisorii, şi scria: „Vă rog, vă rog, pentru că 
sunteți un gentilom, ardeți această scrisoare, şi fiți la 
poartă la ora zece.” Dedesubt erau notate inițialele L.L. 

— Ai acea părticică? 

— Nu, domnule, s-a sfărâmat în bucățele după ce am 
mișcat-o. 

— A mai primit Sir Charles alte scrisori cu acelaşi 
scris? 

— Fi bine, domnule, nu am observat nimic deosebit 
la scrisorile lui. Nu aş fi observat-o nici pe aceasta, dacă 
nu venea singură. 

— Şi nu ai nicio idee cine este L.L.? 

— Nu, domnule. Nu mai mult decât ați avea 
dumneavoastră. Dar presupun că dacă am găsi-o pe 
această doamnă, vom ştii mai multe despre moartea lui 
Sir Charles. 

— Nu înţeleg, Barrymore, cum ai putut să ascunzi o 
informație atât de importantă. 

— Fi bine, domnule, a fost imediat după ce propriul 
nostru necaz a venit peste noi. Şi apoi, domnule, eram 
amândoi foarte atașați de Sir Charles, luând foarte bine în 
considerare tot ce a făcut dânsul pentru noi. A dezvălui 
aşa ceva nu-l putea ajuta pe sărmanul nostru stăpân, şi e 
bine să fii atent când se află şi o doamnă în chestiune. 
Chiar și cei mai buni dintre noi... 

— Ai crezut că îi poate afecta reputația? 

— Fi bine, domnule, m-am gândit că nimic bun nu 
poate ieși din asta. Dar acum, fiind așa de înţelegător cu 
noi, am simțit că nu ar fi corect față de dumneavoastră 
dacă nu vă spun tot ce ştiu despre problemă. 

— Foarte bine, Barrymore, poţi pleca. 

După ce a plecat majordomul, Sir Henry s-a întors 
spre mine. Ei, Watson, ce părere ai despre această noua 
față a lucrurilor? 

— Pare să întunece şi mai mult faptele. 

— Aşa cred şi eu. Dar dacă am putea numai să o 
găsim pe L.L., ar putea clarifica întreaga afacere. Am 
câştigat măcar atât. Ştim că există cineva care are 
anumite date, dacă o putem găsi. Ce crezi că ar trebui să 
facem? 

— Să îi spunem totul lui Holmes imediat. Îi va oferi 
indiciul pe care l-a căutat. Mă înşel mult, dacă nu-l va 
aduce aici chiar. 

M-am dus de îndată în cameră şi am alcătuit raportul 
conversaţiei de dimineaţă pentru Holmes. Era clar pentru 
mine că fusese foarte ocupat în ultimul timp, deoarece 
însemnările pe care le primisem din Baker Street erau 
puţine şi foarte scurte, fără comentarii la informaţiile pe 
care le furnizasem, şi aproape nicio referire la misiunea 
mea. Fără îndoială, cazul şantajului îl absorbise cu totul. 
Şi totuşi, acest nou factor trebuie să-i stârnească atenţia și 
să-i reînnoiască interesul. Mi-aş dori să fie şi el aici. 


17 octombrie — Toată ziua azi a căzut ploaia, foşnind 
pe iederă şi scurgându-se de pe streaşină. M-am gândit la 
deținutul din mlaştina pustie, rece şi fără adăpost. Bietul 
individ! Orice infracțiuni ar fi săvârşit, a suferit ceva 
penitență pentru ele. lar apoi m-am gândit la celălalt — 

chipul din trăsură, silueta în bătaia lunii. Era şi el acolo 

în torentul acela — privitor ascuns, omul întunericului? Pe 
seară mi-am pus pelerina pe mine şi am mers spre 
mlaștina plină de apă, plină de peisaje întunecate, cu 
ploaia bătându-mi în față şi cu vântul şuierându-mi în 
urechi. Să-i ferească Dumnezeu pe cei ce rătăcesc prin 
Grimpen Mire acum, deoarece până şi nemișcaţii munți 
se afundau în mlaștină. Am găsit dealul stâncos, și din 
vârful său ascuţit, am privit eu însumi spre întinderea 
melancolică de jos. Rafale de ploaie deplasându-se de-a 
lungul feţei lor cafenii, iar norii grei, colorați ca ardezia, 
atârnau greu peste peisaj. 

În îndepărtata adâncitură în stânga, pe jumătate 
ascunse de ceață, două turnuri subțiri ale conacului 
Baskerville se înălțau deasupra copacilor. Erau singurele 
semne de viață pe care le puteam vedea, în afară de acele 
locuinţe preistorice care se întindeau în număr mare pe 
culmile dealurilor. Nu era nicăieri vreo urmă a acelui om 
singuratic pe care-l văzusem cu două seri înainte, în 
acelaşi loc. 

Când mă întorceam, am fost ajuns din urmă de dr. 
Mortimer, care-şi conducea docarul pe un drum anevoios 
al ținutului, care venea dinspre ferma Foulmire. A fost 
foarte atent cu noi, şi de-abia dacă a trecut vreo zi în care 
el să nu treacă pe la conac ca să vadă cum ne descurcăm. 

A insistat să mă urc în docarul său şi m-a dus spre 
casă. Era îngrijorat din cauza dispariției micuţului său 
cocker spaniol. Se rătăcise prin mlaştina şi nu se mai 
întorsese. L-am consolat cât am putut, însă m-am gândit 
la poneiul din Grimpen Mire, şi nu cred că îşi va mai 
vedea vreodată micuțul căţel. 

— Apropo, Mortimer, am spus eu, în timp ce eram 
zdruncinat de drumul greoi, presupun că sunt puţini 
oameni care locuiesc la distanță mai mare și pe care să nu 
îi cunoşti, nu? 

— Nu cred că sunt. 

— Poţi atunci să-mi spui numele unei femei care are 
inițialele L.L.? 

S-a gândit câteva minute. Nu, spuse el. Sunt câteva 
tigănci şi câțiva muncitori în numele cărora nu pot 
răspunde, dar printre fermieri şi proprietari de pământ, nu 
există nimeni care să aibă inițialele acestea. Stai puţin, 
totuşi, adaugă el, după o pauză. Este Laura Lyons — 

inițialele ei sunt L.L. — dar ea locuieşte în Coombe 
Tracey. 

— Cine este ea? am întrebat eu. 

— Este fiica lui Frankland! 

— Poftim? Ciudatul bătrân Frankland? 

— Exact. S-a măritat cu un artist pe nume Lyons, 
care venise să picteze mlaştina. S-a dovedit a fi un ticălos 
şi a părăsit-o. Vina, din câte am auzit, s-ar putea să nu fie 
în întregime a lui. Tatăl ei nu a mai vrut să mai ştie de ea, 
pentru că se măritase fără consimțământul său, şi poate 
din alte motive de asemenea. Deci, între bătrânul păcătos 
şi cel tânăr, fata se pare că nu a avut o viaţă uşoară. 

— Din ce trăieşte ea? 

— Bănuiesc că bătrânul Frankland îi oferă o 
alocaţie, dar nu poate fi mult, deoarece propriile sale 
afaceri sunt destul de complicate. Orice ar fi meritat, nu 
se putea să o lase fără nicio speranţă. Povestea a circulat, 
şi câțiva oameni de pe aici au ajutat-o să câştige ceva 
bani, cât să ducă un trai decent. Stapleton a ajutat-o, şi la 
fel şi Sir Charles. Am contribuit şi eu. Era vorba să o 
angajăm ca dactilografă. 

A vrut să ştie scopul întrebărilor mele, dar am reușit 
să-i satisfac curiozitatea, fără să-i dau prea multe detalii, 
deoarece nu există vreun motiv pentru care am avea 
încredere în cineva. Mâine dimineaţa voi pleca spre 
Coombe Tracey, şi dacă o pot vedea pe această doamnă 
Laura Lyons, de reputaţie îndoielnică, voi face un pas 
important în clarificarea unuia dintre incidentele din acest 
lanţ al misterelor. Îmi dezvolt fără îndoială înţelepciunea 
unui şarpe, deoarece atunci când Mortimer a început să 
pună întrebări neconvenabile, l-am întrebat cu naturaleţe 
ce tip de craniu poseda Frankland, aşa că nu am auzit 
decât craniologie tot restul drumului. Nu am trăit atâția 
ani cu Sherlock Holmes degeaba. 

Mai am de povestit doar un singur incident din 
această zi furtunoasă şi melancolică. Acesta este 
conversaţia mea cu Barrymore de acum, care îmi oferă 
încă un as în mânecă pe care îl pot juca la timpul potrivit. 

Mortimer a rămas la cină, iar el şi baronetul au jucat 
écarté — după aceea. Majordomul mi-a adus cafeaua în 
bibliotecă, şi am profitat de ocazie pentru a-i pune câteva 
întrebări. 

— EFi bine, am spus eu, a plecat acea cunoştinţă 
prețioasă a ta, sau stă încă la pândă pe acolo? 

— Nu ştiu, domnule. Mă rog cerului să fi plecat, 
deoarece nu a adus decât necazuri aici! Nu am mai auzit 
nimic de el, de când i-am dus ultima oară mâncare, și asta 
se întâmpla acum trei zile. 

— L-ai văzut atunci? 

— Nu, domnule, dar mâncarea dispăruse când am 
revenit acolo. 

— Dar el era sigur acolo? 

— Aşa s-ar crede, domnule, doar dacă nu a luat-o 
celălalt bărbat. 

Stăteam cu ceașca de cafea la jumătate de distanţa de 
buze, şi mă holbam la Barrymore. 

— Deci, ştii că există un alt bărbat acolo? 

— Da, domnule; se află şi un alt bărbat în jurul 
mlaştinii. 

— L-ai văzut? 

— Nu, domnule. 

— Atunci cum ştii de existența lui? 

— Selden mi-a spus de el, domnule, acum o 
săptămână sau mai mult. Şi el se ascunde, dar nu e un 

deținut, din câte mi-am dat seama. Nu-mi place asta, dr. 
Watson — vă spun sincer, domnule, că nu-mi place asta. 

A vorbit cu o bruscă zvâcnire de seriozitate. 

— Acum, ascultă-mă Barrymore. Eu nu am alt 
interes în această chestiune, decât stăpânul tău. Am venit 
aici cu singurul scop de a-l ajuta. Spune-mi, sincer, ce 
anume nu-ți place? 

Barrymore ezită un moment, ca și cum ar fi regretat 
că izbucnise, sau îi era greu să-şi exprime propriile 
sentimente în cuvinte. 

— E vorba de tot ce se întâmplă, domnule, strigă el, 
într-un final, îndreptându-și mâna spre fereastra umezită 
de ploaie care dădea înspre mlaștină. E un joc nebunesc 
undeva, şi există o răutate obscură care înfloreşte, asta pot 
să jur! Aş fi foarte bucuros, domnule, să-l văd pe Sir 
Henry pe drum spre Londra din nou! 

— Dar ce anume te nelinişteşte? 

— Gândiţi-vă la moartea lui Sir Charles! Asta a fost 
îndeajuns de rău, cum a spus şi procurorul. Gândiţi-vă la 
sunetele din mlaștină noaptea. Niciun om nu ar trece pe 
acolo după apusul soarelui, nici dacă ar fi plătit. Gândiţi- 
vă la acest străin care se ascunde acolo, şi priveşte şi 
aşteaptă! Ce aşteaptă el? Ce înseamnă astea? Nu 
reprezintă nimic bun pentru oricine poartă numele 
Baskerville, şi de-abia aştept să mă liniştesc în ziua când 
noii servitori ai lui Sir Henry vor fi gata să preia conacul. 

— Dar în legătură cu acest străin, am spus eu. Poţi 
să-mi spui ceva despre el? Ce a spus Selden? A aflat unde 
se ascunde sau ce face? 

— L-a văzut o dată sau de două ori, dar este priceput 
şi nu a lăsat niciun indiciu. La început, a crezut că este de 
la poliție, dar curând a aflat că există ceva profan la el. E 
un fel de gentilom, din câte a putut el vedea, dar ce face 
el acolo, nu a putut să-şi dea seama. 

— Şi unde ţi-a spus el că locuieşte? 

— Printre vechile case de pe dealuri — în colibele de 
piatră unde locuia poporul străvechi. 

— Dar cum rămâne cu mâncarea lui? 

— Selden a aflat că are un băiat care lucrează pentru 
el şi îi aduce tot ce are nevoie. Aș îndrăzni să spun că se 
duce la Coombe Tracey ca să îşi ia ce doreşte. 

— Foarte bine, Barrymore. S-ar putea să vorbim şi 
mai târziu despre asta, cu altă ocazie. 

După ce a plecat majordomul, m-am dus spre 
fereastra întunecată, şi am privit printr-un geam aburit la 
norii repezi şi la copacii plecați de vânt încolo şi-ncoace. 
Este o noapte sălbatică înăuntru, dar oare cum poate fi 
într-o locuinţă de piatră din mlaştină? Ce fel de pasiune 
sau ură l-ar face pe un om să pândească într-un asemenea 
loc pe o astfel de vreme? Și ce scop important şi serios 
poate avea el, care să-i solicite un asemenea sacrificiu? 
Acolo, în acea colibă din zona mlaştinii, pare să fie chiar 
miezul problemei care m-a contrariat atât de mult. Jur că 
nu va mai trece nicio zi până nu voi face tot ce-i stă în 
putință unui om pentru a ajunge la miezul misterului. 

Capitolul XI 


Bărbatul de pe dealul stâncos 


Fragmentul din jurnalul meu, care formează ultimul 


capitol, a adus povestirea mea la data de 18 octombrie, o 
perioadă în care aceste evenimente ciudate încep să ne 
conducă spre teribila lor concluzie. Incidentele din zilele 
ce au urmat sunt pe veci scrijelite în memoria mea, şi le 
pot povesti fără să mă uit pe notițele din acea vreme. 
Încep, deci, din ziua care a urmat celei în care stabilisem 
două lucruri de mare importanţă, primul era că doamna 
Laura Lyons din Coombe Tracey îi scrisese lui Sir 
Charles Baskerville şi stabilise o întâlnire cu el chiar în 
locul şi la ora morţii sale, şi al doilea în legătură cu faptul 
că bărbatul care pândeşte pe ascuns din mlaștină se află 
într-una din colibele din piatră de pe dealuri. Cu aceste 
două lucruri aflate, dacă nu voi putea să fac ceva lumină 
în aceste locuri întunecate, ar însemna că inteligenţa ori 
curajul meu sunt defectuoase. 

Nu am avut ocazia să-i spun baronetului ce aflasem 
de doamna Lyons în seara precedentă, deoarece dr. 
Mortimer a rămas să joace cărți cu el până târziu. La 
micul dejun, totuşi, l-am informat despre descoperirea 
mea, şi l-am întrebat dacă mă poate însoți la Coombe 
Tracey. La început, a fost foarte entuziasmat să vină, dar 
gândindu-ne amândoi mai bine, am căzut de acord că 
dacă mă duc singur, rezultatele ar fi mai bune. Cu cât face 
vizita mai formală, cu atât mai puţine informaţii putem 
obține. Deci, l-am lăsat acasă pe Sir Henry, cu ceva 
mustrări de conştiinţă şi am pornit în noua mea expediție. 

Când am ajuns la Coombe Tracey, i-am spus lui 
Perkins să pună bine caii, și am făcut cercetări în legătură 
cu doamna pe care venisem să o interoghez. Nu am avut 
dificultăți în a-i găsi locuinţa, care era centrală şi bine 
stabilită. O menajeră m-a primit înăuntru fără prea mult 
fast, şi când am intrat în salon, o doamnă care stătea în 
fața unei maşini de scris marca Remington, a apărut cu un 
zâmbet plăcut de bun-venit. S-a posomorât, totuşi, când a 
văzut că sunt un străin, s-a aşezat din nou, întrebându-mă 
care este motivul vizitei mele. 

Prima impresie pe care mi-a lăsat-o doamna Lyons 
era aceea de frumuseţe deosebită. Ochii şi părul ei aveau 
aceeaşi culoare castanie intensă, iar obrajii ei, deşi destul 
de pistruiați, erau pigmentaţi cu o culoare splendidă, 
rozul gingaş care se ascunde în miezul trandafirului. 
Admiraţia, repet, a fost prima impresie. Însă a doua a fost 
analiza critică. Era ceva uşor în neregulă cu faţa ei, o 
anumită asprime a expresiei, o anumită duritate, poate, a 
ochilor, şi o instabilitate a buzei, care-i umbrea 
frumusețea perfectă. Dar acestea, desigur, sunt gândurile 
de după. În acel moment, eram conştient că mă aflu în 
prezenţa unei femei foarte drăguțe, şi că aceasta mă 
întreba care sunt motivele vizitei mele. Nu înţelesesem pe 
deplin până în acel moment, cât de delicată era misiunea 
mea. 

— Am plăcerea, am spus eu, de a-l cunoaște pe tatăl 
dumneavoastră. 

A fost o introducere nereușită, iar doamna m-a făcut 
să simt din plin acest lucru. 

— Nu există nimic care să mă lege de tatăl meu, 
spuse ea. Nu îi datorez nimic, iar prietenii lui nu sunt și ai 
mei. Dacă nu era bătrânul domn Sir Charles Baskerville 
şi alte inimi binevoitoare, aş fi putut muri de foame la cât 
îi pasă tatălui meu. 

— Am venit aici să vă văd în legătură cu bătrânul Sir 
Charles Baskerville. 

Pistruii au început să se observe pe faţa doamnei. 

— Ce vă pot spune despre el? întrebă ea, în timp ce 
degetele ei se jucau nervoase peste tastele maşinii ei de 
scris. 

— L-aţi cunoscut, nu? 

— Am spus deja că datorez foarte mult bunătății 
dumnealui. Dacă sunt în stare să mă întrețin singură, acest 
fapt se datorează în mare măsură atenției pe care el a 
acordat-o nefericitei mele situații. 

— Aţi corespondat cu el? 

Doamna a ridicat repede privirea, cu o sclipire 
furioasă în ochii ei căprui. 

— Care este motivul acestor întrebări? a întrebat ea 
tăios. 

— Motivul este acela de a evita un scandal public. 
Este mai bine să vi le pun aici, decât ca problema să 
scape de sub control. 

Era tăcută şi faţa ei era foarte palidă. Într-un sfârşit, 
ridică ochii cu o oarecare indiferență şi sfidare în 
atitudine. 

— Ei bine, atunci voi răspunde, spuse ea. Care sunt 
întrebările dumitale? 

— Aţi corespondat cu Sir Charles? 

— l-am scris cu siguranţă o dată sau de două ori ca 
să-i mulţumesc pentru delicateţea şi generozitatea sa. 

— Aveţi datele acelor scrisori? 

— Nu. 

— V-aţi întâlnit vreodată cu el? 

— Da, o dată sau de două ori, când a venit în 
Coombe Tracey. Era un om foarte retras, şi prefera să 
facă un bine în secret. 

— Dar dacă l-aţi văzut atât de rar şi i-ați scris atât de 
rar, cum a aflat de problemele dumneavoastră ca să vă 
poată ajuta, aşa cum spuneţi că a făcut? 

Mi-a întâmpinat întrebarea pe deplin pregătită. 

— Au fost câțiva domni care îmi cunoşteau trista 
poveste şi s-au unit pentru a mă ajuta. Unul a fost domnul 
Stapleton, un vecin şi prieten apropiat al lui Sir Charles. 
Este extrem de generos, şi prin el a aflat Sir Charles 
despre problemele mele. 

Ştiam deja că Sir Charles îl făcuse pe Stapleton 
responsabil cu împărțirea pomenilor cu diferite ocazii, aşa 
că afirmația doamnei lăsa impresia că este adevărată. 

— l-aţi scris vreodată lui Sir Charles cerându-i să vă 
întâlniți? am continuat eu. 

Doamna Lyons s-a înroşit de furie din nou. 

— Serios, domnule, aceasta este o întrebare 
deplasată. 

— Îmi pare rău, doamnă, dar trebuie să o repet. 

— Atunci voi răspunde — bineînţeles că nu. 

— Nici chiar în ziua morții lui Sir Charles? 

Roșeaţa dispăru într-o secundă şi o față cadaverică 
apăru înaintea mea. Buzele ei uscate nu au putut pronunța 
„Nu-ul” pe care mai degrabă l-am văzut decât l-am auzit. 

— Cu siguranţă că vă înşeală memoria, am spus eu. 
Aş putea chiar să citez un fragment din scrisoarea 
dumneavoastră. Scria: „Vă rog, vă rog, deoarece sunteți 
un domn, ardeţi această scrisoare şi fiți la poartă la ora 
zece”. 

Am crezut că a leşinat, dar şi-a revenit singură cu un 
efort suprem. 

— Nu există un asemenea lucru pentru un domn! a 
murmurat ea. 

— Îi faceţi o nedreptate lui Sir Charles. El a ars 
scrisoarea. Dar câteodată, o scrisoare poate fi lizibilă și 
după ce a fost arsă. Recunoaşteți acum că aţi scris-o? 

— Da, am scris-o, strigă ea, dând frâu liber 
sentimentelor într-un torent de cuvinte. Am scris-o. De ce 
aş nega? Nu am niciun motiv ca să-mi fie rușine. Mi-am 
dorit ca el să mă ajute. Am crezut că dacă voi avea o 
întrevedere cu el, i-aş câştiga ajutorul, așa că i-am cerut 
să ne întâlnim. 

— Dar de ce la o asemenea oră? 

— Pentru că doar ce aflasem că urma să plece la 
Londra a doua zi şi că ar putea sta cu lunile acolo. Au 
existat motive pentru care nu am putut ajunge acolo mai 
devreme. 

— Dar de ce un rendez-vous în grădină în locul unei 
vizite acasă la el? 

— Credeţi că o femeie singură se poate duce la ora 
aceea în casa unui bărbat necăsătorit? 

— Fi bine, ce s-a întâmplat când aţi ajuns acolo? 

— Nu m-am dus. 

— Doamna Lyons! 

— Nu, vă Jur pe tot ce am mai sfânt. Nu m-am dus. 
Ceva a intervenit şi nu am mai putut. 

— Ce anume? 

— Aceasta e o chestiune privată. Nu vă pot spune. 

— Recunoașteţi, deci, că ați stabilit o întâlnire cu Sir 
Charles chiar la ora şi în locul unde și-a găsit moartea, 
dar negati că v-aţi dus la întâlnire? 

— Acesta este adevărul. 

Am interogat-o iar şi iar, însă nu am putut trece de 
acel punct. 

— Doamna Lyons, am spus eu, în timp ce mă 
ridicam să plec de la această lungă şi neconclusivă 
întrevedere, vă asumaţi o foarte mare responsabilitate și 
vă puneţi într-o postură nepotrivită, dacă nu spuneți 
absolut clar tot ce ştiţi. Dacă va fi să apelez la ajutorul 
poliției, veţi vedea cât de compromisă sunteți. Dacă 
sunteți nevinovată, de ce aţi negat în primă instanţă că i- 
ați scris lui Sir Charles în acea zi? 

— Deoarece m-am temut că s-ar putea trage anumite 
concluzii false de aici, şi că m-aş putea găsi implicată 
într-un scandal. 

— Şi de ce aţi insistat atât ca Sir Charles să distrugă 
scrisoarea dumneavoastră? 

— Dacă aţi citit scrisoarea, ați ştii. 

— Nu am spus că am citit toată scrisoarea. 

— Aţi citat puțin din ea. 

— Am citat post scriptum-ul. Scrisoarea, cum am 
spus, a fost arsă şi nu era toată lizibilă. Vă întreb din nou 
de ce ați insistat atât ca Sir Charles să distrugă această 
scrisoare pe care a primit-o în ziua morţii sale. 

— Chestiunea este una personală. 

— Încă un motiv pentru care ar trebui să evitaţi o 
investigație publică. 

— Vă voi spune atunci. Dacă aţi auzit ceva despre 
nefericita mea poveste, știți că m-am măritat în grabă şi 
că am avut motive să regret asta. 

— Am auzit asta. 

— Viaţa mea a fost o neîncetată persecuție cu un soț 
pe care îl disprețuiesc. Legea e de partea lui, şi în fiecare 
zi sunt pusă în faţa posibilității că m-ar putea obliga să 
trăiesc cu el. La vremea când i-am scris această scrisoare 
lui Sir Charles aflasem că există o şansă de a-mi recăpăta 
libertatea, dacă anumite costuri erau achitate. Însemna 
totul pentru mine — linişte sufletească, fericire, respect de 
sine — totul. Îi cunoşteam generozitatea lui Sir Charles, şi 
am crezut că dacă ar auzi povestea de la mine, m-ar ajuta. 

— Atunci cum se face că nu v-aţi dus? 

— Pentru că am primit ajutor între timp din altă 
parte. 

— Atunci, de ce nu i-aţi scris lui Sir Charles şi nu i- 
ați explicat asta? 

— Aşa aş fi făcut, dacă nu aş fi aflat de moartea sa a 
doua zi din ziar. 

Varianta femeii se înlănțuia coerent şi nicio întrebare 
de-a mea nu a reuşit să o clatine. Puteam doar să o 
verific, aflând dacă înaintase într-adevăr procedurile de 
divorţ contra soțului ei, în sau în jurul momentului când 
s-a produs tragedia. 

Era puţin probabil ca ea să fi îndrăznit să spună că 
nu a fost la Baskerville Hall, dacă într-adevăr fusese, 
deoarece ar fi avut nevoie de o cabrioletă ca să ajungă 
acolo, şi nu s-ar mai fi putut întoarce în Coombe Tracey 
până la primele ore ale dimineţii. O asemenea excursie nu 
putea fi ținută secretă. Așadar, probabilitatea era ca ea să 
fi spus adevărul, sau cel puţin, o parte din el. M-am întors 

înapoi necăjit şi descurajat. Din nou ajunsesem la zidul 
acela mort care părea să fie construit în jurul fiecărei 
poteci pe care încercam să ajung la scopul misiunii mele. 
Şi totuşi, cu cât mă gândeam mai mult la chipul doamnei 
şi la felul ei de-a fi, cu atât simțeam mai mult că îmi 
ascunde ceva. De ce se făcuse atât de palidă? De ce s-a 
opus fiecărei mărturisiri până când a fost forţată să 
recunoască? De ce a fost aşa reticentă în legătură cu 
momentul tragediei? Cu siguranță că explicaţia tuturor 
acestor fapte nu ar fi la fel de nevinovată cum şi-ar dori 
ea să cred. Pentru moment, nu pot înainta deloc în această 
direcție, căci trebuie să mă întorc la celalalt indiciu care 
trebuia căutat printre locuinţele din piatră din mlaştină. 

lar asta era un punct de plecare foarte vag. Am 
realizat asta, când m-am întors şi am observat cum deal 
după deal erau indicii cu urme ale poporului străvechi. 
Singura indicație a lui Barrymore era că străinul locuieşte 
într-una dintre aceste colibe abandonate, însă pe toată 
lățimea şi lungimea mlaștinii sunt împrăștiate câteva sute 
din ele. Dar propria mea experienţă mi-a servit drept 
ghid, de vreme ce mi l-am amintit pe acel străin stând pe 
vârful dealului Black Tor. Atunci, acela ar trebui să fie 
centrul căutării mele. Începând de acolo, ar trebui să 
inspectez fiecare locuinţă din jurul mlaștini, până când o 
voi găsi pe cea care mă interesează. Dacă îl voi găsi pe 
acel bărbat înăuntru, voi afla de la el, amenințându-l cu 
pistolul, dacă va fi necesar, cine este şi de ce ne urmăreşte 
de atâta vreme. A putut să ne scape în aglomeraţia de pe 
Regent Street, dar s-ar rătăci dacă ar încerca asta în 
mlaștina singuratică. Pe de altă parte, dacă găsesc 
locuinţa, dar nu și pe locatarul ei, trebuie să rămân acolo 
atent, indiferent cât de mult timp, până se va întoarce el. 
Holmes l-a scăpat în Londra. Ar fi într-adevăr un triumf 
pentru mine, daca l-aş putea prinde, ceea ce mentorul 
meu nu a reuşit. 

Norocul a fost împotriva noastră de fiecare dată în 
această anchetă, dar acum, în sfârșit, a venit în ajutorul 
meu. Şi mesagerul sorții fericite a fost nimeni altul decât 
domnul Frankland, care stătea în fața porții din grădina 
sa, care dădea în drumul pe care călătoream eu cu 
mustăţile lui gri şi cu fața înroşită. 

— Bună ziua, dr. Watson, strigă el, cu neaşteptata 
bună-dispoziţie, trebuie neapărat să le dai o pauză cailor, 

şi să pofteşti înăuntru la un pahar de vin cu mine şi să mă 
feliciți. 

Sentimentele mele față de el erau departe de a fi 
prietenoase, după cum auzisem că se purtase cu fiica sa, 
dar eram nerăbdător să-l trimit pe Perkins cu trăsura 
acasă, iar aceasta era o ocazie bună. Am coborât, și i-am 
trimis un mesaj lui Sir Henry că voi ajunge în timp util 
pentru cină. Apoi l-am urmat pe Frankland în sufragerie. 

— Este o zi mare pentru mine, domnule, una dintre 
cele mai bune zile din viața mea, strigă el, cu multe 
chicoteli de bucurie. Am reușit un dublu eveniment. 
Intenţionez să-i învăţ că prin aceste locuri legea e lege, și 
că există aici un bărbat care nu se teme să o invoce. Am 
stabilit un teren peste care trecea o şosea prin centrul 
parcului bătrânului Middleton, domnule, la mai puţin de o 
sută de metri de ușa sa. Ce părere ai despre asta? Îi vom 
învăța pe acești magnați că nu pot călca în picioare 
drepturile cetățenilor, să-i ia naiba! Şi am închis pădurea 
unde oamenii din Femworthy obișnuiau să iasă la picnic. 
Aceşti oameni groaznici par să creadă că nu există 
drepturi care să apere proprietatea, şi că pot năvăli 
oriunde doresc cu hârtiile şi sticlele lor. Ambele cazuri au 
fost decise, dr. Watson, şi ambele în favoarea mea. Nu am 
mai avut aşa o zi de când l-am acuzat pe John Moorland 
pentru încălcarea proprietăţii, pentru că a tras în propria 
sa crescătorie de iepuri. 

— Cum naiba ai reuşit să faci asta? 

— Caută în cărţi, domnule. Îţi va fi răsplătită 
lectura — Frankland vs. Moorland, Curtea Queen's Bench. 
M-a costat 200£, dar mi-am obţinut verdictul. 

— Ai avut de câştigat ceva? 

— Nimic, domnule, nimic. Sunt mândru să spun că 
nu am avut niciun fel de interes în chestiune. Am acționat 
în întregime din simţ civic. Nu am nicio îndoială, de 
exemplu, că oamenii din Fernworthy îmi vor arde 
portretul în seara asta. Am spus poliției ultima oară când 
au făcut-o, că ar trebui să înceteze cu aceste demonstraţii 
dezgustătoare. Poliția districtului se afla într-o situație 
scandaloasă, domnule, şi nu şi-au permis să-mi ofere 
protecția la care am dreptul. Cazul Frankland vs. Regina 
va aduce această problemă în atenția publicului. Le-am 
spus că va veni vremea când vor regreta tratamentul la 
care m-au supus şi deja cuvintele mele încep să se 
adeverească. 

— Cum aşa? am întrebat eu. 

Bătrânul şi-a luat o expresie de om înţelept. 

— Pentru că aş putea să le spun ce mor de 
curiozitate să afle; dar nimic nu m-ar putea determina să-i 
ajut pe ticăloşi în vreun fel. 

Începusem să mă gândesc la un pretext prin care aş 
fi putut scăpa de poveştile lui, dar acum începeam să-mi 
doresc să aflu mai multe. Văzusem îndeajuns din firea 
încăpăţânată a bătrânului arţăgos pentru a înţelege că 
orice semn de interes puternic ar fi cea mai sigură cale de 
a-i opri confidenţele. 

— Vreun caz de braconaj, fără îndoială? am spus eu, 
cu indiferenţă. 

— Ha, ha, fiule, o chestiune cu mult mai importantă 
decât asta! Ce zici de deţinutul din mlaștină? 

Am tresărit. Doar nu vrei să spui că ştii unde este? 
am spus eu. 

— S-ar putea să nu ştiu exact unde se află, dar sunt 
destul de sigur că aş putea ajuta poliția să pună mâna pe 
el. Nu te-ai gândit niciodată că metoda de a-l prinde pe 
acel bărbat este să afli de unde își procura mâncarea, și 
astfel să-i dai de urmă? 

Părea că se îndreaptă cu siguranță deranjant de mult 
de adevăr. 

— Fără îndoială, am spus eu; dar de unde ştii că se 
află pe undeva prin mlaștină? 

— Ştiu, pentru că l-am văzut cu ochii mei pe 
mesagerul care-i aducea mâncarea. 

Inima mi se înmuiase pentru Barrymore. Era un 
lucru grav să fu la mâna acestui bătrân duşmănos și 
băgăcios. Dar următoarea sa replică mi-a luat o piatră de 
pe inimă. 

— Vei fi surprins să afli că mâncarea îi este adusă de 
un copil. ÎI văd în fiecare zi prin telescopul meu de pe 
acoperiş. O ia întotdeauna pe aceeaşi potecă, la aceeaşi 
oră, şi la cine s-ar duce, dacă nu la deţinut? 

Aici a fost într-adevăr noroc! Şi cu toate acestea, am 
suprimat orice expresie de interes. Un copil! Barrymore 
spusese că necunoscutul nostru era aprovizionat de un 
băiat. Frankland se afla pe urmele sale, şi nu ale 
deținutului. Dacă aş putea afla ce ştie, m-ar salva de la o 
vânătoare lungă şi obositoare. Însă neîncrederea şi 
indiferența erau evident cele mai bune cărți ale mele. 

— Aş spune că e mai probabil să fi fost fiul unui 
cioban din ținut care-i ducea tatălui său cina. 

Cea mai mică impresie de opoziţie a scos flăcări din 
bătrânul autocrat. Ochii lui priveau cu răutate spre mine, 
iar mustăţile lui gri se zbârliseră ca cele ale unei pisici 
înfuriate. 

— Într-adevăr, domnule! spuse el, arătând cu degetul 
spre vasta întindere mlăștinoasă. Vezi Black Tor de acolo? 
Ei bine, vezi dealul mic dincolo de el, cu tufișul acela 
dărâmat pe el? Este partea cu cea mai multa piatră din 
întreaga mlaștină. Este acela locul în care un cioban s-ar 
gândi să-şi ducă turma? Sugestia dumitale, domnule, este 
una foarte absurdă. 

Am răspuns cu blândeţe că vorbisem fără să cunosc 
toate datele problemei. Supunerea mea l-a încântat şi l-a 
îndemnat spre alte confidente. 

— Puteţi fi sigur, domnule, că am strâns dovezi 
foarte clare, înainte să ajung la o concluzie. L-am văzut 
de mai multe ori pe băiat cu pachetul său. În fiecare zi, şi 
câteodată de două ori pe zi am putut — dar stai puţin, dr. 
Watson. Mă înşeală ochii, sau în momentul de față se 
mişcă ceva pe deal? 

Eram la o distanță de câteva mile, dar am putut 
vedea clar un punct mic întunecat opunându-se dealului 
mic verde. 

—  Veniţi, domnule, veniţi, strigă Frankland, 
grăbindu-se pe scări. Veţi vedea cu ochii dumneavoastră 
ŞI veți judeca singur. 

Telescopul, un instrument formidabil, cocoţat pe un 
trepied, se afla pe plăcile late de plumb ale acoperişului. 
Frankland îşi lipi ochiul de el, şi scoase un strigăt de 
încântare. 

— Repede, dr. Watson, repede, până nu trece pe 
partea cealaltă a dealului. 

Acolo era, desigur, un mic băiețel cu un pachet pe 
umăr, spetindu-se repede să urce dealul. Când a ajuns în 
vârf, am văzut silueta neglijentă, stranie, subliniată pentru 
o clipă de cerul albastru și rece. S-a uitat în jurul său, cu 
precauţie, ca cineva care se teme să nu fie urmărit. Apoi, 
a dispărut pe partea cealaltă a dealului. 

— Păi! Am dreptate? 

— Cu siguranţă, este un băiat care pare să aibă o 
sarcină secretă. 

— Şi ce sarcina este poate ghici chiar şi un polițist al 
districtului. Dar nu vor afla nimic de la mine, şi te oblig și 
pe tine să nu spui nimic, de asemenea, dr. Watson. Niciun 
cuvânt! Ai înțeles? 

— Cum doriți. 

— M-au tratat într-un mod ruşinos. Când faptele vor 
ieşi la iveală în cazul Frankland vs. Regina, îndrăznesc să 
cred că o umbră de indignare va străbate țara. Nimic nu 
m-ar putea determina să ajut poliția în vreun fel. La cât le 
pasă lor, puteam să fiu eu în locul portretului meu, ars pe 
străzi de acești ticăloşi. Doar nu ai de gând să pleci! Mă 
vei ajuta să golesc carafa în cinstea acestei măreţe ocazii! 

Dar am rezistat la toate rugămințile lui și am reușit 
să-l fac să se răzeândească din intenţia lui anunţată de a 
mă conduce acasă. Am ţinut drumul drept cât timp s-a 
uitat după mine, iar apoi am tăiat-o pe dincolo de 
mlaștină şi m-am dus spre dealul pietros unde dispăruse 
băiatul. Totul mergea în favoarea mea şi am jurat că lipsa 
de energie sau de perseverenţă nu mă vor face să-mi ratez 
şansa pe care Norocul mi-a scos-o în cale. 

Soarele deja se pregătea să apună când am ajuns în 
vârful dealului şi pantele lungi de sub mine erau toate 
verde-auriu pe o parte şi gri încețoşat pe cealaltă. O ceaţă 
uşoară se lăsase pe linia orizontului, din care se 
distingeau formele ireale ale dealurilor Belliver şi Vixen 
Tor. Peste întinderea vastă nu era nicio mişcare şi nu se 
auzea niciun sunet. O singură pasăre gri, un pescăruş sau 
un ploier mare, se ridica în zbor spre cerul albastru. El şi 
cu mine păream a fi singurele fiinţe vii între marele arc al 
cerului şi deşertul de sub el. Decorul arid, senzația de 
singurătate şi urgenţa misiunii mele, toate mi-au dat un 
fior rece în inimă. Dar băiatul nu era de găsit pe nicăieri. 
Dar jos, într-o despicătura a dealurilor, era un cerc format 
din locuinţele vechi de piatra, şi în mijlocul lor era una 
care păstrase suficient acoperiș, încât să fie ca un paravan 
împotriva vremii. Când am văzut-o, mi-a sărit inima din 
piept. Acesta trebuie să fie adăpostul în care străinul se 
ascunde. În sfârşit, piciorul meu era în pragul ascunzătorii 
lui — secretul său era în puterea mea. 

În timp ce mă apropiam de locuinţă, mergând la fel 
de prudent cum ar proceda Stapleton când s-ar duce lângă 
un fluture, menținându-și plasa în echilibru, mi-am 
satisfăcut curiozitatea aflând că locul fusese într-adevăr 
folosit ca şi locuinţă. O potecă insesizabilă printre pietre 

ducea la deschizătura uzată care servea drept ușă. Nu se 
auzea nimic dinăuntru. Necunoscutul putea sta la pândă 
acolo, sau putea da târcoale mlaştinii. Curajul meu 
zbârnâia simțind aventura. Aruncându-mi ţigara, am 
întins mâna după capătul pistolului meu, şi mergând încet 
spre uşă, am privit înăuntru. Locul era gol. 

Însă erau semne clare că nu venisem pe o pistă falsă. 
Acesta era cu siguranță locul în care trăia bărbatul. 
Câteva pături împachetate într-o impermeabilă se aflau 
chiar pe lespedea de piatră pe care omul neolitic dormea 
odată. Într-un șemineu primitiv, era îngrămădită cenuşa 
unui foc. Lângă el se aflau nişte unelte pentru gătit şi o 
găleată plină cu apă. Un loc de gunoi plin de cutii goale 
indica că locul fusese ocupat de ceva vreme, şi am văzut 
pe măsură ce ochii mei s-au obişnuit cu lumina slabă, o 
cană de tablă şi o sticlă pe jumătate plină cu băutură stând 
într-un colţ. În mijlocul locuinţei, o piatră plată servea 
drept masă şi pe aceasta se afla un pachet mic învelit într- 
o pânză — acelaşi, fără îndoială, pe care-l văzusem prin 
telescop pe umărul băiatului. Conţinea o bucată de pâine, 
o limbă gătită, şi două conserve de piersici. Când l-am 
pus înapoi, după ce îl examinasem, am tresărit văzând că 
dedesubt se afla o bucată de hârtie pe care scria ceva. Am 
ridicat-o şi iată ce am citit, scrijelit cu greu cu stiloul: 

— Dr. Watson s-a dus la Coombe Tracey. 

Am stat pentru un minut cu hârtia în mână, 
gândindu-mă la semnificaţia acestui mesaj concis. Eu 
eram deci, şi nu Sir Henry, cel care era urmărit de omul 
acesta necunoscut. Nu mă urmărise el însuşi, ci își 
trimisese un agent — băiatul, probabil — pe urmele melc, 
iar acesta era raportul său. E posibil să nu fi făcut niciun 
pas de când venisem în mlaștină, care să nu fi fost 
observat și raportat. Întotdeauna fusese acest sentiment al 
unei puteri nevăzute, o pânză subțire trasată în jurul 
nostru cu multă dibăcie şi subtilitate, strângându-ne atât 
de uşor, încât doar într-un oarecare moment final puteai 
realiza că erai într-adevăr prins în mrejele ei. 

Daca exista un raport, puteau exista și altele, aşa că 
m-am uitat în jur ca să le caut. Totuşi, nu mai era nicio 
urmă a ceva de genul acesta şi nici nu am putut descoperi 
vreun semn care să indice caracterul sau intențiile 
bărbatului care locuia în acest loc singular, exceptând 
faptul că trebuie să fie obişnuit cu stilul spartan de viaţă, 
şi că nu prea era adeptul confortului. Când m-am gândit 

la ploile torențiale și m-am uitat la acoperișul găurit, am 
înțeles cât de puternic și de neclintit trebuie să fie motivul 
care l-a ținut în acest loc neospitalier. Era el duşmanul 
nostru diabolic, sau era din întâmplare, îngerul nostru 
păzitor? Am jurat că nu voi pleca de acolo, până nu voi 
afla asta. 

Afară, soarele începea să se scufunde şi vestul 
strălucea în culori de roşu și auriu intens. Reflexia lui se 
oglindea în peticele rumene ale insuliţelor risipite prin 
marele Grimpen Mire. Acolo erau cele două turnuri ale 
conacului Baskerville şi îndepărtata ceaţă cenuşie care 
indica satul Grimpen. Între cele două, în spatele dealului, 
era casa familiei Stapleton. Totul era dulce, gingaș și 
liniştit în lumina aurie a serii, şi totuși, în timp ce le 
priveam, sufletul meu nu împărtăşea nimic din liniştea 
Naturii, ci tremura la gândul terorii şi a caracterului 
confuz al întrevederii care se apropia cu fiecare clipă care 
trecea. Cu nervii tresărind, dar cu un scop precis, am stat 
în scobitura întunecată a locuinţei și am așteptat cu o 
sumbră răbdare venirea locatarului ei. 

Iar apoi, în sfârşit, l-am auzit. De departe, se auzea 
zgomotul ascuţit al unei cizme lovind o piatră. Apoi încă 
unul, și încă unul, venind din ce în ce mai aproape. M-am 
pitit în cel mai întunecat colţ, şi mi-am pregătit pistolul în 
buzunar, hotărât să nu mă dau de gol până nu am ocazia 
să văd o parte din acel străin. A urmat o pauză lungă, care 
indica că se oprise. Apoi din nou s-au auzit pașii 
apropiindu-se, şi o umbră a apărut la deschizătura 
locuinţei. 

— Este o seară minunată, dragul meu Watson, spuse 
o voce binecunoscută. Cred sincer că te-ai simți mai bine 
afară, decât înăuntru. 

Capitolul XII 


Moarte în mlaștină 


Pentru o clipă sau două am stat fără să respir, 


fiindu-mi greu să realizez ce-mi auziseră urechile. Apoi 
mi-au revenit simţurile şi vocea, în timp ce o 
responsabilitate grea părea să-mi fi fost ridicată de pe 
suflet. Acea voce rece, incisivă, ironică, putea să aparţină 
unui singur om din lume. 

— Holmes! am strigat — Holmes! 

— leşi afară, spuse el, şi te rog să ai grijă cu pistolul. 

M-am oprit sub pragul de sus al uşii improvizat, iar 
el stătea pe o piatră afară, cu ochii lui gri încărcaţi de 
amuzament când îmi văzu figura uluită. Era slab și 
istovit, dar atent şi cu mintea clară, cu faţa lui delicată 
bronzată de soare și înăsprită de vânt. În haina sa de 
tweed şi cu şapca sa din stofă, arăta ca oricare alt turist 
din mlaștină, şi, cu acea igienă personală ca a unei pisici, 
care era una dintre trăsăturile sale de caracter, avusese 
grijă ca barba lui să fie la fel de fină, iar hainele la fel de 
perfecte ca şi cum ar fi în Baker Street. 

— Niciodată în viața mea nu am fost atât de fericit 
să văd pe cineva, am spus eu, în timp ce i-am strâns 
mâna. 

— Sau mai uluit, ah? 

— Fi bine, trebuie să recunosc şi asta. 

— Surpriza nu a fost numai de partea ta, te asigur. 
Nu am bănuit deloc că mi-ai găsit ascunzătoarea de 
ocazie, cu atât mai puţin că eşti înăuntru, până când m-am 
aflat la mai puţin de douăzeci de paşi de ușă. 

— Urmele paşilor mei, presupun? 

— Nu, Watson, mă tem că nu mă pot încumeta să-ți 
recunosc pașii dintre toți din lume. Dacă îţi dorești într- 
adevăr să mă induci în eroare, trebuie să-ți schimbi marca 
tutunului; deoarece atunci când văd o ţigară marca 
Bradley, din Oxford Street, ştiu că prietenul meu Watson 
e prin apropiere. O vei vedea acolo lângă potecă. Ai 
aruncat-o, fără îndoială, în momentul suprem când te-ai 
decis să intri în locuinţa goală. 

— Exact. 

— La asta m-am gândit — şi cunoscându-ți 
tenacitatea admirabilă, eram convins că stai la pândă cu 
arma lângă tine, așteptând să se întoarcă locatarul. Deci 
chiar ai crezut că eu sunt criminalul? 

— Nu ştiam cine eşti, dar eram hotărât să aflu. 

— Excelent, Watson! Şi cum m-ai găsit? M-ai văzut 
probabil în noaptea în care l-ai urmărit pe deţinut, când eu 
am fost atât de imprudent încât am permis lunii să mă 
demaște? 

— Da, te-am văzut atunci. 

— ŞI, bineînţeles, ai cercetat toate locuinţele până 
când ai găsit-o pe aceasta? 

— Nu, băiatul tău a fost supravegheat, şi asta mi-a 
oferit un indiciu despre unde să caut. 

— Bătrânul domn cu telescopul, desigur. Nu am 
putut înţelege de prima dată când am văzut lumina 
pâlpâind pe lentilele de la ochelari S-a ridicat şi a aruncat 
o privire în colibă. Ha, văd că mi-a adus Cartwright niște 
provizii. Ce-i hârtia asta? Deci ai fost la Coombe Tracey, 
nu-i aşa? 

— Da. 

— Pentru a o vedea pe doamna Laura Lyons? 

— Exact. 

— Bine lucrat! Cercetările noastre s-au derulat în 
mod evident în paralel, şi când ne vom uni rezultatele, mă 
aştept să avem o cunoaştere completă a cazului. 

— Ei bine, mă bucur sincer că eşti aici, deoarece 
într-adevăr  responsabilitatea şi misterul deveniseră 
amândouă prea apăsătoare pentru nervii mei. Dar cum 
naiba ai venit aici şi ce ai făcut în timpul acesta? Am 
crezut că eşti în Baker Street şi că rezolvi cazul 
şantajului. 

— Asta e ceea ce am vrut să crezi. 

— Deci mă foloseşti, şi totuşi nu ai încredere în 
mine! am strigat eu, cu puţină amărăciune. Cred că merit 
mai mult din partea ta, Holmes. 

— Dragul meu prieten, ai fost neprețuit pentru mine 
în acest caz, precum şi în multe altele, şi te implor să mă 
ierți dacă ţi s-a părut că îţi joc feste. De fapt, am făcut-o 
parțial pentru binele tău, şi conştientizarea mea a 
pericolului în care te aflii m-a făcut să vin şi să examinez 
eu însumi chestiunea. Dacă aș fi stat cu Sir Henry şi cu 
tine, e clar că punctul meu de vedere ar fi fost acelaşi cu 
al tău, dar prezenţa mea i-ar fi avertizat pe oponenții 

noştri formidabili că trebuie să stea în gardă. În felul 
acesta am reuşit să aflu ceea ce nu ar fi fost posibil dacă 
locuiam la conac, şi rămân necunoscut lumii, gata să 
arunc în joc tot ce ştiu, la momentul potrivit. 

— Dar de ce nu mi-ai spus nimic? 

— Dacă tu ai fi ştiut, nu ne ajuta la nimic și posibil 
că ar fi dus la descoperirea mea. Ţi-ai fi dorit să-mi 
povesteşti ceva, sau în bunătatea ta, mi-ai fi adus ceva 
mai confortabil, sau altceva, și astfel ţi-ai fi asumat un 
risc care nu era necesar. L-am adus pe Cartwright cu 
mine — ţi-l aminteşti pe micul puşti de la biroul de 
expediere a telegramelor — şi el a avut grijă de micile 
mele dorinţe: o bucată de pâine şi un guler curat. Ce-şi 
poate dori mai mult un bărbat? Mi-a oferii o pereche de 
ochi în plus şi o foarte activă pereche de picioare, şi 
ambele au fost inestimabile. 

— Atunci rapoartele mele au fost toate irosite! Îmi 
tremura vocea, amintindu-mi durerea și mândria cu care 
le formulasem. 

Holmes scoase un teanc de hârtii din buzunar. 

— Iată rapoartele tale, dragul meu tovarăș, şi foarte 
bine alcătuite, te asigur. Am făcut aranjamente excelente, 
şi au fost întârziate doar cu o zi. Trebuie să te felicit 
pentru zelul şi inteligenţa de care ai dat dovadă într-un 
caz extraordinar de dificil. 

Eram încă mâhnit din cauza înşelătoriei la care 
fusesem supus, însă căldura laudelor lui Holmes mi-au 
înlăturat mânia din minte. Am simțit de asemenea în 
adâncul inimii, că avea dreptate în ceea ce spunea, şi că 
era într-adevăr mult mai bine pentru scopul nostru ca cu 
să nu fi ştiut că el era în mlaștină. 

— Aşa-i mai bine, spuse el, văzându-mi fața 
înseninându-se. Și acum, spune-mi rezultatele vizitei tale 
la doamna Laura Lyons — nu a fost dificil pentru mine să 
ghicesc că pe ea te-ai dus să o vezi, deoarece ştiu deja că 
ea e singura persoană din Coombe Tracey care ne poate fi 
de ajutor în această problemă. De fapt, dacă tu nu te-ai fi 
dus astăzi, mai mult ca sigur că mâine m-aş fi dus eu. 

Soarele apusese şi amurgul se așternea peste 
mlaştină. Aerul devenise răcoros şi ne-am retras în colibă 
pentru căldură. Acolo, stând amândoi în semiumbră, i-am 
povestit lui Holmes conversaţia mea cu doamna. Atât era 
de interesat, încât am fost nevoit să repet de două ori 
anumite părți din ea, până să fie mulțumit. 

— Asta e cel mai important, spuse el, când am 
terminat de povestit. Umple un gol din această afacere 
complexă, pe care nu am reuşisem să-l astup. Eşti 
conștient probabil că între această doamnă şi Stapleton 
există o strânsă legătură intimă? 

— Nu ştiam de vreo strânsă legătură. 

— Nu poate fi nici un dubiu în legătură cu această 
chestiune. Se întâlnesc, își scriu, există o înțelegere totală 
între ei. Acum, asta ne oferă o armă foarte puternică. 
Dacă aş putea folosi asta ca să o separ pe soția lui... 

— Soţia lui? 

— Îţi ofer niște informaţii acum, în schimbul la tot 
ceea ce mi-ai oferit tu mie. Doamna, care era prezentată 
drept domnişoara Stapleton, este în realitate soția lui. 

— Doamne Sfinte, Holmes! Eşti sigur de ceea ce 
spui? Cum a putut să permită ca Sir Henry să se 
îndrăgostească de ea? 

— Faptul că Sir Henry s-a îndrăgostit nu a dăunat 
nimănui în afară de el. A avut deosebită grijă ca Sir Henry 
să nu facă dragoste cu ea, aşa cum ai observat singur. 
Repet că doamna este soţia, şi nu sora lui. 

— Dar de ce această înşelăciune elaborată? 

— Pentru că el a întrevăzut că îi poate fi de mai 
mare ajutor în rolul unei femei libere. 

Toate instinctele mele nevăzute, suspiciunile mele 
vagi au prins deodată contur şi s-au concentrat asupra 
naturalistului. În acel bărbat impasibil şi fără culoare, cu 
pălăria lui strâmbă şi plasa lui de fluturi, vedeam ceva 
teribil — o creatură cu infinită răbdare, cu o faţă 
zâmbitoare şi o inimă de criminal. 

— EI este, atunci, duşmanul nostru — el este cel care 
ne-a urmărit în Londra? 

— Aşa am interpretat eu misterul. 

— Şi avertismentul — trebuie să fi venit de la ea! 

— Exact. 

Prin întunericul care m-a împresurat atâta timp, se 
contura dimensiunea unei ticăloşii monstruoase, pe 
jumătate evidentă, pe jumătate închipuită. 

— Dar ești sigur de asta, Holmes? De unde ştii că 
femeia e soția lui? 

— Pentru că el până acum a făcut greșeala să-ți 
spună o piesă importantă din autobiografia lui cu ocazia 
primei voastre întâlniri, şi îndrăznesc să spun că a avut 
destul de mult timp să o regrete de atunci. El a fost pe 

vremuri directorul unei şcoli din nordul Angliei. Nimic nu 
e mai uşor de verificat decât un director de școală. Există 
instituții academice prin care cineva poate identifica orice 
om care a avut această profesie. O mică investigaţie mi-a 
dezvăluit că şcoala s-a năruit în condiții atroce, şi că 
bărbatul care a deținut-o — numele era diferit — a dispărut 
împreună cu soția lui. Descrierea se potrivea. Când am 
aflat că bărbatul dispărut era devotat entomologiei, 
identificarea a fost completă. 

Întunericul se ridica, dar multe erau încă ascunse de 
umbre. 

— Dacă această femeie e într-adevăr soția lui, unde 
îşi are locul doamna Laura Lyons? am întrebat eu. 

— Acesta este unul dintre punctele asupra căruia 
cercetările tale au adus lumină. Întrevederea ta cu doamna 
a clarificat situaţia foarte mult. Nu ştiam despre ideea 
unui divorţ între ea şi soţul ei. În acest caz, privindu-l pe 
Stapleton drept un bărbat necăsătorit, intenționa fără 
îndoială, să devină soția lui. 

— Şi când va descoperi înşelăciunea? 

— Fi bine, atunci doamna ne-ar putea deveni de 
ajutor. Prima noastră datorie trebuie să fie să o vedem — 
mâine. Nu crezi, Watson, că te-ai îndepărtat de cam mult 
timp de misiunea ta? Ar trebui să fii la Baskerville Hall. 

Ultimele linii roşiatice se stinseseră departe în vest şi 
noaptea se lăsase peste mlaștină. Câteva stele slabe 
luceau pe cerul violet. 

— O ultimă întrebare, Holmes, am spus eu, în timp 
ce mă ridicam. Desigur, că nu trebuie să existe secrete 
între noi doi. Ce semnifică totul? Ce urmăreşte el? 

Vocea lui Holmes se stinse în timp se răspunse — 
Este un criminal, Watson — un criminal rafinat, cu sânge 
rece şi prevăzător. Nu-mi cere alte detalii. Plasele mele 
sunt întinse asupra lui, chiar dacă ale lui sunt întinse 
asupra lui Sir Henry, şi cu ajutorul tău, va fi deja la mâna 
mea. Nu există decât un singur pericol care ne ameninţă. 
Să nu atace el înainte să fim noi pregătiţi să o facem. Încă 
o zi — două cel mult şi voi avea cazul complet, dar până 
atunci ai grijă de misiunea ta la fel cum o mamă 
adevărată îşi îngrijește copilul bolnav. Misiunea ta de azi 
a fost justificată, şi totuşi, aproape mi-aş dori să nu fi 
plecat de lângă el — Ascultă! 

Un țipăt groaznic — un strigăt prelung de groază şi 
spaimă izbucni din liniştea mlaștini. Acel strigăt 

înspăimântător îmi înghetă sângele în vene. 

— Oh, Dumnezeule! am murmurat. Ce este asta? Ce 
reprezintă? 

Holmes sărise în picioare, şi i-am văzut silueta 
atletică, întunecată, în uşa colibei, cu umerii nemișcaţi, cu 
capul aplecat înainte, cu faţa uitându-se atent prin 
întuneric. 

— Ssst! şopti el. Ssst! 

Strigătul se auzise tare având în vedere violența sa, 
dar răsunase de undeva de departe din întinderea umbrită. 
Acum, explica în urechile noastre mai de aproape, mai 
tare şi mai presant decât înainte. 

— Unde este? şopti Holmes; şi mi-am dat seama din 
tremurul vocii sale că el, omul de fier, era zdruncinat 
până-n rărunchi. Unde este, Watson? 

— Acolo, cred. Am arătat înspre întuneric. 

— Nu, acolo! 

Din nou, strigătul de agonie răsuna în liniștea nopţii 
mai tare și mai aproape ca niciodată. Şi un sunet nou s-a 
amestecat cu el, un huruit profund, murmurat, muzical şi 
totuşi amenințător, crescând și scăzând în intensitate 
precum susurul constant al mării. 

— Câinele! strigă Holmes. Vino, Watson, vino! 
Doamne fereşte să nu ajungem prea târziu! 

A început să alerge repede peste mlaștină, iar eu îl 
urmam îndeaproape. Dar acum, din imediata vecinătate a 
terenului sfărâmat din fața noastră, s-a auzit un ultim țipăt 
de disperare, iar apoi un zgomot slab, greoi, înăbușit. Ne- 
am oprit şi am ascultat. Nici un alt sunet nu a mai rupt 
tăcerea adâncă a nopții neclintite. 

L-am văzut pe Holmes punându-și mâna pe frunte, 
ca un om disperat. A bătut cu piciorul de pământ. 

— Ne-a învins, Watson. Am ajuns prea târziu. 

— Nu, nu, sigur că nu! 

— Ce prost am fost că nu am acţionat. Şi tu, Watson, 
uite ce s-a întâmplat dacă ţi-ai abandonat sarcina. Dar, pe 
toți sfinții, dacă s-a întâmplat ce-i mai rău, îl vom 
răzbuna! 

Alergam bezmetic prin întuneric, poticnindu-ne 
printre bolovani, făcându-ne drum printre tufişuri, urcând 
dealuri şi coborând pante, înaintând mereu în direcția de 
unde se auziseră acele sunete îngrozitoare. De fiecare 
dată când urca, Holmes se uita cu nerăbdare în jurul său, 

însă ceața era densă deasupra mlaștinii şi nimic nu mișca 
pe suprafaţa ei lugubră. 

— Poţi vedea ceva? 

— Nimic. 

— Dar ascultă, ce-i asta? 

Un geamăt slab răsună în urechile noastre. Se auzea 
din nou, în stânga noastră! Pe acea parte, un şir de stânci 
se terminau cu un mal abrupt, care se afla deasupra unui 
povârniş presărat cu pietre. Pe suprafața sa inegală era 
întins ceva întunecat, neregulat. În timp ce alergam spre 
el, profilul vag a început să prindă formă. Era un bărbat 
culcat la pământ, cu faţa în jos, cu capul aşezat sub el 
într-un unghi oribil, cu umerii răsuciți şi cu corpul 
ghemuit ca atunci când te-ai pregăti pentru un salt. Atât 
de grotescă era poziția, încât pentru un moment nu am 
putut realiza că geamătul fusese trecerea sufletului său în 
lumea de dincolo. Nicio şoaptă, nici un freamăt nu se mai 
ridicau acum din silueta întunecată la care ne oprisem. 
Holmes a întins mâna spre el, şi a ridicat-o din nou cu o 
exclamaţie a terorii. Lumina slabă a chibritului pe care îl 
aprinsese licărea asupra degetelor lui grăunțoase şi asupra 
înfiorătoarei găuri care se lărgea încet din craniul zdrobit 
al victimei. Şi mai licărea asupra altui lucru care ne-a 
îmbolnăvit şi ne-a îngheţat inimile în noi — trupul lui Sir 
Henry Baskerville! 

Nu era nicio şansă ca vreunul dintre noi să fi uitat 
acel ciudat costum brun-roşcat din tweed — chiar cel pe 
care-l purtase în prima dimineaţă când l-am văzut în 
Baker Street. Am reușit să-l privim o dată clar, şi apoi 
chibritul pâlpâi şi se stinse, la fel cum speranța părăsi 
sufletele noastre. Holmes suspină şi faţa lui strălucea 
palidă în noapte. 

— Bruta! Bruta! am strigat eu, cu mâinile încleștate. 
Oh, Holmes, nu mă voi ierta niciodată că l-am lăsat pradă 
destinului său! 

— Eu sunt mai vinovat decât tine, Watson. Pentru a 
avea cazul întreg şi desăvârşit, am renunţat la viața 
clientului meu. Este cea mai mare lovitură pe care am 
primit-o vreodată în cariera mea. Dar cum puteam ştii — 

cum puteam ştii — că îşi va risca singur viața mergând în 
mlaştină în ciuda tuturor avertismentelor mele? 

— Să-i auzim țipetele — Dumnezeule, acele țipete! Şi 
cu toate acestea, să nu fim în stare să-l salvăm! Unde este 
această brută de câine care i-a adus moartea? S-ar putea 

să fie la pândă printre aceste pietre în acest moment. Și 
Stapleton unde este? El trebuie să răspundă pentru fapta 
sa. 

— Va răspunde. Voi avea grijă de asta. Unchiul şi 
nepotul au fost ucişi — unul speriat până la moarte chiar 
de apariția bestiei, care a crezut că este supranatural, iar 
celălalt găsindu-și sfârșitul în încercarea sălbatică de a 
fugi de ea. Dar acum trebuie să dovedim legătura dintre 
om şi animal. În afară de ceea ce am auzit, nici nu putem 
fi siguri de existenţa ultimului, de vreme ce Sir Henry e 
clar că a murit din cauza căzăturii. Dar, pe toți sfinții, așa 
viclean cum este, individul va fi în mâinile mele până 
mâine! 

Stăteam cu inimile pline de amărăciune, de-o parte şi 
de alta a trupului mutilat, copleșiți de acest brusc şi 
irevocabil dezastru, care a adus eforturile noastre 
îndelungate şi grele la așa un final dezastruos. Apoi, în 
timp ce luna se înălța pe cer, ne-am urcat în vârful 
pietrelor peste care căzuse bietul nostru prieten, şi din 
vârf am privit spre mlaştina plină de umbre, jumătate 
argintii, jumătate întunecate. În depărtare, la câteva mile, 
în direcția satului Grimpen, pâlpâia o singură luminiţă 
gălbuie. Putea veni doar din adăpostul izolat al familiei 
Stapleton. Mi-am strâns pumnul în timp ce priveam spre 
ea, rostind un blestem aspru. 

— De ce nu l-am prinde imediat? 

— Cazul nostru nu este complet. Acest individ este 
şiret şi şmecher până în rărunchi. Nu contează ceea ce 
ştim, ci doar ceea ce putem dovedi. Dacă facem o mişcare 
greşită, ticălosul poate încă să ne scape. 

— Ce putem face? 

— Vor fi multe de făcut mâine. În noaptea aceasta 
putem doar să-i oferim ultimele omagii bietului nostru 
prieten. 

Am coborât împreună panta abruptă şi ne-am 
apropiat de cadavrul întunecat şi clar lângă pietrele 
argintii. Agonia acestor membre contorsionate mi-au 
pricinuit un spasm şi mi-au umplut ochii de lacrimi. 

— Trebuie să chemăm ajutoare, Holmes! Nu-l 
putem duce noi până la conac. Doamne Sfinte, eşti 
nebun? 

A scos un țipăt şi s-a aplecat peste cadavru. Acum 
dansa şi râdea şi îmi scutura mâna. Era oare acesta 

prietenul meu rece şi reținut? Acestea sunt focurile 
ascunse, într-adevăr!... 

— O barbă! O barbă! Bărbatul are o barbă! 

— O barbă? 

— Nu este baronetul — este — vai, este vecinul meu, 
deținutul! 

Cu o grabă nebună am întors cadavrul, iar acea 
barbă ascuţită era îndreptată spre luna limpede, rece. Nu 
exista nicio îndoială în privința frunţii proeminente, a 
ochilor afundați de animal. Era într-adevăr acelaşi chip 
care mă privise în lumina lumânări de pe stâncă — chipul 
criminalului Selden. 

Apoi, într-o clipă, totul mi-a devenit clar. Mi-am 
amintit cum baronetul îmi spusese că-i dăduse vechea sa 
garderobă lui Barrymore. Barrymore o dăduse mai 
departe pentru a-l ajuta pe Selden să fugă. Cizme, 
cămaşă, șapcă — toate erau ale lui Sir Henry. Tragedia era 
încă îndeajuns de macabră, dar acest bărbat își meritase 
moartea, cel puţin conform legilor din ţara sa. I-am spus 
lui Holmes cum stau lucrurile, cu inima bătând de 
recunoștință şi bucurie. 

— Atunci, hainele i-au adus moartea bietului 
individ, spuse el. Este destul de clar că acel câine a fost 
întărâtat cu anumite articole de îmbrăcăminte ale lui Sir 
Henry — cizma care a fost sustrasă în hotel, după toate 
probabilitățile — şi asta l-a doborât pe acest bărbat. Există 
totuşi un singur lucru neobișnuit cum a ajuns Selden, pe 
întuneric, să ştie că dulăul e pe urmele sale? 

— L-a auzit. 

— A auzi un câine în mlaștină nu ar induce un 
individ dur ca acest deţinut într-o stare de teroare dusă la 
paroxism, încât să rişte să fie prins, țipând tare după 
ajutor. După strigătele lui, trebuie să fi străbătut un drum 
lung până să-şi fi dat seama că animalul e pe urmele sale. 
Cum a aflat? 

— Un mister mai mare pentru mine este de ce acest 
câine, presupunând că toate ipotezele noastre sunt 
corecte... 

— Eu nu presupun nimic. 

— Ei bine, atunci de ce acest câine s-ar fi aflat 
dezlegat în noaptea asta? Bănuiesc că nu aleargă 
întotdeauna liber prin mlaștină. Stapleton nu i-ar da 
drumul decât dacă ar avea vreun motiv să creadă că Sir 
Henry va fi acolo. 

— Întrebarea mea este cea mai grea dintre cele două, 
deoarece cred că în foarte scurt timp vom obţine un 
răspuns la a ta, în timp ce a mea va rămâne un mister 
pentru totdeauna. Întrebarea de acum este ce vom face cu 
trupul acestui biet nenorocit? Nu-l putem lăsa aici pradă 
vulpilor şi corbilor. 

— Eu sugerez să-l aşezăm într-una din locuinţele 
preistorice până când vom lua legătura cu poliția. 

— Exact. Nu mă îndoiesc că împreună îl putem duce 
până acolo. Hei, Watson, ce-i asta? Este însuși omul 
nostru, asta-i culmea! Nici un cuvânt prin care să-ți 
trădezi suspiciunile — niciun cuvânt, altfel planurile mele 
se prăbuşesc. 

O siluetă se apropia de noi dinspre mlaştină şi am 
văzut strălucirea roşie a unui țigări. Luna licărea asupra 
lui şi am putut distinge figura spilcuită şi mersul îngâmfat 
al naturalistului. S-a oprit când ne-a văzut şi apoi s-a 
apropiat din nou de noi. 

— Cum, dr. Watson, chiar tu ești? Eşti ultimul om pe 
care m-aş fi așteptat să-l găsesc în mlaștină la această oră 
din noapte. Dar, vai de mine, ce-i asta? Cineva rănit? 
Nu — nu-mi spune că e prietenul nostru Sir Henry! 

A trecut în fugă de mine şi s-a oprit asupra 
bărbatului mort. Am auzit o sugrumare bruscă a 
respirației sale și ţigara îi căzu dintre degete. 

— Cine — cine este acesta? murmură el. 

— Este Selden, bărbatul care a evadat de la 
Princetown. 

Stapleton s-a întors cu fața înmărmurită spre noi, dar 
printr-un efort suprem şi-a mascat uimirea şi 
dezamăgirea. Privea scurt de la Holmes la mine. 

— Vai de mine! Ce chestie şocantă! Cum a murit? 

— Pare să-şi fi rupt gâtul căzând peste aceste pietre. 
Eu şi prietenul meu ne plimbam prin mlaștină, când am 
auzit un strigăt. 

— Şi eu am auzit un strigăt. De aceea am venit aici. 
Eram îngrijorat în legătură cu Sir Henry. 

— De ce tocmai în legătură cu Sir Henry? nu m-am 
putut abtine să nu întreb. 

— Pentru că îi sugerasem să vină pe la noi. Când nu 
a venit, am fost surprins şi normal că am devenit agitat 
pentru siguranţa lui când am auzit strigăte prin mlaștină. 
Apropo — ochii i se plimbau din nou de la faţa mea spre a 
lui Holmes — aţi auzit și altceva în afară de un strigăt? 

— Nu, spuse Holmes; dar tu? 

— Nu. 

— La ce te referi atunci? 

— Ah, ştiţi poveştile pe care le spun țăranii despre 
un câine fantomă şi aşa mai departe. Se spune că este 
auzit noaptea în mlaștină. Mă întrebam dacă există 
dovada unui asemenea sunet în noaptea aceasta. 

— Nu, nu am auzit nimic de genul acesta, am spus 
eu. 

— Şi care este teoria ta în legătură cu moartea 
acestui biet individ? 

— Nu am nicio îndoială că neliniştea şi epuizarea l- 
au scos din minţi. S-a năpustit spre mlaștină într-o stare 
anormală şi în cele din urmă a căzut aici şi şi-a rupt gâtul. 

— Aceasta pare cea mai rezonabilă teorie, spuse 
Stapleton şi scoase un oftat, care mi-a indicat uşurarea sa. 
Ce credeți despre asta, domnule Sherlock Holmes? 

Prietenul meu își pregătise laudele. 

— Sunteţi bun la identificări, spuse el. 

— Vă aşteptam prin locurile acestea de când a venit 
dr. Watson. Aţi venit la timp pentru a vedea o tragedie. 

— Da, într-adevăr, nu am nici un dubiu că explicația 
prietenului meu va fi confirmată de toate datele. Voi 
rămâne cu o amintire neplăcută mâine când mă întorc la 
Londra. 

— Ah, vă întoarceţi mâine? 

— Aceasta este intenţia mea. 

— Sper că vizita dumneavoastră a adus puţină 
lumină asupra acestor evenimente care ne-au dezorientat. 

Holmes a ridicat din umeri. Un om nu poate avea 
întotdeauna succesul care se aşteaptă de la el. O 
investigație are nevoie de fapte, şi nu de legende sau 
zvonuri. Nu a fost un caz satisfăcător. 

Prietenul meu vorbea cu cea mai directă şi 
nepăsătoare atitudine a sa. Stapleton încă se uita dur la el. 
Apoi s-a întors spre mine. 

— Aş sugera să-l ducem pe acest biet individ la 
mine acasă, dar ar speria-o atât de tare pe sora mea, încât 
nu mă simt justificat să o fac. Cred că dacă îi acoperim 
fața cu ceva, va fi în siguranță până dimineaţă. 

Şi aşa s-a făcut. Rezistând propunerii ospitaliere a 
lui Stapleton, Holmes și cu mine am pornit spre 
Baskerville Hall, lăsându-l pe naturalist să se întoarcă 
singur.  Uitându-ne în urmă, i-am văzut silueta 

îndepărtându-se încet pe marginea întinsei mlaștini, şi în 
spatele său acea pată neagră pe panta argintie, care indica 
unde zăcea bărbatul care-şi întâlnise finalul într-un mod 
atât de oribil. 

— În sfârşit, suntem aproape de dezlegarea cazului, 
spuse Holmes, în timp ce ne plimbam împreună pe lângă 
mlaștină. Ce tupeu are individul! Cum şi-a revenit singur 
în fața a ceea ce trebuie să fi fost un şoc paralitic, 
descoperind că persoana greşită a căzut victimă 
complotului său. Ţi-am spus în Londra, Watson, și îți 
spun şi acum, că niciodată nu am avut de-a face cu un 
dușman mai demn de isteţimea noastră. 

— Îmi pare rău că te-a văzut. 

— Şi mie mi-a părut rău la început. Dar nu mai 
aveam cum să scap. 

— Ce efect crezi că va avea asupra planurilor lui, 
faptul că acum ştie că eşti aici? 

— ÎL poate face să fie mai prevăzător, sau îl poate 
face să ia măsuri disperate imediat. Ca majoritatea 
criminalilor isteți, ar putea fi prea încrezător în propria 
inteligență şi să-şi imagineze că ne-a păcălit. 

— De ce nu l-am aresta imediat? 

— Dragul meu Watson, tu te-ai născut pentru a fi un 
om de acțiune. Instinctul tău îţi spune întotdeauna să faci 
ceva energic. Dar presupunând, de dragul argumentului, 
că l-am fi arestat în noaptea aceasta, cu ce naiba ne-ar 
ajuta asta pe noi? Nu am putea dovedi nimic împotriva 
lui. Aici este şmecheria diabolică! Dacă ar fi vorba despre 
o persoană, am putea găsi anumite dovezi, dar dacă ar fi 
să aducem acest câine enorm la lumina zilei, nu ne-ar 
ajuta să-l încriminăm şi pe stăpânul său. 

— Cu siguranță avem un caz. 

— Nici măcar o parte din el — doar presupunere şi 
ipoteză. Se va râde de noi la tribunal dacă venim cu o 
asemenea poveste şi asemenea dovezi. 

— Este moartea lui Sir Charles. 

— Găsit mort fără nici un semn pe el. Tu şi cu mine 
ştim că a murit înghețat de spaimă, și ştim de asemenea 
ce l-a înspăimântat; dar cum îi vom convinge pe 
douăsprezece juraţi apatici? Ce dovezi sunt că există un 
câine? Unde sunt urmele fălcilor sale? Desigur, noi ştim 
că un câine nu mușcă un cadavru, şi că Sir Charles era 
mort dinainte ca bestia să-l ajungă. Dar trebuie să 
dovedim toate acestea, şi nu suntem în poziţia de a o face. 

— Ei bine, atunci, noaptea asta? 

— Nu stăm mai bine nici în noaptea asta. Din nou, 
nu a fost nicio legătură directă între câine şi moartea 
bărbatului. L-am auzit; dar nu putem dovedi că fugea pe 
urmele acestui om. Există o absenţă totală a unui mobil. 
Nu, dragul meu prieten, trebuie să ne împăcăm cu gândul 
că nu avem nici un caz în prezent, şi că se merită să ne 
asumăm orice risc pentru a construi unul. 

— Şi cum propui să facem asta? 

— Am mari speranţe în legătură cu ce ar putea face 
pentru noi doamna Laura Lyons, după ce îi vom explica 
cum stau lucrurile cu adevărat. Şi am şi planul meu, de 
asemenea. Este suficient pentru mâine răul din această zi; 
dar sper ca până la sfârşitul zilei să am dovada cea mare 
în sfârşit. 

Nu am mai putut scoate nimic de la el în continuare, 
iar el a mers pierdui în gânduri, până la porţile de la 
Baskerville Hall. 

— Urci sus? 

— Da, nu văd nici un motiv pentru care m-aş mai 
ascunde. Dar încă ceva, Watson. Nu-i spune nimic despre 
câine lui Sir Henry. Lasă-l să creadă că moartea lui 
Selden a fost cum a vrut Stapleton să credem că a fost. Va 
avea o stare mai bună pentru încercarea grea care-l 
aşteaptă mâine, când va merge, dacă îmi amintesc bine 
raportul tău, la aceşti oameni. 

— Şi eu la fel. 

— Atunci va trebui să te scuzi, şi el va trebui să 
meargă singur. Asta va fi uşor de aranjat. lar acum, dacă 
am ajuns prea târziu pentru cină, cred că suntem gata 
amândoi pentru masa de seară. 

Capitolul XIII 


Se întinde plasa 


Sir Henry a fost mai mult încântat decât surprins să- 


l vadă pe Sherlock Holmes, deoarece se aştepta în 
ultimele zile ca evenimentele recente să-l aducă de la 
Londra. S-a mirat totuşi când a aflat că prietenul meu nu 
are nici bagaj, nici alte explicaţii pentru absenţa sa. Între 
noi, i-am îndeplinit repede necesitățile, iar apoi în timpul 
unei mese de seară prelungite, i-am explicat baronetului 
cât era dezirabil să ştie din ceea ce aflasem. Dar mai întâi 
am avut neplăcuta sarcină de a le da vestea morții lui 
Selden lui Barrymore şi soţiei sale. Pentru el poate că a 
fost o ușurare, dar ea a plâns cu amărăciune în şorțul ei. 
Pentru toată lumea, el era omul violent, pe jumătate 
animal şi pe jumătate demon; dar pentru ea rămăsese 
micul băiețel încăpățânat, care se agățase de mâna ei, din 
propria copilărie. Diabolic într-adevăr este bărbatul care 
nu are nicio femeie să-l jelească. 

— M-am plimbat fără ţintă prin casă toată ziua de 
când Watson a plecat de dimineaţă, spuse baronetul. Cred 
că merit să fiu apreciat, deoarece mi-am ținut 
promisiunea. Dacă nu aş fi jurat să nu mă duc pe acolo 
singur, aş fi putut avea o seară mai vioaie, deoarece am 
primit un mesaj de la Stapleton prin care-mi cerea să mă 
duc la ei. 

— N-am nicio îndoială că ai fi avut o seară mai 
vioaie, spuse Holmes, pe un ton sec. Apropo, presupun că 
tu nu apreciezi că noi te-am jelit crezând că tu ţi-ai rupt 
gâtul? 

Sir Henry făcu ochii mari. Cum aşa? 

— Bietul nenorocit era îmbrăcat cu hainele tale. Mă 
tem că servitorul tău care i le-a dat ar putea avea 
probleme cu poliția. 

— Asta e puţin probabil. Nu era nicio urmă pe ele, 
din câte ştiu eu. 

— Asta e bine pentru el — de fapt, este bine pentru 
voi toţi, de vreme ce vă aflați cu toții pe partea greşită a 
legii în această chestiune. Nu sunt sigur dacă prima mea 
datorie ca detectiv conştiincios nu ar fi să vă arestez pe 

toți. Rapoartele lui Watson sunt probele cele mai 
incriminatoare. 

— Dar cum rămâne cu cazul? întrebă baronetul. Aţi 
rezolvat ceva din încurcătură? Nu ştiu dacă eu şi Watson 
suntem mai înţelepţi de când am venit aici. 

— Cred că mă voi afla în postura de a face ca 
situația să devină şi mai clară în scurt timp. A fost o 
treabă extrem de dificilă și una dintre cele mai 
complicate. Mai sunt câteva puncte asupra cărora încă 
trebuie să facem lumină — dar o să se întâmple şi asta, la 
vremea ei. 

— Am trăit o experiență ciudată, aşa cum Watson v- 
a spus, fără îndoială. Am auzit câinele în mlaștină, aşa că 
pot să jur că nu este doar o superstiție. Am avut ceva 
treabă cu câinii atunci când am fost plecat în Vest, şi ştiu 
să recunosc unul când îl aud. Dacă îi puteţi pune botniță 
acestuia şi să-l puneţi într-un lanţ, aș fi gata să jur că 
sunteți cel mai mare detectiv din toate timpurile. 

— Cred că pot să-i pun botniţă şi să-l leg bine în 
lanț, dacă îmi vei oferi ajutorul tău. 

— Orice îmi veţi spune să fac, voi face. 

— Foarte bine; şi te voi ruga de asemenea să o faci 
fără să întrebi mereu motivul. 

— Cum doriți. 

— Dacă vei face asta, cred că sunt şanse ca mica 
noastră problemă să fie curând rezolvată. Nu am nicio 
îndoială... 

S-a oprit brusc şi se uita fix deasupra capului meu. 
Lampa îi bătea lumina pe față, care-i era atât de atentă și 
imobilă, încât ar fi putut fi a unei statui clasice precise, o 
personificare a vigilenței și a așteptării. 

— Ce este? am strigat amândoi. 

Am putut vedea în timp ce el îşi cobora privirea, că 
îşi reprima anumite emoții interne. Trăsăturile îi erau încă 
grave, însă ochii îi străluceau cu o încântare nostimă. 

— Scuzaţi admiraţia unui cunoscător, spuse el, în 
timp ce îşi flutura mâna spre şirul de portrete care 
acoperea peretele opus. Watson nu vrea să creadă că aş 
ştii ceva despre artă, dar aceasta este pură gelozie, 
deoarece părerile noastre despre acest subiect sunt 
diferite. Aceasta este o serie de portrete cu adevărat 
reuşită. 

— Păi, mă bucur să vă aud spunând asta, spuse Sir 
Henry, privind cu oarecare surprindere la prietenul meu. 

Nu pretind că ştiu multe despre aceste lucruri, şi aş fi un 
critic mai bun al unui cal sau taur tânăr, decât al unui 
tablou. Nu ştiam că ați găsit timp pentru asemenea 
lucruri. 

— Ştiu când un tablou este bun, şi asta văd acum. 
Acela este un Keller, aş jura, acea doamnă în mătase 
albastră de acolo, şi domnul solid cu perucă trebuie să fie 
un Reynolds. Presupun că sunt toate portrete de familie, 
nu? 

— Fiecare dintre ele. 

— Le ştii numele? 

— Barrymore m-a învăţat şi cred că îmi pot spune 
lecţiile destul de bine. 

— Cine este domnul cu telescopul? 

— Acela este Contraamiralul Baskerville, care a 
luptat sub comanda lui Rodney în Indiile de Vest. 
Bărbatul cu haină albastră şi un sul de hârtie este Sir 
William Baskerville, care era Preşedintele Comitetelor a 
Camerei Comunelor sub guvernarea lui Pitt. 

— Şi acest cavaler de pe partea opusă mie — cel în 
catifea neagră şi cu dantelă? 

— Oh, ai dreptul să ştii despre el. Acela este cauza 
tuturor necazurilor, vicleanul Hugo, cel de la care a pornit 
legenda Câinelui din Baskerville. E puţin probabil să-l 
uităm. 

Am privit cu interes şi ceva surprindere spre portret. 

— Vai de mine! — spuse Holmes, — pare un bărbat 
destul de tăcut, cu o atitudine blajină, dar îndrăznesc să 
spun că din privirea sa reiese că era un diavol ascuns. Mi- 
| imaginasem ca o persoană mai robustă şi mai brutală. 

— Nu există nicio îndoială în privinţa autenticității, 
deoarece pe spatele pânzei sunt trecute numele şi data, 
1647. 

Holmes a mai spus doar câteva cuvinte, dar tabloul 
vechiului scandalagiu părea să-l fascineze, iar ochii lui au 
stat continuu fixați asupra sa, în timpul mesei de seară. 
De-abia mai târziu, când Sir Henry s-a dus în camera lui, 
am putut să-i urmăresc direcția gândurilor sale. M-a dus 
înapoi în salon, ținând lumânarea din dormitorul său în 
mână în dreptul portretului marcat de timp de pe perete. 

— Vezi ceva acolo? 

M-am uitat la pălăria lată cu pene, la părul buclat, la 
gulerul alb din dantelă, şi la chipul serios care era înrămat 
între ele. Nu avea o expresie a feţei brutală, dar era 

primitivă, dură şi aspră, cu o gură cu buze subțiri, şi ochi 
reci, intoleranți. 

— Seamănă cu cineva pe care-l cunoşti? 

— Are ceva din Sir Henry la maxilar. 

— Doar o impresie, poate. Dar stai o clipă! Stătea pe 
un scaun, şi, ținând lumina cu mâna stângă, şi-a arcuit 
braţul drept deasupra pălăriei late, şi a cârlionților lungi. 

— Doamne Sfinte, am strigat, uluit. 

Chipul lui Stapleton ieşise din pânză. 

— Ha, vezi acum. Ochii mei au fost antrenați să 
examineze chipuri şi nu obiecte vestimentare. Este prima 
calitate a unui anchetator criminalist să poată vedea 
dincolo de deghizări. 

— Dar acesta este minunat. Ar putea fi portretul său. 

— Da, este un exemplu interesant de revenire în 
timp, care pare să fie atât de natură fizică, dar și 
spirituală. Un studiu al portretelor familiei e de ajuns 
pentru a converti un om la doctrina reîncarnării. Individul 
este un Baskerville — asta e evident. 

— Cu pretenţii asupra moştenirii. 

— Exact. Această şansă cu tabloul ne-a furnizat una 
dintre cele mai evidente verigi lipsă. L-am prins, Watson, 
l-am prins, şi îndrăznesc să jur că până mâine noapte, se 
va zbate în plasa noastră ca unul dintre proprii săi fluturi. 
Un cui, o tăbliță de plută şi o fişă, şi-l vom adăuga în 
colecția noastră din Baker Street. 

Izbucnise într-unul dintre rarele sale accese de râs, în 
timp ce s-a întors cu fața de la tablou. Nu l-am auzit 
râzând des, dar întotdeauna molipseşte şi pe altcineva. 

M-am trezit devreme dimineaţa, dar Holmes era deja 
în picioare, deoarece l-am văzut venind de pe drum în 
timp ce mă îmbrăcam. 

— Da, ar trebui să avem o zi plină astăzi, remarcă el 
şi îşi frecă mâinile cu entuziasm pentru acțiune. Plasele 
sunt toate pregătite, şi întrecerea e pe cale să înceapă. 
Vom ştii până la sfârşitul zilei dacă am prins știuca 
noastră cu fălci slabe, sau dacă ne-a scăpat printre degete. 

— Ai fost deja în mlaștină? 

— Am trimis un raport din Grimpen la Princetown 
în legătură cu moartea lui Selden. Cred că pot promite că 
niciunul dintre voi nu va mai fi deranjat de această 
problemă. Şi am luat de asemenea legătura cu loialul meu 
Cartwright, care ar fi venit cu siguranță la uşa colibei 

mele ca un câine care vine la mormântul stăpânului său, 
dacă nu l-aş fi asigurat că sunt bine. 

— Care e următoarea mişcare? 

— Să-l vedem pe Sir Henry. Ah, iată-l! 

— Buna dimineaţa, Holmes, spuse baronetul. Arătați 
ca un general care îşi plănuiește bătălia împreună cu şeful 
gărzii sale. 

— Exact aceasta este situația. Watson mă întreba 
despre ordine. 

— Şi eu la fel. 

— Foarte bine. Tu eşti programat din câte am înţeles 
să cinezi cu prietenii noştri, familia Stapleton în seara 
asta. 

— Sper că vei veni şi tu. Sunt oameni foarte 
ospitalieri şi sunt sigur că ar fi foarte bucuroşi să te vadă. 

— Mă tem că Watson şi cu mine trebuie să plecăm 
la Londra. 

— La Londra? 

— Da, cred că am fi mai de folos acolo în situația 
actuală. 

Faţa baronetului s-a lungit în mod vizibil. Am sperat 
că veți fi alături de mine în problema asta. Conacul și 
mlaştina nu sunt locuri foarte plăcute când cineva este 
singur. 

— Dragul meu prieten, trebuie să ai încredere în 
mine şi implicit să faci ceea ce îţi spun. Le poți transmite 
prietenilor tăi că am fi venit bucuroşi, dar treburi urgente 
ne cer să fim în oraş. Sperăm să ne întoarcem la 
Devonshire foarte curând. Îţi vei aminti să le transmiti 
acest mesaj? 

— Dacă insistaţi asupra lui. 

— Nu există alternativă, te asigur. 

Am văzut după sprânceana întunecată a baronetului 
că era profund rănit de ceea ce considera a fi dezertarea 
noastră. 

— Când doriţi să plecaţi? 

— Imediat după micul dejun. Ne vom duce în 
Coombe Tracey, dar Watson își va lăsa lucrurile ca o 
garanţie că se va întoarce la tine. Watson, tu îi vei trimite 
o notă lui Stapleton pentru a-i spune că regreți că nu ai 
putut veni. 

— Mi-a venit o idee bună: aceea de a merge şi eu la 
Londra cu voi, spuse baronetul. De ce aș rămâne aici 
singur? 

— Pentru că asta e datoria ta. Pentru că mi-ai dat 
cuvântul tău că vei face cum ţi se va spune, şi eu îți spun 
să rămâi. 

— Bine, atunci, voi rămâne. 

— Un singur ordin! Mi-aş dori să mergi la Merripit 
House cu trăsura. Trimite-ţi apoi trăsura acasă, şi spune-le 
că intenționezi să te plimbi până acasă. 

— Să mă plimb prin mlaștină? 

— Da. 

— Dar acesta este chiar lucrul pe care m-ai 
atenționat de nenumărate ori să nu-l fac. 

— De această dată îl poţi face cu grijă. Dacă nu aş 
avea toată încrederea în nervii şi curajul tău, nu ţi-aş 
sugera asta, dar este esențial să o faci. 

— Atunci o voi face. 

— Şi cum îți preţuiești viaţa, nu te duce în jurul 
mlaştinii în nicio direcţie, în afară de poteca dreaptă care 
duce de la Merripit House până la Grimpen Road; şi care 
este drumul tău normal spre casă. 

— Voi face doar ceea ce-mi spuneți. 

— Foarte bine. Aş fi bucuros să plec după micul 
dejun cât mai repede pentru a ajunge după-amiază la 
Londra. 

Am fost destul de uimit de acest program, deşi mi- 
am amintit că Holmes îi spusese lui Stapleton cu o seară 
înainte că vizita sa se va termina în ziua următoare. Nu 
îmi trecuse totuşi prin minte că şi-ar dori să merg cu el şi 
nici nu puteam înţelege cum putem fi amândoi absenţi 
într-un moment pe care el singur l-a catalogat drept unul 
critic. Nu aveam ce face decât să mă supun; aşa că ne-am 
luat la revedere de la prietenul nostru dezamăgit, şi câteva 
ore mai târziu eram în gara din Coombe Tracey și 
trimisesem trăsura înapoi. Un băiat micut aştepta pe 
peron. 

— Ceva ordine, domnule? 

— Vei lua acest tren spre oraş, Cartwright. În 
momentul în care ajungi, îi vei trimite o telegramă lui Sir 
Henry Baskerville în numele meu, pentru a-l ruga ca dacă 
găseşte agenda mea pe care am uitat-o, să o trimită prin 
curier în Baker Street. 

— Da, domnule. 

— Şi întreabă la oficiul poştal al gării dacă există 
vreun mesaj pentru mine. 

Băiatul se întoarse cu o telegramă, pe care Holmes 
mi-a înmânat-o. Scria: 


Telegramă primită. Vin cu procură. Ajung la şase fără douăzeci. — 
LESTRADE 


— Acesta este un răspuns pentru mine din această 
dimineaţă. El este cel mai bun dintre profesionişti după 
părerea mea, şi s-ar putea să avem mare nevoie de 
ajutorul său. Acum, Watson, cred că nu ne putem umple 
timpul mai bine decât făcându-i o vizită cunoștinței 
noastre, doamna Laura Lyons. 

Planul său începu să fie evident. Îl va folosi pe 
baronet pentru a convinge familia Stapleton că într- 
adevăr am plecat, în timp ce noi de fapt ne vom întoarce 
în clipa în care probabil va fi nevoie de noi. Acea 
telegramă din Londra, dacă e menţionată de Sir Henry, ar 
trebui să le înlăture ultimele suspiciuni din minte. Deja se 
părea că văd plasele noastre aruncate aproape de știuca cu 
fălci slabe. 

Doamna Laura Lyons se afla în biroul ei, iar 
Sherlock Holmes începuse întrevederea cu o francheţe şi 
un fel direct care au uimit-o foarte mult. 

— Investighez circumstanţele care au dus la moartea 
bătrânului Sir Charles Baskerville, spuse el. Prietenul 
meu de lângă mine, dr. Watson, m-a informat despre ceea 
ce i-ați spus şi de asemenea despre ceea ce aţi ascuns în 
legătură cu această problemă. 

— Ce am ascuns? întrebă ea sfidătoare. 

— Aţi mărturisit că i-aţi cerut lui Sir Charles să fie la 
poartă la ora zece. Ştim că acesta a fost locul și ora morții 
sale. Aţi ascuns care este legătură dintre aceste 
evenimente. 

— Nu există nicio legătură. 

— În acest caz, coincidenţa trebuie într-adevăr să fie 
extraordinară. Dar cred că vom reuşi să stabilim o 
legătură până la urmă. Vreau să fiu complet sincer cu 
dumneavoastră, doamnă Lyons. Considerăm că acest caz 
este unui de crimă, şi dovezile ar putea sa-l implice nu 
numai pe prietenul dumitale domnul Stapleton, cât şi pe 
soția lui de asemenea. 

Doamna sări de pe scaun. Soţia lui! strigă ea. 

— Acest fapt nu mai este un secret. Persoana care 
era cunoscută drept sora lui e în realitate soția lui. 

Doamna Lyons îşi reluă locul. Mâinile ei ţineau 
strâns braţele scaunului ei, și am văzut că unghiile roz 
deveniseră albe sub presiunea strânsorii. 

— Soția lui! spuse ea, din nou. Nu era un bărbat 
însurat. 

Sherlock Holmes ridică din umeri. 

— Dovediţi-mi asta! Dovediţi-mi asta! Şi dacă puteți 
să o faceți! Scânteia turbată din ochii ei spunea mai mult 
decât orice cuvinte. 

— Am venit pregătit să o fac, spuse Holmes, scoțând 
mai multe hârtii din buzunar. Aici este o fotografie a 
cuplului făcută în York acum patru ani. Este semnată pe 
verso — Dl. şi Dna. Vandeleur —, dar nu veţi avea nicio 
dificultate în a-l recunoaște pe el, şi pe ea de asemenea, 
dacă o ştiţi din vedere. Aici sunt trei descrieri scrise de 
martori de încredere despre dl. şi dna. Vandeleur, care la 
acea vreme dețineau școala privată St. Oliver. Citiţi-le, şi 
vedeţi dacă vă puteţi îndoi de identitatea acestor oameni. 

S-a uitat peste ele, şi apoi a privit spre noi cu fața 
neclintită, rigidă a unei femei disperate. 

— Domnule Holmes, spuse ea, acest bărbat s-a 
oferit să se însoare cu mine, dacă eu voi putea obţine 
divorțul de la soţul meu. M-a minţit, nenorocitul, în orice 
fel imaginabil. Niciun cuvânt adevărat nu mi-a spus 
vreodată. Şi de ce — de ce? Mi-am imaginat că totul a fost 
pentru binele meu. Dar acum realizez că nu am fost decât 
o unealtă în mâinile sale. De ce aş mai avea încredere în 
el, când el nu a avut niciodată în mine? De ce aş mai 
încerca să-l apăr de consecințele propriilor lui fapte 
ticăloase? Întrebaţi-mă ce doriţi, şi nu am să vă ascund 
nimic. Un singur lucru pot să vă jur, şi anume, că atunci 
când am scris scrisoarea, nici prin gând nu mi-a trecut că 
îi va face vreun rău bătrânului gentilom, care a fost cel 
mai bun prieten al meu. 

— Vă cred în totalitate, doamnă, spuse Sherlock 
Holmes. Relatarea acestor evenimente trebuie să fie 
foarte dureroasă pentru dumneavoastră, şi poate că ar fi 
mai ușor dacă aş povesti eu ce s-a întâmplat, și 
dumneavoastră mă puteţi corecta dacă fac vreo greşeală. 
Trimiterea acestei scrisori v-a fost sugerată de Stapleton? 

— El mi-a dictat-o. 

— Presupun că motivul pe care vi l-a oferit a fost că 
veţi primi ajutor de la Sir Charles pentru cheltuielile de 
judecată ale divorţului dumneavoastră? 

— Exact. 

— Şi după ce aţi trimis scrisoarea v-a convins să nu 
vă prezentaţi la întâlnire? 

— Mi-a spus că dacă vreun alt bărbat mi-ar oferi 
bani pentru un asemenea motiv, s-ar simţi rănit în orgoliu, 
şi că deşi el însuşi era un bărbat sărac, şi-ar fi dat şi 
ultimul bănuţ ca să înlăture obstacolele care ne despart. 

— Pare să fie un personaj foarte complex. Şi apoi nu 
ați mai auzit nimic până când nu aţi citit articolul din 
ziar? 

— Nu. 

— Şi v-a pus să juraţi că nu veţi spune nimic despre 
întâlnirea cu Sir Charles? 

— Da. A spus că moartea sa a fost una foarte 
misterioasă, şi că aş fi suspectată cu siguranță dacă 
anumite fapte ieşeau la iveală. M-a speriat, încât am 
păstrat tăcerea. 

— Asta aşa e. Dar aţi avut suspiciuni? 

A ezitat şi a lăsat privirea în jos. Îl cunoşteam, spuse 
ea. Dar dacă ar fi fost cinstit cu mine, aş fi fost şi eu 
mereu cu el. 

— Cred că pe de-a întregul ați fost norocoasă că ați 
scăpat, spuse Sherlock Holmes. L-aţi avut la mâna 
dumneavoastră, şi el ştia asta, şi totuşi sunteți încă în 
viață. Aţi păşit timp de câteva luni foarte aproape de 
marginea unei prăpăstii. Trebuie să vă urăm o zi bună 
acum, doamna Lyons, şi este posibil să auziţi în foarte 
scurt timp de noi din nou. 

— Cazul nostru începe să se limpezească, şi 
dificultate după dificultate dispare în fața noastră, spuse 
Holmes în timp ce stăteam să aşteptăm sosirea express- 
ului de la oraş. Curând voi fi capabil să pun cap la cap și 
să alcătuiesc o singură povestire despre una dintre cele 
mai deosebite şi senzaţionale crime din timpurile 
modeme. Studenţii de la criminologie îşi vor aminti 
incidentele similare din Grodno, Mica Rusie, din anul 
1866, şi desigur, mai sunt şi crimele Anderson din 
Carolina de Nord, dar acest caz prezintă anumite trăsături 
care sunt în întregime ale lui. Nici măcar acum nu avem 
un caz clar împotriva acestui bărbat foarte viclean. Dar 
voi fi surprins dacă nu se va clarifica totul înainte să 
mergem la culcare în această noapte. 

Express-ul de Londra a venit şuierând în stație, și un 
bărbat micut, cu fața de bulldog, a ieşit din vagonul de 

clasa întâi. Ne-am strâns mâinile toți trei şi am observat 
din modul respectuos cu care Lestrade se uita la tovarășul 
meu că învățase multe de când au lucrat prima oara 
împreună. Îmi aminteam foarte bine disprețul pe care 
teoriile bărbatului rațional îl stârneau în bărbatul practic. 

— Ceva de bine? întrebă el. 

— Cel mai mare din ultimii ani; spuse Holmes. 
Avem două ore până când trebuie să ne gândim să 
acționăm. Cred că le putem petrece luând cina, şi apoi, 
Lestrade, îți vom aerisi gâtul de ceața Londrei, oferindu-ți 
o gură de aer proaspăt de noapte în Dartmoor. N-ai fost 
niciodată acolo? Ei bine, cred că nu vei uita vreodată 
prima ta vizită. 

Capitolul XIV 


Câinele din Baskerville 


Unu dintre defectele lui Sherlock Holmes, dacă 


într-adevăr se poate numi defect — este că era extrem de 
rezervat în a comunica cuiva planurile sale complete până 
în momentul realizării lor. Fără îndoială, parțial era din 
cauza firii sale stăpânitoare, căreia îi plăcea să domine și 
să-i surprindă pe cei din jurul său. Pe de altă parte, însă, 
era şi din cauza precauţiei sale profesionale, care-l forța 
să nu-și asume niciodată riscuri. Rezultatul, totuşi, era o 
provocare pentru cei care acționau ca agenți ai săi sau 
asistenți. Am suferit deseori din aceasta cauză, dar 
niciodată atât de mult ca în timpul acelei lungi plimbări 
prin întuneric. Marele obstacol era în fața noastră; în 
sfârșit urma să facem efortul nostru final, şi cu toate 
acestea, Holmes nu spusese nimic, şi puteam doar 
presupune care va fi cursul planului său. Nervii mei 
tremurau de nerăbdare, când într-un final, vântul rece care 
ne bătea în fețe şi spaţiile întunecate, pustii de pe fiecare 
parte a drumului îngust, îmi spuneau că ne aflam din nou 
în ținutul mlăștinos. Fiecare pas al cailor şi fiecare 
întoarcere a roților ne ducea mai aproape de aventura 
noastră supremă. 

Conversaţia noastră a fost deranjată de prezenţa 
vizitiului din trăsura închiriată, aşa că am fost obligaţi să 
discutăm despre lucruri triviale, când nervii noştri erau 
tensionaţi de emoție şi nerăbdare. A fost o uşurare pentru 
mine, după această neobişnuită reținere, să trecem în 
sfârşit de casa lui Frankland şi să ne îndreptăm mai 
aproape de conac şi de scena acțiunii. Nu am mers cu 
trăsura până la ușă, ci am coborât lângă poarta dinspre 
alee. Trăsura a fost plătită, şi 1 s-a ordonat să se întoarcă 
la Coombe Tracey imediat, în timp ce noi am pornit spre 
Merripit House. 

— Eşti înarmat, Lestrade? 

Micul detectiv zâmbi. Atâta timp cât am pantalonii, 
am un buzunar la şold, și atâta timp cât am buzunarul la 
şold, am ceva în el. 

— Bine! Prietenul meu şi cu mine suntem de 
asemenea pregătiți pentru urgenţe. 

— Sunteţi destul de aproape de rezolvarea afacerii 
acesteia, domnule Holmes. Care este jocul acum? 

— Un joc al aşteptări. 

— Pe cuvântul meu că nu pare un loc foarte vesel, 
spuse detectivul, înfiorat, privind în jurul lui la pantele 
mohorâte ale dealului şi la enormul bloc de ceaţă, care 
plutea peste Grimpen Mire. 

— Văd luminile unei case în faţa noastră. 

— Aceea este Merripit House şi sfârșitul călătoriei 
noastre. Trebuie să vă cer să mergeţi în vârful picioarelor 
şi să nu vorbiti decât în şoaptă. 

Am mers cu atenție de-a lungul drumului, ca şi cum 
ne-am fi dus înspre casă, dar Holmes m-a oprit când eram 
la vreo două sute de metri de ea. 

— Aici e bine, spuse el. Aceste pietre din dreapta 
formează o privelişte admirabilă. 

— Vom aştepta aici? 

— Da, ne vom organiza mica ambuscadă aici. Intră 
în această scobitură, Lestrade. Ai fost înăuntru, în casă, 
nu-i aşa, Watson? Poți să-mi spui poziția camerelor? Ce 
sunt acele ferestre cu zăbrele din capătul acesta? 

— Cred că sunt ferestrele de la bucătărie. 

— Şi cea de dincolo, care străluceşte așa puternic? 

— Aceea e cu siguranţă sufrageria. 

— Storurile sunt ridicate. Cunoşti direcția cel mai 
bine. Furişează-te în linişte şi fii atent la ce fac — dar, 
pentru numele lui Dumnezeu, nu-i lăsa să-și dea seama că 
sunt priviți! 

M-am dus pe vârfurile picioarelor pe potecă şi m-am 
oprit în spatele zidului jos, care împrejmuieşte livada 
neclintită. Ascunzându-mă în umbra ei, am ajuns într-un 
punct de unde puteam privi drept prin fereastra fără 
perdea. 

Erau doar doi bărbaţi în cameră, Sir Henry şi 
Stapleton. Stăteau cu profilul spre mine, pe ambele părți 
ale mesei rotunde. Amândoi fumau, iar în faţa lor era 
cafea şi vin. Stapleton vorbea cu entuziasm, dar baronetul 
părea palid şi distrat. Poate că gândul la acea plimbare 
singuratică de-a lungul mlaștinii de rău augur, cântărea 
greu pentru el. 

În timp ce îi priveam, Stapleton se ridică şi părăsi 
camera, în timp ce Sir Henry îşi umplu din nou paharul şi 

se întinse pe spate în fotoliu, pufăind din ţigară. Am auzit 
scârțâitul unei uşi şi sunetul clar al unor cizme pe pietriș. 
Paşii au trecut de-a lungul potecii de pe cealaltă parte a 
zidului sub care mă ghemuisem. Privind peste el, l-am 
văzut pe naturalist la uşa unei aripi a clădirii, într-un colț 
al livezii. O cheie s-a învârtit într-o yală, şi în timp ce el a 
intrat înăuntru, s-a auzit un zgomot ciudat de acolo, ca de 
încăierare. A stat doar vreun minut înăuntru, şi apoi am 
auzit cheia întorcându-se din nou, iar el a trecut de mine 
şi a reintrat în casă. L-am văzut revenind la oaspetele lui 
şi m-am strecurat în linişte înapoi la însoțitorii mei, 
dorind să le spun ce am văzut. 

— Spui, Watson, că doamna nu e acolo? întrebă 
Holmes, când îmi terminasem raportul. 

— Nu. 

— Unde ar putea fi atunci, de vreme ce nu există 
nicio lumină în altă cameră, în afară de bucătărie? 

— Nu pot să-mi dau seama unde este. 

Spusesem mai devreme că peste marele Grimpen 
Mire atârna o ceață albă, densă. Se îndrepta încet în 
direcția noastră, şi s-a adunat ca un zid pe acea parte unde 
eram noi, joasă, dar densă şi bine definită. Luna strălucea 
deasupra ei, şi arăta ca un mare câmp de gheață lucitor, 
capetele fiind formate din îndepărtatele vârfuri stâncoase, 
în timp ce pe suprafaţa ei apăreau pietre. 

Holmes se întoarse spre ea şi murmură neliniștit în 
timp ce-i privea cursul leneş. 

— Vine spre noi, Watson. 

— E atât de grav? 

— Foarte grav într-adevăr — singurul lucru de pe 
pământ care ar putea să-mi încurce planurile. Baronetul 
nu poate să mai stea mult. E deja ora zece. Succesul 
nostru şi poate chiar viața lui depind de plecarea lui 
înainte ca ceața să fie peste potecă. 

Noaptea era limpede şi liniştită deasupra noastră. 
Stelele străluceau rece şi puternic, în timp ce o semilună 
îmbrăca întreaga scenă într-o moale şi confuză lumină. 
Întunecatul corp al casei, se întindea înaintea noastră, cu 
acoperişul său dinţat şi hornurile zbârlite subliniate de 
cerul cu sclipiri de argint. Dungi late de lumină aurie de 
la ferestrele joase, se alungeau de-a lungul livezii şi 
mlaștinii. Unul dintre ele a fost brusc stins. Servitorii 
părăsiseră bucătăria. Mai rămăsese doar lampa din 

sufragerie, unde cei doi bărbaţi, gazda criminală și 
oaspetele neștiutor, încă pălăvrăgeau la țigările lor. 

Cu fiecare minut care trecea, întinderea aceea ca o 
lână moale, albă care acoperea jumătate de mlaștină, se 
deplasa din ce în ce mai aproape de casă. Deja, primele 
fragmente subțiri din ea se încolăceau în jurul pătratului 
auriu al ferestrei luminate. Zidul următor din livadă era 
deja invizibil, iar copacii erau învăluiţi într-un nor de 
vapori albi. În timp ce o priveam, valurile de ceaţă au 
venit târându-se în jurul ambelor colţuri ale casei şi s-au 
rostogolit încet, într-un singur troian dens, în care etajul 
de sus şi acoperişul pluteau ca o navă stranie pe o mare 
de umbre. Holmes, înfierbântat, lovi cu mâna în piatra din 
fața noastră şi bătu nerăbdător din picior. 

— Dacă nu iese într-un sfert de oră, cărarea va fi 
acoperită. Într-o jumătate de oră nu o să mai fim în stare 
să ne vedem mâinile în faţa noastră. 

— Să ne mutăm mai înapoi pe un teren mai înalt? 

— Da, cred că ar fi mai bine. 

Astfel, în timp ce blocul troian de ceață plutea 
înainte, noi ne-am dus înapoi, până când am ajuns la o 
jumătate de milă de casă, şi marea aceea albă, densă, cu 
luna licărind în partea ei superioară, avansa încet și 
implacabil înainte. 

— Mergem prea departe, spuse Holmes. Ar fi bine 
să nu ne asumăm riscul ca lui să i se întâmple ceva 
înainte să poată ajunge la noi. Trebuie să ne menţinem 
poziţiile unde suntem acum, cu orice preţ. S-a pus în 
genunchi şi şi-a lipit urechea de pământ. Slavă cerului, 
cred că îl aud venind. 

Un sunet de pași repezi penetrase liniştea mlaștini. 
Ghemuindu-ne printre pietre, ne uitam atenți la blocul 
argintiu de fum din faţa noastră. Paşii se auzeau mai tare, 
şi, bărbatul pe care îl aşteptam apăru, ca printr-o perdea 
de ceaţă. Se uită uimit în jurul său, în timp ce înainta în 
noaptea limpede, înstelată. Apoi a luat-o grăbit de-a 
lungul cărării, a trecut aproape de locul unde stăteam noi 
şi se duse înainte pe panta lungă din spatele nostru. În 
timp ce mergea, se uita continuu peste umăr, ca un om 
care e bolnav de griji. 

— Sssst, tăcere! strigă Holmes, şi am auzit sunetul 
ascuţit al cocoșului armei. Fiţi atenţi! Vine! 

Se auzea un zgomot continuu, de intensitate redusă, 
a unor paşi repezi, de undeva din mijlocul acelei întinderi 

de ceaţă. Norul era la mai puţin de cincizeci de metri de 
locul unde eram noi, şi ne holbam la el, toţi trei, nefiind 
siguri ce oroare avea să apară din mijlocul lui. Eram 
lângă cotul lui Holmes şi m-am uitat o clipă la faţa sa. Era 
palidă şi exaltată, ochii strălucindu-i puternic în lumina 
lunii. Dar deodată a început să privească fix, rigid, şi 
buzele i s-au întredeschis de uimire. În același moment, 
Lestrade scoase un țipăt de groază şi se aruncă la pământ 
cu fața în jos. Am sărit în picioare, cu mâna inertă 
încercând să apuc pistolul, cu mintea paralizată de 
apariţia îngrozitoare care ieşise spre noi din umbrele ceții. 
Era un câine, un câine imens, negru ca tăciunele, dar un 
câine cum ochii muritorilor nu au mai văzut. Scotea foc 
din gura deschisă, ochii îi luceau ca un foc ce ardea 
înăbușit, botul şi blana din jurul gâtului şi bărbia, erau 
subliniate de scântei pâlpâitoare. Nici în visul delirant al 
unei minți cu probleme, nu ar fi fost conceput ceva mai 
sălbatic, mai dezgustător, mai diabolic decât acea creatură 
întunecată, care apăruse în faţa noastră prin zidul de 
ceaţă. 

Imensa creatură neagră sărea pe drum, cu salturi 
lungi, urmărind cu atenție urmele paşilor prietenului 
nostru. Atât de paralizaţi am fost din cauza apariției, încât 
i-am permis să treacă înainte ca noi să ne revenim. Apoi, 
Holmes și cu mine am tras amândoi cu arma, iar creatura 
scoase un răcnet hidos, care arăta că cel puţin unul dintre 
noi o nimerise. Nu s-a oprit totuşi, ci a sărit înainte. 
Departe, pe cărare, l-am văzut pe Sir Henry privind în 
urmă, cu faţa albă în bătaia lunii, cu mâinile ridicate de 
groază, privind neputincios la bestia înspăimântătoare 
care-l urmărea. 

Dar acel strigăt de durere al câinelui, ne-a şters toate 
temerile. Dacă era vulnerabil, era muritor, şi dacă îl 
puteam răni, atunci îl puteam şi ucide. Niciodată nu am 
văzut un om fugind mai repede decât Holmes în acea 
seară. Sunt recunoscut ca fiind iute de picior, dar el m-a 
depăşit la fel cum eu l-am depăşit pe micul expert. În faţa 
noastră, în timp ce zburam pe drum, am auzit țipetele lui 
Sir Henry, unul după altul, şi răcnetul puternic al câinelui. 
Am ajuns la timp pentru a vedea bestia năpustindu-se 
asupra victimei sale, trântindu-l la pământ şi repezindu-se 
la gâtul său. Dar în secunda următoare, Holmes goli cinci 
gloanţe din pistolul său în corpul creaturii. Cu un ultim 
răcnet de agonie şi o încercare de mușcătură în aer, s-a 

rostogolit pe spate, mişcând furios din labe şi apoi căzu 
neputincios pe o parte. M-am oprit, gâfâind, şi mi-am 
apăsat pistolul de capul îngrozitor, pâlpâitor, dar era inutil 
să apăs pe trăgaci. Câinele uriaş era mort. 

Sir Henry stătea nemişcat acolo unde căzuse. l-am 
desfăcut gulerul, iar Holmes a spus o rugăciune de 
recunoștință când am văzut că nu avea nicio zgârietură pe 
el şi că reușisem să-l salvăm la timp. Deja pleoapele 
prietenului nostru tremurau, iar el făcea un efort suprem 
să se miște. Lestrade puse sticluța sa de brandy în gura 
baronetului, şi doi ochi înspăimântați priveau în sus la 
noi. 

— Dumnezeule! şopti el. Ce a fost asta? În numele 
lui Dumnezeu, ce a fost? 

— Este mort, orice ar fi, spuse Holmes. Am învins 
fantoma familiei odată şi pentru totdeauna. 

Ca dimensiune şi forță, era o creatură oribilă cea 
care zăcea întinsă în faţa noastră. Nu era un câine pur 
sânge de vânătoare, şi nu era un dog mare englez pur, ci 
părea să fie o combinaţie între cele două — cumplit ca 
înfăţişare, sălbatic şi la fel de mare ca o mică leoaică. 
Chiar şi acum, în imobilitatea morții, fălcile uriaşe păreau 
să scoată o flacără albăstruie, şi ochii mici, răi, vârâţi în 
fundul capului erau încercuiți de foc. Am pus mâna pe 
botul strălucitor, şi în timp ce-l ţineam în sus, propriile 
mele degete pâlpâiau și străluceau în întuneric. 

— Fosfor, am spus eu. 

— O vicleană preparare a lui, spuse Holmes, 
mirosind animalul mort. 

— Nu există niciun miros care să se fi amestecat cu 
aroma sa puternică. Îţi datorăm mii de scuze, Sir Henry, 
pentru că te-am expus acestei sperieturi. Eram pregătit 
pentru un câine, dar nu pentru o asemenea creatură. lar 
ceața ne-a lăsat puţin timp să-l prindem. 

— Mi-ai salvat viaţa. 

— Punând-o mai întâi în pericol. Eşti destul de 
puternic pentru a sta în picioare? 

— Mai dă-mi o gură din acel brandy, şi voi fi gata 
pentru orice. Deci! Acum, dacă mă ajuţi să mă ridic. Ce 
propui să facem? 

— Să te lăsăm aici. Nu eşti în formă pentru alte 
aventuri în noaptea asta. Dacă vei aştepta, unul dintre noi 
se va întoarce şi te va însoţi la conac. 

A încercat să stea în picioare, dar era încă groaznic 
de palid şi tremura din toate încheieturile. L-am ajutat să 
se sprijine de o stâncă, unde a stat tremurând şi ținându-și 
faţa între mâini. 

— Trebuie să te lăsăm acum, spuse Holmes. Trebuie 
să ne terminăm treaba, şi fiecare moment e important. Am 
rezolvat cazul, iar acum nu ne mai trebuie decât omul 
nostru. 

— Sunt una la mie şanse să-l găsim acasă, a 
continuat el, în timp ce ne regăseam urmele paşilor 
grăbiţi în josul cărării. Acele împușcături, trebuie să-i fi 
indicat că jocul s-a sfârșit. 

— Eram la ceva distanță şi această ceață s-ar putea 
să le mai fi amortizat zgomotul. 

— A urmărit câinele pentru a-l chema înapoi — de 
asta să fii sigur. Nu, nu, a plecat până acum. Dar vom 
cerceta casa pentru a fi siguri. 

Uşa de la intrare era deschisă, aşa că ne-am repezit 
înăuntru şi ne-am dus repede din cameră în cameră, spre 
uimirea unui servitor bătrân, şovăitor, care ne-a 
întâmpinat pe hol. Nu era nicio lumină, în afară de 
sufragerie, dar Holmes a luat o lampă şi nu a lăsat niciun 
colț din casă neexplorat. Nu am găsit nici urmă de omul 
pe care îl vroiam. La etajul superior, totuşi, una dintre 
ușile dormitorului era încuiată. 

— E cineva aici! strigă Lestrade. Aud o mișcare. 
Deschideţi uşa! 

Un geamăt stins şi tremurând venea dinăuntru. 
Holmes lovi uşa peste încuietoare cu talpa piciorului, şi 
ea se deschise. Cu pistoalele în mână, ne-am repezit toți 
trei înăuntru. 

Dar acolo, nu era nici urmă de ticălosul disperat și 
arogant pe care ne aşteptam să-l vedem. În locul lui, am 
fost puşi în faţa unui obiect atât de ciudat şi de neaşteptat, 
încât am rămas o clipă uitându-ne la el uimiţi. 

Camera fusese aranjată ca un mic muzeu, şi pereţii 
erau acoperiți de recipiente din sticlă pline de acea 
colecție de fluturi și musculiţe, a căror achiziție a făcut 
deliciul acestui bărbat complex şi periculos. În mijlocul 
camerei, era un stâlp, care fusese folosit într-o anumită 
perioadă ca suport pentru bătrânul tavan mâncat de 
viermi, care sprijinea acoperişul. De acest stâlp era legat 
un trup, atât de bine înfăşurat şi învelit în cearşafuri, încât 
nu-ți puteai da seama pe moment dacă era un bărbat sau o 

femeie. Un prosop era trecut pe după gât şi era legat la 
capătul stâlpului. Altul acoperea partea inferioară a feţei, 
iar deasupra lui, doi ochi negri — ochi extrem de 
întrebători, plini de durere şi ruşine — ne priveau. Într-o 
clipă, am sfâşiat căluşul, am desfăcut nodurile, şi doamna 
Stapleton s-a prăbuşit pe podea în faţa noastră. În timp ce 
capul ei frumos îi căzu pe piept, am văzut limpede 
semnul roşiatic al unui şfichi de bici în jurul gâtului ei. 

— Bruta! strigă Holmes. Aici, Lestrade, sticla ta de 
brandy. Aşeaz-o pe scaun! A leşinat din cauza epuizării şi 
a tratamentului violent. 

A deschis ochii din nou. 

— E în siguranţă? a întrebat ea. A scăpat? 

— Nouă nu poate să ne scape, doamnă. 

— Nu, nu, nu mă refeream la soţul meu. Sir Henry? 
Este teafăr? 

— Da. 

— Şi câinele? 

— Este mort. 

Scoase un lung suspin de satisfacție. Slavă 
Domnului! Slavă Domnului! Oh, acest ticălos! Uitaţi-vă 
cum s-a purtat cu mine! Şi-a scos braţele din mâneci și 
am văzut cu groază că erau pline de vânătăi. Dar asta e 
nimic — nimic! Mi-a torturat şi mi-a pângărit mintea şi 
sufletul. Puteam să îndur totul, violenţa, singurătatea, o 
viață dezamăgitoare, totul, cât timp puteam să mă agăţ de 
speranța că am dragostea lui, dar acum ştiu că și în asta 
am fost folosită şi înşelată. A izbucnit într-un plâns în 
hohote în timp ce vorbea. 

— Nu merită să vă fie milă de el, doamnă, spuse 
Holmes. Atunci, spuneţi-ne unde îl vom găsi. Dacă l-aţi 
ajutat vreodată cu planurile lui diabolice, acum pe noi şi 
astfel păcatul nu va fi aşa mare. 

— Nu este decât un loc în care ar fi putut fugi, 
răspunse ea. Există o veche mină de cositor pe o insuliță, 
în mijlocul lui Grimpen Mire. Acolo îşi ținea câinele şi tot 
acolo a făcut pregătiri, astfel încât să poată avea un 
refugiu. Acolo ar fi plecat. 

Blocul de ceaţă se întindea ca o lână albă în jurul 
ferestrei. Holmes ţinea lampa spre ea. 

— Priviţi, spuse el. Nimeni nu ar putea găsi drumul 
spre Grimpen Mire în noaptea aceasta. 

Ea a râs şi bătu din palme. Ochii şi dinții ei 
străluceau de o bucurie puternică. 

— Ar putea găsi drumul, dar nu s-ar mai putea 
întoarce, strigă ea. Cum ar putea vedea nuielele de 
ghidare în noaptea asta? Le-am plantat împreună, eu şi el, 
pentru a marca poteca prin Mire. Oh, dacă aş fi putut să le 
scot astăzi! Atunci într-adevăr ar fi fost la mila voastră. 

Era evident pentru noi că toată urmărirea era în van 
până când ceața nu se ridica. Între timp, l-am lăsat pe 
Lestrade în casă, iar Holmes şi cu mine ne-am întors cu 
baronetul la Baskerville Hall. Povestea familiei Stapleton 
nu îi mai putea fi ascunsă, dar a suportat cu tărie lovitura, 
când a aflat adevărul despre femeia pe care o iubise. Dar 
şocul aventurilor nopții i-au zdruncinat nervii şi până 
dimineaţă, a zăcut delirând, cu febră mare, sub grija 
doctorului Mortimer. Celor doi le fusese destinat să 
călătorească împreună în jurul lumii, înainte ca Sir Henry 
să devină încă o dată bărbatul voinic, entuziast aşa cum 
era înainte să stăpânească această moştenire de rău augur. 

Şi acum voi trece rapid la concluzia acestei narațiuni 
unice, în care am încercat să-l fac pe cititor să trăiască 
acele temeri întunecate şi acele bănuieli confuze, care ne- 
au înnorat vieţile atâta timp, şi s-au încheiat într-o 
manieră atât de tragică. În dimineaţa ce a urmat morţii 
câinelui, ceața se ridicase şi noi am fost îndrumați de 
doamna Stapleton spre locul în care ei găsiseră o potecă 
prin mlaștină. Atunci când i-am văzut bucuria şi 
nerăbdarea cu care ne-a condus pe urmele soțului ei, am 
realizat oroarea vieţii acestei femei. Am lăsat-o să aştepte 
pe insuliţa îngustă compusă din sol stabil. De la capătul 
ei, o nuia mică plantată pe aici şi pe acolo indica unde 
cărarea se şerpuia din smoc în smoc de iarbă, printre 
acele adâncituri de mâzgă verde şi rovine dezgustătoare, 
care barau drumul unui străin. Stuful şi plantele de apă 
emanau un miros de putrefacție şi o aromă grea, 
miasmatică, direct în feţele noastre, în timp ce un pas 
greșit ne-a tras de mai multe ori până la şold în mlaştina 
neagră, înspăimântătoare, care trimitea undulaţii slabe în 
jurul picioarelor noastre. Malul său tenace ne atingea 
călcâiele în timp ce mergeam, şi când ne scufundam în ea 
era ca şi cum o mână malefică ne-ar fi tras în acele 
adâncuri obscene, atât de cruntă şi hotărâtă era 
strânsoarea în care ne ţinea. Doar o dată am văzut o urmă 
care arăta că cineva mai traversase acel drum periculos 
înaintea noastră. Din mijlocul unui smoc de iarbă care se 
ridica din mlaștină, se întrezărea o formă ciudată. Holmes 

se scufundă până la brâu când ieşise de pe potecă 
încercând să o apuce, şi dacă noi nu am fi fost acolo să-l 
tragem afară, nu ar mai fi pus niciodată piciorul pe un 
pământ solid. Ţinea în mână o cizmă neagră veche. În 
interior, pe piele, era scris „Meyers, Toronto”. 

— A meritat baia de mocirlă, spuse el. Este cizma 
dispărută a prietenului nostru, Sir Henry. 

— Aruncată aici de Stapleton în goana sa. 

— Exact. A păstrat-o la el după ce a folosit-o pentru 
a asmuţi câinele pe urmele lui Sir Henry. A fugit când şi-a 
dat seama că jocul s-a încheiat, cizma fiind în continuare 
la el. Și a azvârlit-o în timp ce fugea. Ştim cel puţin că a 
ajuns teafăr până aici. 

Dar mai mult de atât, nu ne era destinat să aflăm 
niciodată, deși le puteam bănui. Nu era nicio şansă să-i 
găsim urmele paşilor în mlaștină, deoarece noroiul le-ar fi 
şters imediat, însă când am ajuns într-un final pe 
pământul solid de dincolo de mlaștină, ne-am uitat 
nerăbdători după ele. Dar nu am văzut nici măcar o urmă. 
Dacă pământul spunea adevărul, atunci Stapleton nu 
ajunsese pe acea insulă de refugiu spre care s-a luptat să 
ajungă prin ceață, noaptea trecută. Undeva în adâncul 
marelui Grimpen Mire, pe fundul imensei mlaștini care-l 
absorbise înăuntru, acest bărbat rece şi cu suflet hain, era 
îngropat pe veci. 

Am găsit multe urme de-ale lui pe insula noroioasă 
unde îşi ținuse ascuns sălbaticul aliat. O roată de trăsură 
imensă şi un puț pe jumătate umplut cu gunoi, indicau 
poziția minei abandonate. Lângă ea, erau rămăşiţele 
caselor minerilor, alungați fără îndoială de mirosul 
puternic şi dezgustător emanat de mlaștină. Într-una 
dintre acestea, un antrepozit şi un lanţ, împreună cu o 
cantitate de oase cu urme de dinţi pe ele, arătau unde 
fusese ascuns animalul. Un schelet cu un smoc de păr 
maro atârnând de el, era printre rămăşiţe. 

— Un căţel! spuse Holmes. Pe Jove, un cocker 
spaniol. Bietul Mortimer nu-şi va mai vedea animalul de 
companie vreodată. Ei bine, cred că locul acesta nu mai 
ascunde vreun secret pe care să nu-l fi elucidat deja. A 
putut să-şi ascundă câinele, însă nu a putut să-i ascundă 
glasul, şi astfel se auzeau acele strigăte, care nici pe timp 
de zi nu era plăcut să le auzi. Pentru o urgență, și-ar fi 
putut ţine câinele în aripa cealaltă a casei Merripit; însă 
era mereu riscant şi numai în ziua supremă, pe care o 

considera sfârșitul eforturilor sale, a îndrăznit să o facă. 
Această pastă din cositor este fără îndoială mixtura 
incandescentă cu care era unsă creatura. Această idee i-a 
venit, desigur, datorită legendei câinelui diabolic al 
familiei Baskerville şi din dorinţa de a-l speria până la 
moarte pe bătrânul Sir Charles. Nu-i de mirare că bietul 
deținut a fugit şi a tipat, cum a făcut şi prietenul nostru, şi 
cum am fi făcut şi noi, când a văzut o asemenea creatură 
năvălind din întunericul mlaștinii în urma sa. A fost o 
unealtă vicleană, deoarece în afară de faptul că îi provoca 
moartea victimei sale, niciun țăran nu s-ar fi încumetat să 
cerceteze de aproape o asemenea creatură în cazul în care 
o vedea, aşa cum mulţi au văzut-o prin mlaștină. Am 
spus-o în Londra, Watson, şi o spun acum din nou, că 
niciodată nu am ajutat la prinderea unui om mai periculos 
decât cel care zace acolo — a arătat cu braţul stâng spre 
uriaşa întindere de noroi cu mâzgă verde care se întindea 
de dincolo de noi. 

Capitolul XV 


O retrospectivă 


Era sfârșitul lui noiembrie, iar Holmes și cu mine, 


stăteam lângă un foc aprins în salonul nostru din Baker 
Street, într-o noapte tăioasă şi înceţoşată. De la tragicul 
deznodământ al vizitei noastre la Devonshire, el s-a 
implicat în două cazuri foarte importante, în primul îi 
demascase comportamentul atroce al Colonelului 
Upwood din faimosul scandal al cărților de joc din clubul 
Nonpareil, în timp ce în al doilea o apărase pe biata 
doamnă Montpensier de acuzația de crimă, care planase 
asupra ei în legătură cu moartea fiicei ei vitrege, 
domnişoara Carère, tânăra care, după şase luni a fost 
găsită în viață şi măritată în New York. Prietenul meu se 
află într-o stare excelentă datorită succeselor pe care le-a 
avut într-o serie de cazuri dificile şi importante, aşa că am 
putut să-l determin să discute despre detaliile misterului 
din Baskerville. Am așteptat cu răbdare oportunitatea, 
deoarece eram conştient că nu ar admite niciodată să 
vorbească despre cazurile din trecut, şi că mintea lui 
precisă şi pragmatică nu va fi desprinsă din prezent 
pentru a se întoarce asupra amintirilor din trecut. Totuşi, 
Sir Henry şi dr. Mortimer se aflau în Londra, pe drumul 
spre lunga lor călătorie care îi fusese recomandată pentru 
restabilirea nervilor săi zdruncinaţi. Au trecut pe la noi 
chiar în acea după-amiază, aşa că era normal ca subiectul 
să apară în discuţie. 

— Întreaga desfăşurare a evenimentelor, spuse 
Holmes, din punctul de vedere al bărbatului care s-a 
autointitulat Stapleton, este simplă şi directă, deşi nouă, 
care nu aveam mijloacele prin care să începem să-i aflăm 
motivele acțiunilor sale și puteam afla doar o parte dintre 
fapte, ni s-a părut totul extrem de complex. Am avut 
avantajul de a purta două conversații cu doamna 
Stapleton, iar cazul este acum pe deplin clarificat, încât 
nu-mi pot imagina că ar mai fi ceva despre care nu am 
aflat. Veţi găsi câteva note în legătură cu această 
chestiune la litera B din lista mea anexată de cazuri. 

— Poate ai avea bunătatea să îmi faci un rezumat al 
cursului evenimentelor din memorie. 

— Desigur, deşi nu pot garanta că îmi amintesc toate 
faptele. Concentrarea mentală intensă are o modalitate 
curioasă de a-ţi şterge din minte ce a trecut. Avocatul care 
are cazul său la degetul mic şi e capabil să se contrazică 
cu un expert asupra subiectului său, va vedea că o 
săptămână sau două prin tribunale îi va scoate totul din 
minte încă o dată. Aşadar, fiecare caz al meu îi ia locul 
ultimului, şi domnișoara Carere mi-a înceţoşat amintirile 
despre Baskerville Hall. Mâine, o altă problemă îmi poate 
atrage atenția, şi, la rândul ei va elimina cazul acestei 
frantuzoaice şi a infamului Upwood. Totuşi, în ceea ce 
priveşte cazul câinelui, îţi voi relata desfăşurarea 
evenimentelor cât pot de bine, iar tu îmi vei atrage atenția 
dacă am uitat ceva. 

Cercetările mele au arătat, dincolo de orice îndoială, 
că portretul familiei nu mintea şi că acest individ era într- 
adevăr un Baskerville. A fost fiul acelui Rodger 
Baskerville, fratele mai mic al lui Sir Charles, care, având 
o reputație sinistră, a fugit în America de Sud, unde se 
spune că a murit necăsătorit. De fapt, se căsătorise şi a 
avut un singur copil, pe acest individ, al cărui nume real e 
acelaşi cu al tatălui său. S-a căsătorit cu Beryl Garcia, una 
dintre frumusețile din Costa Rica, și furând o sumă 
considerabilă din banu publici, şi-a schimbat numele în 
Vandeleur și a fugit în Anglia, unde a înfiinţat o şcoală în 
estul ținutului Yorkshire. Motivul pentru care a încercat 
să meargă pe această linie de afaceri, a fost că în timpul 
călătoriei spre casă, a făcut cunoştinţă cu un profesor 
bolnav de tuberculoză şi i-a folosit abilitatea acestui om 
pentru a face ca acţiunea să fie un succes. Cu toate 
acestea, Fraser, profesorul, a murit şi şcoala care începuse 
bine, a trecut de la discreditare la rușine. Familia 
Vandeleur a considerat că e mai bine să-şi schimbe 
numele în Stapleton şi el şi-a adus rămășițele sale din 
avere, planurile sale viitoare şi pasiunea sa pentru 
entomologie în sudul Angliei. Am aflat de la British 
Museum că era o autoritate în domeniu, și că numele 
Vandeleur a fost permanent asociat cu o anumită muscă 
pe care a fost primul care a descris-o, în timpul petrecut 
la Yorkshire. 

— Ajungem acum la acea perioadă a vieţii lui care s- 
a dovedit a fi de un interes deosebit pentru noi. Evident, 


157 


individul a făcut cercetări şi a aflat că doar două vieți 
stăteau în calea lui şi a unei averi valoroase. Când s-a dus 
în Devonshire, cred că planurile sale erau extrem de 
confuze, însă că intenționa să comită un lucru necurat era 
clar din faptul că îşi prezentase soţia drept soră. Ideea de 
a o folosi pe ea drept momeală era deja limpede în mintea 
lui, deşi este posibil să nu fi fost sigur despre cum vor 
decurge detaliile în acest plan al său. Intenţiona în final să 
pună mâna pe avere, şi era gata să se folosească de orice 
şi să-şi asume orice risc în acest scop. Prima sa acţiune a 
fost să se stabilească cât de aproape putea faţă de casa 
strămoşilor săi, şi cea de-a doua, să se împrietenească cu 
Sir Charles Baskerville şi cu vecinii săi. 

— Baronetul însuşi i-a povestit despre câinele 
familiei, şi astfel şi-a pregătit drumul către propria 
moarte. Stapleton, cum voi continua să-l numesc de 
acum, ştia că inima bătrânului e slăbită şi că un şoc l-ar 
ucide. Asta aflase de la dr. Mortimer. Auzise de asemenea 
şi că Sir Charles era superstițios şi că luase această 
legendă deprimantă foarte în serios. Mintea lui ingenioasă 
s-a gândit imediat la planul care trebuia urmat ca 
baronetul să moară şi totuşi să fie cu greu posibilă 
descoperirea adevăratului criminal. 

— Având ideea în minte, a trecut la fapte cu o 
dibăcie deosebită. Un scamator obişnuit ar fi fost 
mulțumit să facă rost de un câine sălbatic. Folosirea 
mijloacelor artificiale pentru a face creatura să arate 
diabolic a fost o sclipire de geniu din partea lui. Câinele 1- 
a cumpărat din Londra de la Ross şi Mangles, 
comercianții din Fulham Road. Era cel mai puternic și cel 
mai sălbatic pe care îl aveau. L-a adus pe linia North 
Devon şi a parcurs o distanță considerabilă prin mlaștină 
pentru a-l duce acasă fără să trezească atenţia. Învăţase 
deja din timpul vânătorii lui de insecte cum să pătrundă în 
Grimpen Mire şi astfel, a găsit un loc ascuns şi sigur 
pentru creatură. Aici i-a făcut un coteţ şi a aşteptat o 
ocazie. 

— Însă a aşteptat ceva vreme. Bătrânul gentilom nu 
putea fi atras în afara proprietăţii sale noapte. De mai 
multe ori, Stapleton a stat la pândă pe acolo cu dulăul său, 
însă fără succes. În timpul acestor expediţii fără izbândă, 
el sau mai degrabă animalul său, a fost văzut de ţărani, iar 
legenda câinelui demonic a fost reconfirmată. Sperase că 
soţia sa îl va ademeni pe Sir Charles spre distrugerea sa, 

însă în această chestiune, ea s-a dovedit neașteptat de 
independentă. Nu a vrut să accepte să-l momească pe 
bătrânul gentilom într-o idilă care l-ar fi putut trimite la 
dușmanul său. Ameninţări şi chiar, îmi pare rău s-o spun, 
lovituri, nu au izbutit să o facă să se răzgândească. Nu 
vroia să aibă nimic de a face cu asta, şi pentru o vreme, 
Stapleton s-a aflat într-un impas. 

— A găsit o cale de ieșire din dificultăţile sale, prin 
şansa că Sir Charles, care dezvoltase o prietenie cu el, l-a 
numit executantul acțiunii sale caritabile în cazul acestei 
nefericite femei, doamna Laura Lyons. Prezentându-se 
drept un bărbat singur, Stapleton a căpătat influenţă totală 
asupra ei şi i-a dat de înţeles că dacă ea ar obţine divorțul 
de la soţul ei, el s-ar însura cu ea. Planurile lui au fost 
brusc grăbite de aflarea veştii că Sir Charles se pregătea 
să plece de la conac la sfatul doctorului Mortimer, cu a 
cărui părere s-a prefăcut el însuţi că e de acord. Trebuia 
să acționeze de îndată, altfel victima sa îi putea scăpa 
printre degete. Aşadar a făcut presiuni asupra doamnei 
Laura Lyons ca să scrie această scrisoare, implorându-l pe 
bătrân să-i acorde o întrevedere în seara dinaintea plecării 
lui la Londra. Pe urmă, printr-un argument plauzibil, a 
împiedicat-o să se ducă la întâlnire şi astfel a avut ocazia 
pe care a așteptat-o. 

— Întorcându-se pe seară din Coombe Tracey, a 
ajuns la timp ca să își ia câinele, să-l trateze cu vopseaua 
lui infernală, şi să aducă bestia la portița unde avea motiv 
să se aştepte să-l găsească pe bătrân. Câinele, aţâţat de 
stăpânul său, s-a repezit spre portiță şi l-a urmărit pe 
sărmanul baronet, care a fugit țipând spre Aleea tiselor. 
Prin acel tunel deprimant, trebuie să fi fost o imagine 
îngrozitoare să vezi acea creatură neagră, imensă, cu 
fălcile înflăcărate şi cu ochii scânteind, alergând după 
victima sa. La capătul aleii, s-a prăbuşit, mort din cauza 
inimii şi a terorii. Câinele nu depăşise marginea cu iarbă, 
în timp ce baronetul fugise în jos pe cărare, astfel încât nu 
s-a văzut nicio urmă, decât cea a bărbatului. Văzându-l 
neclintit, creatura s-a apropiat probabil de el ca să-l 
miroasă, dar găsindu-l mort, s-a întors înapoi. Atunci a 
lăsat urma pe care a observat-o dr. Mortimer. Câinele a 
fost chemat de stăpân şi s-a repezit către coteţul său din 
Grimpen Mire, şi a rămas un mister care a contrariat 
autoritățile, a alarmat populația din zona rurală, şi în 
final, a adus cazul în atenția noastră. 

— Cam atât despre moartea lui Sir Charles 
Baskerville.  Înţelegeţi șmecheria planului diabolic, 
deoarece ar fi fost aproape imposibil să construieşti un 
caz împotriva criminalului adevărat. Singurul lui 
complice a fost unul care nu îl putea trăda vreodată, iar 
natura grotescă, de neconceput a planului servea doar la 
a-l face cât mai eficient. Ambele femei implicate în caz, 
dna. Stapleton şi dna. Laura Lyons aveau suspiciuni 
întemeiate împotriva lui Stapleton. Dna. Stapleton îi ştia 
planurile în ceea ce îl privește pe bătrân, şi de asemenea 
ştia de existența câinelui. Dna. Lyons nu ştia despre 
existența niciunui dintre aceste lucruri, dar fusese mirată 
de moartea survenită la ora unei întâlniri anulate, care era 
ştiută doar de el. Cu toate acestea, amândouă erau 
influențate de el, şi el nu avea de ce să se teamă de ele. 
Prima jumătate a planului său a fost îndeplinită cu succes, 
dar rămăsese ceea ce era mai dificil. 

— Este posibil ca Stapleton să nu fi știut de 
existența unui moștenitor în Canada. În orice caz, a aflat 
curând de la prietenul său, dr. Mortimer, acesta spunându- 
i toate detaliile în legătură cu sosirea lui Sir Henry 
Baskerville. Prima idee a lui Stapleton a fost că acest 
tânăr din Canada poate fi omorât în Londra, fără să mai 
vină în Devonshire. Nu mai avea încredere în soția lui, de 
când ea refuzase să-l ajute în a-i întinde o capcană 
bătrânului, şi nu se încumeta să o scape mult timp din 
vedere, de teama de a nu-și pierde influenţa asupra ei. 
Din acest motiv, a luat-o cu el la Londra. Am aflat că s-au 
cazat la hotelul Mexborough Private, din Craven Street, 
care a fost de fapt unul dintre locurile unde s-a dus 
agentul meu în căutare de dovezi. Aici, el şi-a ținut soția 
închisă în cameră, în timp ce el, deghizat cu o barbă, l-a 
urmărit pe dr. Mortimer în Baker Street şi după aceea la 
gară, şi la hotelul Northumberland. Soţia sa avea o 
bănuială vagă asupra planurilor sale, dar avea aşa o frică 
de el — frică alimentată de comportamentul lui brutal — 
încât nu a îndrăznit să scrie pentru a-l avertiza pe cel care 
se afla în pericol. Dacă scrisoarea ar fi nimerit în mâinile 
lui Stapleton, şi-ar fi riscat propria ei viaţă. În cele din 
urmă, după cum ştim, a adoptat soluţia de a decupa 
cuvintele care ar forma mesajul, şi a scris adresa 
destinatarului cu un scris deghizat. Biletul a ajuns la 
baronet şi a fost primul avertisment în legătură cu 
pericolul. 

— Pentru Stapleton a fost esenţial să facă rost de 
câteva articole de îmbrăcăminte de la Sir Henry, astfel 
încât, în cazul în care era obligat să folosească dulăul, ar 
fi avut mijloacele de a-l întărâta mereu pe urmele 
baronetului. Cu îndrăzneala şi promptitudinea 
binecunoscută, s-a ocupat imediat de asta, şi este clar că 
băiatul de serviciu sau menajera de la hotel au fost 
mituiți, pentru a-l ajuta în planul său. Din întâmplare însă, 
prima cizmă care i-a fost adusă era nouă, şi, deci inutilă 
scopului său. A returnat-o apoi şi a obținut alta — un 
incident care stabilește, din moment ce s-a dovedit 
concluziv pentru mine, că aveam de-a face cu un câine 
real, cum nicio altă supoziţie nu putea explica această 
neliniște de a obține o cizmă purtată, şi această 
indiferență față de una nouă. Cu cât mai neobişnuit și 
grotesc este un incident, cu atât merită mai multă atenție, 
iar punctul care pare să complice un caz, este cel care e 
foarte probabil să-l elucideze, atunci când este aflat la 
timp şi mânuit cu perspicacitate. 

— Apoi, în dimineaţa următoare, am primit vizita 
prietenilor noştri, întotdeauna urmăriți din umbră de 
Stapleton din trăsură. Din cunoştinţele lui despre 
camerele noastre şi înfăţişarea mea, cât şi din 
comportamentul său general, sunt înclinat să cred că 
această afacere Baskerville nu a fost nici pe departe prima 
infracțiune a lui Stapleton. Este semnificativ faptul că, pe 
parcursul ultimilor trei ani, patru jafuri importante s-au 
petrecut în West Country, pentru care nu a fost niciodată 
arestat vreun infractor. Ultimul dintre acestea, la 
Folkstone Court, în luna mai, a fost remarcabil pentru 
maniera terifiantă în care s-a tras cu pistolul, fapt care l-a 
intimidat pe hoţul mascat și singuratic. Nu am nicio 
îndoială că Stapleton şi-a dobândit resursele în această 
manieră, și că vreme de ani buni, a fost un om periculos 
şi disperat. 

— Un exemplu al pregătirii sale, l-am avut în acea 
dimineață în care ne-a scăpat cu succes, și de asemenea 
din îndrăzneala sa când mi-a trimis vizitiul căruia îi 
spusese propriul meu nume. Din acel moment înţelesese 
că preluasem cazul în Londra, și că astfel nu avea nicio 
şansă să acţioneze acolo. S-a întors la Dartmoor şi a 
aşteptat sosirea baronetului. 

— Un moment! am spus eu. Ai descris fără îndoială 
corect ordinea evenimentelor, însă există o chestiune pe 

care nu ai explicat-o. Ce s-a întâmplat cu dulăul cât timp 
stăpânul său era la Londra? 

— Am acordat ceva atenție acestei chestiuni, care 
este desigur, importantă. Nu există niciun dubiu că 
Stapleton avea un confident, deşi este improbabil să se fi 
lăsat vreodată în mâinile lui, împărtăşindu-i toate 
planurile sale. La Merripit House era un servitor bătrân, 
al cărui nume era Anthony. Legătura sa cu familia 
Stapleton poate fi depistată în urmă cu câţiva ani, din 
vremea când Stapleton era director de şcoală, astfel încât 
trebuie să fi fost conștient că stăpânul său și stăpâna lui 
erau de fapt, soț şi soție. Acest bărbat a dispărut şi a 
evadat din ţară. E semnificativ faptul că Anthony nu e un 
nume obişnuit în Anglia, în timp ce Antonio este frecvent 
în toată Spania sau în țările hispanice. Bărbatul, ca şi dna. 
Stapleton însăți, vorbea bine engleza, dar cu un curios 
accent sâsâit. L-am văzut chiar eu pe acest bărbat 
traversând Grimpen Mire pe poteca pe care Stapleton o 
marcase. E foarte probabil, aşadar, ca în absenţa 
stăpânului său, să fi fost el cel care s-a îngrijit de câine, 
deşi este posibil să nu fi ştiut niciodată scopul pentru care 
bestia era folosită. 

— Familia Stapleton s-a întors apoi la Devonshire, 
unde au fost urmaţi foarte curând de Sir Henry şi de tine. 
O vorbă acum despre unde eram cu la vremea aceea. E 
posibil să-ţi aminteşti că atunci când am examinat hârtia 
pe care erau lipite cuvintele, am fost foarte atent la 
semne. Făcând asta, am ţinut-o foarte aproape de ochi şi 
am simțit un miros cunoscut de iasomie albă. Există 
şaptezeci şi cinci de arome pe care este necesar ca 
expertul criminalist să fie capabil să le distingă, şi multe 
cazuri din experiența mea au depins de recunoaşterea 
promptă a acestora. Parfumul sugera prezenţa unei 
doamne, şi deja gândurile mele începuseră să se îndrepte 
către familia Stapleton. Astfel, eu eram sigur de existența 
câinelui, şi ghicisem criminalul înainte ca noi să mergem 
în West Country. 

— Jocul meu a fost să-l urmăresc pe Stapleton. 
Totuşi, era evident că nu puteam face asta dacă stăteam 
cu voi, deoarece ar fi fost extrem de prevăzător atunci. 
Astfel, i-am păcălit pe toţi, inclusiv pe tine, şi am venit în 
secret când se presupunea că sunt în Londra. Nu am 
întâmpinat dificultăți așa de mari precum îți imaginezi, 
deşi asemenea detalii mărunte nu trebuie să intervină 

niciodată în investigația unui caz. Am stat mai mult la 
Coombe Tracey şi am folosit coliba din mlaștină doar 
când a fost necesar să fiu aproape de scena acţiunii. 
Cartwright a venit cu mine şi fiind deghizat ca un băiat de 
țară, mi-a fost de mare ajutor. Am depins de el în privinţa 
mâncării și a lenjeriei curate. În timp ce eu îl 
supravegheam pe Stapleton, Cartwright te supraveghea pe 
tine, astfel încât am putut să controlez totul. 

— Ți-am spus deja că rapoartele tale îmi ajungeau 
repede, fiindu-mi trimise din Baker Street în Coombe 
Tracey. Mi-au fost de mare ajutor, şi în special acela care 
conţinea în mod accidental partea reală din biografia lui 
Stapleton. Am reuşit să stabilesc identitatea bărbatului şi 
a femeii, şi să ştiu în cele din urmă în ce stadiu sunt. 
Cazul a fost complicat destul de mult din cauza 
incidentului cu deţinutul evadat şi al relațiilor dintre el şi 
cuplul Barrymore. Ai clarificat şi această chestiune, într- 
un mod foarte eficient, deși ajunsesem şi eu la aceleaşi 
concluzii din propriile mele observaţii. 

— Atunci când m-ai descoperit în mlaștină, 
cunoşteam deja toate datele problemei, însă nu aveam un 
caz pe care să-l susțin în faţa unui juriu. Chiar și tentativa 
lui Stapleton asupra lui Sir Henry din acea noapte, care s- 
a terminat cu moartea ghinionistului deţinut, nu ne-a 
ajutat mult în a dovedi tentativa de crimă a omului nostru. 
Părea că nu există altă variantă decât să-l prindem în 
flagrant, şi pentru a face asta trebuia să-l folosim pe Sir 
Henry, singur şi aparent neprotejat, ca momeală. Așa am 
procedat, şi cu preţul unui șoc sever al clientului nostru, 
am reuşit să ne completăm cazul şi să-l conducem pe 
Stapleton la propria sa distrugere. Faptul că Sir Henry a 
fost expus la aşa ceva, trebuie să mărturisesc că este un 
reproş la felul cum am condus cazul, dar nu aveam cum 
să anticipăm spectacolul teribil şi paralizant pe care l-a 
prezentat bestia, şi nici ceața care i-a permis să apară pe 
neașteptate asupra noastră. Ne-am atins obiectivul cu 
prețul care atât specialistul, cât şi dr. Mortimer m-au 
asigurat că va fi ceva temporar. O lungă călătorie îi va 
permite prietenului nostru să-şi refacă atât nervii 
zdruncinați, cât şi sentimentele rănite. Dragostea lui 
pentru doamnă a fost una profundă şi sinceră, şi pentru el, 
partea cea mai tristă din această chestiune necurată a fost 
că s-a lăsat amăgit de ea. 

— Acum mai rămâne doar de indicat partea pe care 
ea a jucat-o în această poveste. Nu există niciun dubiu că 
Stapleton a exercitat o influență asupra ei, care poate fi 
dragoste sau poate fi teamă, sau foarte posibil amândouă, 
deoarece nu sunt deloc sentimente incompatibile. A fost, 
cel puțin eficient. La ordinul lui, ea a acceptat să fie 
prezentată drept sora lui, deşi el şi-a dat seama de limitele 
puterii lui asupra ei atunci când a forțat-o să devină 
complicele lui direct la crimă. Ea a fost gata să-l 
avertizeze pe Sir Henry cât de mult s-a putut, fără să-l 
implice pe soțul ei, şi a încercat să facă asta de 
nenumărate ori. Stapleton însuși pare să fi fost capabil de 
gelozie, iar când l-a văzut pe baronet făcându-i curte 
doamnei, deşi asta făcea parte din planul lui, nu s-a putut 
abţine să nu-i întrerupă cu o izbucnire pătimaşă care i-a 
dezvăluit sufletul înfocat pe care atitudinea sa retrasă l-a 
ascuns atât de bine. Încurajând intimitatea dintre cei doi, 
s-a asigurat că Sir Henry va veni frecvent la Merripit 
House, şi că mai devreme sau mai târziu va avea şansa pe 
care şi-o dorea. Totuşi, în ziua culminantă, soția lui s-a 
întors brusc împotriva sa. Aflase ceva despre moartea 
deținutului şi ştia că dulăul e ţinut în dependinţa casei în 
seara când Sir Henry venea la cină. L-a învinuit pe soțul 
ei de crima premeditată şi a urmat o scenă furioasă, în 
care el i-a arătat pentru prima oară că are o rivală la 
dragostea lui. Fidelitatea ei s-a transformat într-o clipă în 
ură înverşunată, iar el şi-a dat seama că ea îl va trăda. 
Aşadar, a legat-o bine ca să nu-l poată avertiza pe Sir 
Henry, şi a sperat, fără îndoială, că atunci când întreaga 
regiune rurală va pune moartea baronetului pe seama 
legendei blestemului familiei, el își va putea recâștiga 
soția făcând-o să accepte un fapt împlinit şi să păstreze 
tăcerea în legătură cu ceea ce ştia. Cu asta cred că a făcut 
o eroare de calcul, şi că, dacă noi nu am fi fost acolo, 
soarta lui ar fi fost totuşi pecetluită. O femeie cu sânge 
latin nu iartă atât de uşor o asemenea nedreptate. Iar 
acum, dragul meu Watson, fără să mă uit pe notițele mele, 
nu-ți pot oferi o versiune mai detaliată a acestui ciudat 
caz. Nu știu să mai fi rămas altceva esenţial neexplicat. 

— Nu putea spera să-l sperie până la moarte pe Sir 
Henry cu dulăul său diavolesc, aşa cum făcuse cu 
bătrânul său unchi. 

— Bestia era sălbatică şi pe jumătate înfometată. 
Dacă înfățișarea sa nu îi speria victima până la moarte, 

cel puţin ar fi paralizat-o astfel încât să nu opună 
rezistenţă. 

— Fără îndoială. Mai rămâne o singură problemă. 
Dacă Stapleton ar fi cerut moştenirea, cum ar fi explicat 
faptul că el, moștenitorul, a trăit ascuns sub un alt nume, 
atât de aproape de proprietate? Cum ar fi putut să o 
pretindă fără să stârnească suspiciuni şi o anchetă? 

— Este o problemă dificilă şi mă tem că ceri prea 
mult. Trecutul şi prezentul fac parte din domeniul meu de 
investigație, însă ce ar putea face un om în viitor este 
greu de spus. Doamna Stapleton şi-a auzit soţul vorbind 
despre asta în diferite ocazii. Erau trei variante posibile. 
Putea să revendice proprietatea din America de Sud, să-şi 
dezvăluie identitatea în fața autorităților engleze de acolo, 
şi astfel să obțină averea fără să vină în Anglia deloc; sau 
ar fi putut adopta o deghizare elaborată în timpul scurtei 
perioade în care ar fi trebuit să stea la Londra; sau, din 
nou, i-ar fi oferi unui complice dovezile şi actele 
necesare,  prezentându-l pe acela ca moştenitor, 
revendicând dreptul asupra unei proporții din venitul lui. 
Nu ne putem îndoi, din câte am aflat despre el, că ar fi 
găsit o metodă de a rezolva această problemă. Și acum, 
dragul meu Watson, deoarece am avut câteva săptămâni 
grele de muncă, cred că pentru o seară ne putem îndrepta 
gândurile către lucruri mai frumoase. Am o lojă la Les 
Huguenots. L-ai auzit pe De Reszkes? Te pot ruga atunci 
să fii gata în jumătate de oră şi să ne oprim în drum la 
Marcini's pentru o mică cină? 

Sir Arthur Conan Doyle 
Câinele din Baskerville 


„Însă nu la vederea trupului ei, și nici la cel al lui Hugo Baskerville 
care era întins lângă ea, li se făcu părul măciucă acestor trei 
scandalagii neînfricaţi, ci deoarece deasupra lui Hugo, trăgând de 
gâtul său, stătea o creatură dezgustătoare, o bestie enormă, neagră, cu 
înfăţişare de câine, însă mai mare decât orice alt dulău văzut vreodată 
de oameni. (...) Se spune că unul dintre ei a murit chiar în acea noapte 
din cauza celor văzute, iar ceilalți doi nu şi-au mai revenit pentru tot 


restul zilelor lor...” 


„Când este pus în faţa unei enigme, Sherlock Holmes eliberează o 
bestie care nu se va opri decât atunci când totul se va elucida în felul 
în care el și-o dorește.” 

Mansour Ahmed 


„Holmes a exercitat un impact singular asupra imaginației populare 
şi a devenit cel mai rezistent personaj al literaturii polițiste.” 
Philip K. Wilson 


„Puțin horror, mult mister şi o ancheta condusă cu abilitate de către 
un Sherlock Holmes într-o formă de zile mari — iată reţeta de succes a 
unui roman care, de 107 ani, îi înfioară şi îi delectează pe cititori.” 


George Arion 

Sir Arthur Conan Doyle 
Câinele din Baskerville 


„Însă nu la vederea trupului gişi nicila'cel al lui 
Hugo Baskerville care era întins lângă ea, li se făcu părul 
măciucă acestor trei scandalagii neînfricaţi, ci deoarece 
desupra lui Hugo, trăgând de gâtul sau, stătea o creatură 
dezgustătoare, o bestie enormă, neagra, cu înfăţişare de 
câine, însă mai mare decât orice alt dulău văzut vreodată 
de oameni. (...) Se spune că unul dintre ei a murit chiar în 
acea noapte din cauza celor văzute, iar ceilalți doi nu şi-au 
mai revenit pentru tot restulzilelor lor..." 


„Când este pus în“faţa unei enigme, Sherlock Holmes 
eliberează o bestie care nu se va opri decât atunci când 
totul se vaelucida în felul în care el şi-o doreşte.” 

Mansour Ahmed 


„Holmes a exercitatun impact singular asupra imaginaţiei 
populare şi” a "devenit cel mai rezistent personaj al 


A y 
literaturii politiste Philip K. Wilson 


„Putin horror, mult mister şi o ancheta condusă cu abilitate 
de către un Sherlock Holmes într-o formă de zile mari - iată 
reteta de succes a unui roman care, de 107 ani, îi înfioară 


Şi îi delectează pe cititori.” George Arion 

AL 


Penang layer — termen folosit pentru a denumi un baston 
confecţionat din tulpina unui palmier din Asia de Est (Licuala acutifida) 
(n.red.) 


A 


m 4 s e . A = a Sa atu 
“= În limba franceză în text, nouveaux riches înseamnă îmbogățiți 


peste noapte (n.trad.) 

